ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΣΤ**΄**

Παρασκευή 13 Ιουνίου 2025

Αθήνα, σήμερα στις 13 Ιουνίου, ημέρα Παρασκευή και ώρα 09.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΕ΄ συνεδριάσεώς του, της Πέμπτης 12 Ιουνίου 2025 σε ό,τι αφορά την ψήφιση στο σύνολο των σχεδίων νόμων:

α) «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την ίδρυση, λειτουργία, επάνδρωση, χρηματοδότηση, διοίκηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ» και

β) «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού».)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 16 Ιουνίου 2025.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1011/2-6-2025 επίκαιρη ερώτηση του Βουλευτή Έβρου της Κ.Ο. «ΝΕΑ ΔΗΜΟΚΡΑΤΙΑ» κ. Αναστάσιου (Τάσου) Δημοσχάκηπρος τον Υπουργό Αγροτικής Ανάπτυξης και Τροφίμωνμε θέμα: «Επιτακτική η αναθεώρηση του ποσοστού ενίσχυσης για την Περιφέρεια Ανατολικής Μακεδονίας Θράκης & τον Έβρο, στο πλαίσιο της παρέμβασης Π3-73-2.3 του Στρατηγικού Σχεδίου Κοινής Αγροτικής Πολιτικής 2023-2027!».

2. Η με αριθμό 1018/4-6-2025 επίκαιρη ερώτηση του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ.Σταύρου Μιχαηλίδηπρος την Υπουργό Εργασίας και Κοινωνικής Ασφάλισης με θέμα: «Εργατικές Κατοικίες στα Καμπόχωρα της Χίου».

3. Η με αριθμό 1015/2-6-2025 επίκαιρη ερώτηση του Βουλευτή Κορινθίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Ψυχογιούπρος τον Υπουργό Αγροτικής Ανάπτυξης και Τροφίμων με θέμα: «Απαράδεκτη και αδικαιολόγητη η μη ένταξη στο Μέτρο 23 των καλλιεργειών της ελιάς και της κορινθιακής σταφίδας. Να γίνει άμεσα κατάθεση συμπληρωματικού φακέλου για να αποκατασταθεί η μεγάλη αδικία απέναντί τους».

4. Η με αριθμό 1040/6-6-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκηπρος τον Υπουργό Κλιματικής Κρίσης και Πολιτικής Προστασίαςμε θέμα: «Κατεπείγοντα μέτρα και έργα για την αντισεισμική θωράκιση της Κρήτης».

5. Η με αριθμό 1012/2-6-2025 επίκαιρη ερώτηση του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπαπρος τον Υπουργό Αγροτικής Ανάπτυξης και Τροφίμων με θέμα: «Προβλήματα που ανακύπτουν από το Πρόγραμμα Δάσωσης Γεωργικών Γαιών του ν.1257/99».

6.Η με αριθμό 1036/6-6-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Η ανεξέλεγκτη έκταση της βραχυχρόνιας μίσθωσης κληροδοτεί ποικίλης φύσης προβλήματα στον κοινωνικοοικονομικό σχηματισμό της χώρας».

7. Η με αριθμό 1022/5-6-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΝΙΚΗ» κ. Τάσου Οικονομόπουλου προς τον Υπουργό Εξωτερικών με θέμα: «Συμμετοχή της Τουρκίας στα ευρωπαϊκά εξοπλιστικά προγράμματα. Πώς προστατεύονται τα ελληνικά συμφέροντα;».

8. Η με αριθμό 1041/6-6-2025 επίκαιρη ερώτηση της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Ψηφιακής Διακυβέρνησηςμε θέμα: «Κίνδυνος ασφάλειας της βάσης δεδομένων του Ελληνικού Κτηματολογίου - Παραιτήσεις προσωπικού του τμήματος Πληροφορικής του Φορέα».

9. Η με αριθμό 1033/5-6-2025 επίκαιρη ερώτηση του Ανεξάρτητου Βουλευτή Επικρατείας κ. Ευάγγελου Αποστολάκη προς τον Υπουργό Μετανάστευσης και Ασύλου με θέμα: «Διαχείριση μεταναστευτικών και προσφυγικών ροών στη Κρήτη».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1025/5-6-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Κωνσταντίνας Γιαννακοπούλου προς τον Υπουργό Μετανάστευσης και Ασύλουμε θέμα: «Ελλείψεις σε εργατικό δυναμικό και μεταναστευτική πολιτική».

2. Η με αριθμό 1020/4-6-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Νικόλαου Παππάπρος τον Υπουργό Εθνικής Οικονομίας και Οικονομικώνμε θέμα: «Η πρόωρη αποπληρωμή του δημόσιου χρέους αποστερεί πόρους από την οικονομία».

3. Η με αριθμό 1043/6-6-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Περιβάλλοντος και Ενέργειαςμε θέμα: «Να μη χάσουν το δικαίωμα οικοδόμησης μικροϊδιοκτησίες κάτω των δύο στρεμμάτων σε οικισμούς με πληθυσμό κάτω των 2.000 κατοίκων».

4. Η με αριθμό 1013/2-6-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΕΛΛΗΝΙΚΗ ΛΥΣΗ» κ. Στυλιανού Φωτόπουλου προς τον Υπουργό Εθνικής Άμυναςμε θέμα: «Συμμετοχή Στρατιωτικών Νοσοκομείων στις εφημερίες του Ε.Σ.Υ.».

5. Η με αριθμό 1031/5-6-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΝΙΚΗ» κ. Νικολάου Βρεττού προς τον Υπουργό Μετανάστευσης και Ασύλουμε θέμα: «Διαχείριση μεταναστευτικών ροών στην Κρήτη, τη Γαύδο και απελάσεις».

6. Η με αριθμό 1042/6-6-2025 επίκαιρη ερώτηση της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Αγροτικής Ανάπτυξης και Τροφίμων με θέμα: «Η διαφθορά στον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) ως γνώρισμα της κυβερνητικής πολιτικής που ενθαρρύνει, συγκαλύπτει και υποθάλπει τα εγκλήματα των ισχυρών».

7. Η με αριθμό 1035/5-6-2025 επίκαιρη ερώτηση της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς τον Υπουργό Υποδομών και Μεταφορώνμε θέμα: «Ανάκληση ένταξης του οδικού άξονα Λαμία - Καρπενήσι - Αγρίνιο - Αστακός από το Τομεακό Πρόγραμμα Ανάπτυξης, καθυστερήσεις στη μελέτη του τμήματος Αγρίνιο - Άγιος Βλάσης και στη σύνδεση Αγρινίου με Ιόνια Οδό».

8. Η με αριθμό 1027/5-6-2025 επίκαιρη ερώτηση της Δ’ Αντιπροέδρου της Βουλής και Βουλευτού Άρτας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Όλγας Γεροβασίλη προς τον Υπουργό Περιβάλλοντος και Ενέργειαςμε θέμα: «Αντί για Open Mall, στην Άρτα μόνο ‘‘Open Holes’’».

9. Η με αριθμό 1044/6-6-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Εσωτερικών με θέμα: «Ακατάλληλο νερό σε επτά οικισμούς του δήμου Σερρών».

10. Η με αριθμό 1014/2-6-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Υποδομών και Μεταφορών με θέμα: «Κλείσιμο επιχείρησης στον οικισμό Προβατώνα του Έβρου λόγω του έργου "’Κάθετος άξονας Εγνατίας Οδού Αρδανίου - Ορμενίου εργασίες ολοκλήρωσης παράκαμψης Προβατώνα"».

11. Η με αριθμό 1047/6-6-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Εξωτερικών με θέμα: «Τι θα κάνετε επιτέλους για τα θύματα της Γενοκτονίας στην Γάζα της Παλαιστίνης; Θα στηρίξετε και θα προστατεύσετε την ακτιβιστική ανθρωπιστική αποστολή «March to Gaza» και το «Freedom Flotilla»;».

12. Η με αριθμό 1038/6-6-2025 επίκαιρη ερώτηση του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλουπρος τον Αντιπρόεδρο της Κυβέρνησης και Υπουργό Επικρατείας με θέμα: «Διυπουργική Ρήτρα Δίκαιης Μετάβασης για τη Δυτική Μακεδονία».

13. Η με αριθμό 1028/5-6-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορώνμε θέμα: «Θολός ορίζοντας για το αεροδρόμιο Καστελλίου. Εκτός χρονοδιαγράμματος η υλοποίησή του».

14. Η με αριθμό 1045/6-6-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμούμε θέμα: «Για τις αλλαγές στο Πρόγραμμα Σπουδών της Ιατρικής Σχολής του πανεπιστημίου Ιωαννίνων».

15. Η με αριθμό 1029/5-6-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειαςμε θέμα: «Παραμένει το πρόβλημα της ύδρευσης στην Κέρκυρα».

16. Η με αριθμό 1046/6-6-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς τον Υπουργό Εσωτερικών με θέμα: «Να παρθούν όλα τα αναγκαία μέτρα τώρα για να εξασφαλιστεi η ασφάλεια των μαθητών και των εκπαιδευτικών στο 7° Δημοτικό Σχολείο Ηρακλείου».

17. Η με αριθμό 1030/5-6-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Εθνικής Οικονομίας και Οικονομικώνμε θέμα: «Ανατροπή στην ενίσχυση του φορέα απόκτησης και επαναμίσθωσης ακινήτων. Οι Τράπεζες "άδειασαν" την Κυβέρνηση».

18. Η με αριθμό 1032/5-6-2025 επίκαιρη ερώτηση της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τον Υπουργό Περιβάλλοντος και Ενέργειαςμε θέμα: «Προτίθεται η κυβέρνηση να αναθεωρήσει το χρονοδιάγραμμα απόσυρσης των λιγνιτικών μονάδων, ειδικά της Πτολεμαΐδας V, όπως επισημαίνει το Τεχνικό Επιμελητήριο Ελλάδος, η διεθνής πραγματικότητα και η ενεργειακή ανεξαρτησία της χώρας;».

Αναφορές-Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 3738/26-2-2025 ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ προς την Υπουργό Παιδείας, Θρησκευμάτων και Αθλητισμού με θέμα: «Καταλληλότητα τίτλου σπουδών προκειμένου για την άσκηση επαγγελματικών δραστηριοτήτων - Δυνατότητα ενεργοποίησης δικαιωμάτων ΠΔ 112/12».

2. Η με αριθμό 4176/26-3-2025 ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειαςμε θέμα: «Η ανάθεση διαχείρισης των δασών σε υβριδικά συνεργατικά σχήματα στην πράξη σημαίνει ξεπούλημα δημόσιων πόρων σε ιδιωτικά συμφέροντα».

3. Η με αριθμό 3736/26-2-2025 Ερώτηση του Ανεξάρτητου Βουλευτή Δράμας κ. Δημήτριου Κυριαζίδη προς τον Υπουργό Περιβάλλοντος και Ενέργειας με θέμα: «Κατασκευή Φράγματος, Ταμιευτήρα και Υδροηλεκτρικού Σταθμού στην θέση Τέμενος επί του Ποταμού Νέστου στην Π.Ε. Δράμας».

4. Η με αριθμό 4563/08-4-2025 ερώτηση του του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Στασιμότητα στην πραγματοποίηση ερευνών από ιταλικό πλοίο στον βυθό της θαλάσσιας περιοχής μεταξύ Κρήτης και Κύπρου για τις ανάγκες της ηλεκτρικής διασύνδεσης».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 13 Ιουνίου 2025, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 1016/3-6-2025, 1019/4-6-2025, 1021/4-6-2025 και 1039/6-6-2025 επίκαιρες ερωτήσεις, που θα απαντηθούν από τον Υπουργό Υγείας κ. Σπυρίδωνα – Άδωνι Γεωργιάδη.

Η υπ’ αριθμόν 1037/6-6-2025 επίκαιρη ερώτηση, που θα απαντηθεί από την Υπουργό Κοινωνικής Συνοχής και Οικογένειας κυρία Δόμνα – Μαρία Μιχαηλίδου.

Η υπ’ αριθμόν 1026/5-6-2025 επίκαιρη ερώτηση, που θα απαντηθεί από τον Αναπληρωτή Υπουργό Παιδείας, Θρησκευμάτων και Αθλητισμού κ. Ιωάννη Βρούτση.

Η υπ’ αριθμόν 4115/21-3-2025 ερώτηση (κατ’ άρθρο 130 παράγραφος 5 του Κανονισμού της Βουλής), που θα απαντηθεί από την Υφυπουργό Εσωτερικών κ. Παρασκευή Χαραλαμπογιάννη.

Οι υπ’ αριθμόν 1023/5-6-2025 και 1024/5-6-2025 επίκαιρες ερωτήσεις, που θα απαντηθούν από τον Υφυπουργό Υγείας κ. Δημήτριο Βαρτζόπουλο.

Θα συζητήσουμε τώρα την πρώτη με αριθμό 4115/21-3-2025 ερώτηση του κύκλου των αναφορών-ερωτήσεων του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάραπρος τον Υπουργό Εσωτερικών με θέμα: «Προβλήματα υποστελέχωσης στον Δήμο Άκτιου Βόνιτσας.».

Στην ερώτηση του κ. Ζαμπάρα θα απαντήσει η Υφυπουργός Εσωτερικών, η κ. Παρασκευή Χαραλαμπογιάννη.

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, σας απευθύνω την παρούσα επίκαιρη ερώτηση, φέρνοντας στη Βουλή ένα ζήτημα που αποτελεί δυστυχώς, καθημερινότητα για πολλούς ΟΤΑ και κυρίως για ΟΤΑ της περιφέρειας.

Το θέμα αφορά τη σοβαρή υποστελέχωση, η οποία πλήττει ευθέως τη λειτουργικότητα των ΟΤΑ, την εξυπηρέτηση των δημοτών και την ίδια την υπόσταση, σε τελική ανάλυση, της τοπικής αυτοδιοίκησης ως πυλώνα δημοκρατίας και κοινωνικής συνοχής.

Όμως, ας μιλήσουμε με συγκεκριμένα νούμερα σε σχέση με τον Δήμο Ακτίου -Βόνιτσας που είναι ένας δήμος του Νομού Αιτωλοακαρνανίας με πολύ σημαντικές ελλείψεις. Δεν μιλάμε για απλή υποστελέχωση, μιλάμε για σημαντικότατη υποστελέχωση!

Από τους διακόσιους τριάντα έξι συνολικά εργαζόμενους του Δήμου, οι ογδόντα έξι είναι μόνιμοι. Οι οργανικές θέσεις είναι εκατόν εβδομήντα, δηλαδή λιγότερες από τις μισές οργανικές καλύπτονται με μόνιμο προσωπικό. Λιγότερες από τις μισές! Ένα το κρατούμενο. Οι υπόλοιπες καλύπτονται με συμβάσεις αορίστου ή ορισμένου χρόνου, πολλές εκ των οποίων μέσω προγραμμάτων ΕΣΠΑ.

Το πρόβλημα όμως γίνεται εκρηκτικό, εάν κοιτάξουμε λίγο μπροστά. Μέχρι το τέλος του 2025 -σε λίγους μήνες δηλαδή- λήγουν οι συμβάσεις των εργαζομένων του Προγράμματος 55-67. Πόσοι είναι αυτοί; Πενήντα τρεις είναι μέσα από το πρόγραμμα 55-67. Η Κυβέρνηση είχε δηλώσει, μέσω της κυρίας Κεραμέως, ότι στο νέο Πρόγραμμα 55-67 ο κάθε δήμος θα μπορεί να απορροφήσει μόνο το 15% των μόνιμων και ΙΔΑΧ υπαλλήλων. Άρα, με βάση αυτή την αναλογία, ο Δήμος Ακτίου-Βόνιτσας αν θα πάρει, θα πάρει δεκαπέντε άτομα. Τι θα γίνει με τους υπόλοιπους από τους πενήντα τρεις που θα φύγουν μέχρι τέλος του χρόνου;

Παράλληλα, κυρία Υπουργέ, δεκαεπτά εργαζόμενοι βρίσκονται σε δικαστική διεκδίκηση, χωρίς προοπτική νομιμοποίησης, κάτι το οποίο θα δημιουργήσει μεγαλύτερο και πιο οξύ πρόβλημα στη στελέχωση του Δήμου.

Τέλος, δεκάδες συμβασιούχοι μέσω ΕΣΠΑ που εργάζονται στα ΚΔΑΠ και στα κέντρα κοινότητας, καλύπτοντας πάγιες και διαρκείς ανάγκες, ζουν σε διαρκή αβεβαιότητα, αφού το μέλλον τους εξαρτάται αποκλειστικά από τη συνέχιση ή όχι των προγραμμάτων που λήγουν το 2027.

Άρα, με άλλα λόγια -και κλείνω και ευχαριστώ, κύριε Πρόεδρε- έχουμε διακόσιους τριάντα έξι εργαζόμενους. Τουλάχιστον εβδομήντα αποχωρούν μέχρι τέλος του έτους και άλλοι δεκαέξι το 2026. Άρα, επί της ουσίας μιλάμε για μια πολύ σημαντική αποψίλωση της υπηρεσίας του Δήμου.

Το ερώτημα μου προς την κυρία Υπουργό είναι το εξής: Τι σκοπεύετε να κάνετε; Σκοπεύετε να προχωρήσετε σε προσλήψεις μόνιμου προσωπικού στο Δήμο Ακτίου-Βόνιτσας και σε αντίστοιχους υποστελεχωμένους δήμους του Νομού Αιτωλοακαρνανίας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η Υφυπουργός Εσωτερικών, η κ. Βιβή Χαραλαμπογιάννη.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

 Κύριε Βουλευτά, να ξεκινήσω με μερικές διορθώσεις στα νούμερα που μόλις αναφέρατε. Να πω ότι ο Δήμος αριθμεί διακόσιους σαράντα έξι εργαζόμενους με όλες τις σχέσεις εργασίας, όπως εμφανίζονται στην απογραφή. Σε ό,τι αφορά τα αριθμητικά στοιχεία για τις μόνιμες θέσεις του Δήμου -όπως επίσης εμφανίζεται στο ψηφιακό του οργανόγραμμα, λαμβάνοντας υπόψη ότι εκείνος επικαιροποιεί τις θέσεις- είμαστε στις εκατόν εξήντα εννέα προβλεπόμενες, εκ των οποίων οι εκατόν μια είναι καλυμμένες, οι είκοσι έξι είναι δεσμευμένες -θα σας εξηγήσω για ποιους λόγους- και σαράντα δύο είναι κενές θέσεις. Άρα, δεν έχουμε τα ίδια νούμερα και καλό θα ήταν να δείτε και εσείς αν αυτά, τα οποία αποτυπώνει ο ίδιος ο Δήμος στο ψηφιακό του οργανόγραμμα είναι αυτά ή όχι.

Πάντως, να πω ότι με αυτή την ερώτηση, μου δίνετε πραγματικά την ευκαιρία να ενημερώσω για την ολιστική προσέγγιση που έχει η Κυβέρνηση για τα ζητήματα στελέχωσης του Δημοσίου. Στο πρώτο κομμάτι της απάντησής μου θα απαντήσω για τον προγραμματισμό και στο δεύτερο κομμάτι θα σας απαντήσω για τον τρόπο της απορρόφησης.

Αρχικά, απαντώ για το ζήτημα του προγραμματισμού. Για πρώτη φορά από το 2019, ο προγραμματισμός προσλήψεων γίνεται με στοχευμένο τρόπο και με την ανώτερη δυνατή δέσμευση, αυτή του Υπουργικού Συμβουλίου. Ποια είναι η διαδικασία; Έρχονται οι φορείς μέσω της ηλεκτρονικής πλατφόρμας της απογραφής μία φορά το χρόνο και δηλώνουν ποιες είναι οι ανάγκες τους. Μετά, εξετάζονται αυτά τα αιτήματα από το Υπουργείο Εσωτερικών, το Υπουργείο Εθνικής Οικονομίας και Οικονομικών και την Προεδρία της Κυβέρνησης, προκειμένου, λαμβάνοντας υπ’ όψιν και τους δημοσιονομικούς περιορισμούς και τις πολιτικές προτεραιότητες, να γίνουν οι στοχευμένες αυτές προσλήψεις και να εγκριθούν από το Υπουργικό Συμβούλιο.

Άρα, μέσα στον κανόνα του ένα προς ένα, δηλαδή, μία πρόσληψη για κάθε μία αποχώρηση, να πω ότι για τα έτη 2020 ως και 2025 έχουν εγκριθεί εκατόν έντεκα χιλιάδες τετρακόσιες τριάντα τρεις νέες προσλήψεις, με στόχευση τις πραγματικές ανάγκες των υπηρεσιών, όπως οι ίδιες τις έχουν προσδιορίσει. Επιμένω σε αυτό για να σας εξηγήσω τι συμβαίνει και με το Άκτιο.

 Πιο συγκεκριμένα, στους δήμους όλης της χώρας -γιατί θέσατε ευρύτερα το ζήτημα της στελέχωσης των δήμων- έχουν εγκριθεί πάνω από δέκα χιλιάδες διακόσιες εβδομήντα νέες προσλήψεις όλων των κλάδων και ειδικοτήτων, με στόχευση και κλάδους μηχανικών και οικονομολόγων και διοικητικό προσωπικό και ανταποδοτικές υπηρεσίες. Στο πλαίσιο, λοιπόν, αυτό ο Δήμος Ακτίου-Βόνιτσας έχει λάβει την έγκριση για είκοσι θέσεις μόνιμου προσωπικού. Η συζήτηση, λοιπόν, πρέπει να γίνεται με όρους πραγματικών αναγκών και όχι με τα οργανικά κενά, όπως συχνά αναφέρεται στο δημόσιο διάλογο, γιατί τα κενά μπορεί να κρύβουν έναν ανεπίκαιρο οργανισμό, ανεπίκαιρες κλαδοειδικότητες κ.ο.κ..

Προς επίρρωση αυτού που λέω, να ξέρετε ότι στον τελευταίο προγραμματισμό προσλήψεων που έγινε, το 2025, ο Δήμος Ακτίου-Βόνιτσας ζήτησε έξι θέσεις, τις οποίες και έλαβε καθ’ ολοκληρία. Δεν ζήτησε το σύνολο των κενών οργανικών του θέσεων. Άρα, ικανοποιήθηκε από το Υπουργείο Εσωτερικών όλο το σχετικό αίτημα.

Πολύ σύντομα να κάνω ειδική αναφορά στο ότι όλοι οι δήμοι της χώρας, όπως και συγκεκριμένος Δήμος, μπορεί να αιτείται, εφόσον πληρούνται τρεις προϋποθέσεις, να ζητήσει το σύνολο των ανταποδοτικών του υπηρεσιών, δηλαδή, αν έχει θέσεις σε υπηρεσίες οδοκαθαρισμού, καθαριότητας, ηλεκτροφωτισμού, ύδρευσης και έχει το αντίστοιχο κονδύλι κάλυψης, μπορούμε να ικανοποιήσουμε το σύνολο του αιτήματος.

Να πω εδώ και να κλείσω το θέμα αυτό, για να περάσουμε στην επόμενη απάντηση, ότι ο προγραμματισμός προσλήψεων του 2026 εκκίνησε στις 5 Ιουνίου και στις 30 Ιουνίου κλείνει η πλατφόρμα.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Στη δευτερολογία σας.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ναι, αμέσως, κύριε Πρόεδρε.

Εκεί ο δήμος μπορεί να υποβάλει τα αντίστοιχα αιτήματά του και σε επίπεδο έκτακτου προσωπικού.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κυρία Υπουργέ, προφανώς η ερώτηση δεν αφορά μόνο τον συγκεκριμένο δήμο. Είναι, όμως, ένα case study, αρνητικό case study, με την έννοια ότι εντοπίζω έναν δήμο στην περιφέρειά μου που έχει μεγάλο ζήτημα υποστελέχωσης, αλλά, προφανώς, ναι, αυτό μπορούμε να το συναντήσουμε και σε άλλους δήμους της χώρας. Καμία αντίρρηση.

Βάλατε ένα ζήτημα σε σχέση με τις οργανικές θέσεις. Και εμείς και οι εργαζόμενοι οφείλουμε να έχουμε την ίδια ενημέρωση. Δηλαδή, ό,τι στοιχεία έχω στα χέρια μου είναι από τον Σύλλογο των εργαζομένων των ΟΤΑ. Άρα, το ζήτημα των οργανικών θέσεων που βάλατε αφορά και στην επικαιροποίηση του οργανισμού των δήμων, για να έχουμε και πραγματική εικόνα για τα πραγματικά κενά και τις πραγματικές ανάγκες που λέτε. Άρα, δεν είναι ζήτημα των εργαζομένων ή των σωματείων ή ενός Βουλευτή που κάνει την ερώτηση. Θα πρέπει να υπάρχει ένα μέτρο σύγκρισης και ένας μπούσουλας να αντιλαμβανόμαστε και να μιλάμε με την ίδια γλώσσα.

Ακούγοντας, όμως, την απάντησή σας οφείλω να τονίσω το εξής, έτσι ως γενικότερο σχόλιο.

Πρώτον, νομίζω, κυρία Υπουργέ, ότι δεν έχουμε την πολυτέλεια να κρυβόμαστε πίσω από γενικόλογους αριθμούς και δεσμεύσεις. Το πρόβλημα είναι πολύ συγκεκριμένο στον συγκεκριμένο δήμο και σας το ανέλυσα προηγουμένως και σε σχέση με τους ανθρώπους που θα αποχωρήσουν άμεσα και σε σχέση με τους ανθρώπους που θα αποχωρήσουν μεσομακροπρόθεσμα, μέχρι το 2027, και σε σχέση με τη στοχοθεσία που υπάρχει αυτήν τη στιγμή για την κάλυψη των αναγκών. Και εδώ υπάρχει μια μεγάλη αναντιστοιχία. Εγώ βλέπω ότι στον συγκεκριμένο δήμο θα δημιουργηθεί πρόβλημα. Ήδη υπάρχει ζήτημα σε σχέση με τις ανάγκες και την κάλυψη των αναγκών.

Και φέρνω αυτήν την ερώτηση, κυρία Υπουργέ, γιατί προφανώς σε όλη τη χώρα υπάρχουν πάρα πολλοί περιφερειακοί δήμοι που αντιμετωπίζουν μεγάλο πρόβλημα σε σχέση με την στελέχωσή τους.

Πολύ χαρακτηριστικά -και θα το καταθέσω στα Πρακτικά και μπορεί να καταθέσω επόμενη επίκαιρη ερώτηση για τον συγκεκριμένο δήμο- ο δήμος Ναυπακτίας-Δωρίδος έχει το αντίστοιχο πρόβλημα. Στην Αιτωλοακαρνανία είναι και αυτός ο δήμος, εννοώ ο δήμος Ναυπακτίας. Ο Σύλλογος εργαζομένων του δήμου Ναυπακτίας που πιάνει και ένα κομμάτι του άλλου νομού, μού λέει εδώ στο έγγραφο που μου έχει στείλει ότι από τους 199 μόνιμους στο δήμο Ναυπακτίας, οι 26 είναι ΙΔΑΧ, έχουμε 123 κενές θέσεις -123 κενές θέσεις!- και στα υπόλοιπα υποσύνολα, σε σχέση με τα αντικείμενα των εργαζομένων, έχουμε επίσης πολλές ελλείψεις στα ΚΔΑΠ, στην πυροπροστασία, στις σχολικές καθαρίστριες κ.λπ..

Άρα, με μια ειδική ερώτηση που φέρνω σήμερα για μια συγκεκριμένη περιοχή, όπως είναι ο δήμος Ακτίου-Βόνιτσας με την γενίκευση της, προφανώς, το θέμα αυτό να αφορά και πολλούς περισσότερους δήμους.

Και για να κλείσω, για το ζήτημα του προγράμματος 5567 πρέπει να μου απαντήσετε τι θα γίνει.

Και τέλος, εάν η Κυβέρνηση επιθυμεί, κυρία Υπουργέ, μια ισχυρή και λειτουργική αυτοδιοίκηση -αυτό υπονοήσατε προηγουμένως- τότε οφείλει να μην στηρίζει μόνο στα λόγια, αλλά με συγκεκριμένες πράξεις τους δήμους στις περιφέρειες. Διότι για εμάς, βλέποντας και τη μεγάλη εικόνα του νομό Αιτωλοακαρνανίας που τείνει προς μία σημαντική, θα έλεγα, ερημοποίηση και πληθυσμιακά και δημογραφικά, αλλά και αναπτυξιακά, το να μπορέσουμε σήμερα να έχουμε δήμους που μπορούν με μια ορισμένη επάρκεια να παίξουν τον ρόλο τους στην κοινωνία, είναι πολύ σημαντικό.

Άρα, δώστε μας μια συγκεκριμένη απάντηση τι θα κάνετε σχετικά με τη στελέχωση του δήμου Ακτίου-Βόνιτσας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κυρία Υπουργέ, έχετε τον λόγο. Και σας παρακαλώ εντός του χρόνου.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Θα κάνω ό,τι μπορώ.

Ευχαριστώ πολύ, κύριε Πρόεδρε.

Επειδή ο Βουλευτής έθεσε αρκετά ζητήματα και φυσικά δεν μπορώ να τα απαντήσω όλα μέσα στον χρόνο, να πω ότι εγώ μιλώ με επίσημα στοιχεία και όχι με τα στοιχεία του Συλλόγου. Δεν λέω ότι ο Σύλλογος λέει κάτι λάθος, αλλά θέλω να πω ότι οι πηγές τις οποίες αναφέρω είναι οι επίσημες πηγές, τις οποίες επικαιροποιεί ο αρμόδιος φορέας που είναι συγκεκριμένος δήμος, και που όλοι οι πολίτες έχουν τη δυνατότητα να τα δουν αυτά τα στοιχεία μέσω του apografi.gov.gr.

Να πω ότι το ζήτημα των οργανικών θέσεων, θεωρώ ότι το εξάντλησα στην πρωτολογία μου. Δηλαδή, δεν μπορούμε να συζητάμε για κενές οργανικές θέσεις γενικά και αόριστα. Πρέπει να είμαστε πολύ στοχευμένοι και συγκεκριμένοι. Ξαναλέω, ο Δήμαρχος την προηγούμενη φορά ζήτησε έξι και πήρε έξι. Άρα, θέλω να πω αντικατοπτρίζει την ανάγκη την πραγματική.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Επικαιροποιήστε τους οργανισμούς, όμως.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Αυτό είναι υποχρέωση του κάθε δήμου. Αν θέλει να το κάνει, βεβαίως και μπορεί να το κάνει.

Λοιπόν, να περάσω στο ζήτημα της ερώτησή σας περί της απορρόφησης αυτών των προσλήψεων που έχουν δοθεί. Γιατί είναι άλλο το ζήτημα ότι δεν λαμβάνει υπόψη η Κυβέρνηση τις πραγματικές ανάγκες και δεν τις ικανοποιεί. Εγώ σας έχω μιλήσει για ένα εξαψήφιο νούμερο προσλήψεων για το σύνολο του δημοσίου αυτήν τη στιγμή.

Επομένως, να πάμε στο θέμα της απορρόφησης των προσλήψεων. Να επισημάνω την τεράστια κατάκτηση που είχαμε με την θεσμοθέτηση του πανελλήνιου γραπτού διαγωνισμού, με στόχο την επιτάχυνση και την ομαδοποίηση όλων των προκηρύξεων για να έχουμε γρήγορα αποτελέσματα, σε συνδυασμό με την ουσιαστική εξέταση θεμάτων, ως προς τα θεματικά πεδία που άπτονται της δημόσιας διοίκησης, αλλά και τη διακρίβωση συγκεκριμένων δεξιοτήτων με τη χρήση εξειδικευμένων ψυχομετρικών εργαλείων. Άρα, για το 2020 και το 2021 ο δήμος είχε λαμβάνειν τέσσερις θέσεις: Αρχιτέκτονα, απόφοιτο πληροφορικής, διοικητικό προσωπικό και πολιτικό μηχανικό. Συμπεριελήφθησαν όλες στην 13Κ/2021 και έχουν ήδη εκδοθεί τα αποτελέσματα.

Σε ό,τι αφορά τους προγραμματισμούς 2022 και 2023, τέσσερις θέσεις κατηγορίας πανεπιστημιακής εκπαίδευσης ενσωματώθηκαν στην 3ΓΒ/2023 και έχουμε οριστικά αποτελέσματα από τους επιτυχόντες του γραπτού διαγωνισμού. Μία θέση πανεπιστημιακής καλύπτεται από τη 13Κ/2021, μία θέση πληροφορικής έχει ενταχθεί στην 6Κ/2024, γιατί στηρίζουμε και τους ανθρώπους με ποσοστά αναπηρίας τουλάχιστον 50% και αναμένεται να εκδοθούν τα αποτελέσματα άμεσα από τον ΑΣΕΠ. Μία θέση χειριστού μηχανήματος, η οποία επίσης έχει προκηρυχθεί. Και για τα έτη 2024 και 2025, έχουμε επίσης μία θέση χειριστού μηχανήματος, η οποία έχει ενταχθεί στην 8Κ/2024, μία κατηγορία τεχνολογικής εκπαίδευσης στην 1ΓΒ/2025, η οποία επίσης θα απορροφηθεί από επιτυχόντα του γραπτού διαγωνισμού -έχει βγει ήδη η προκήρυξη- και τέσσερις θέσεις πανεπιστημιακής εκπαίδευσης, οι οποίες είναι στη 2ΓΒ/2023, η οποία βρίσκεται αυτήν τη στιγμή στο τυπογραφείο, πάλι με επιτυχόντες του πανελλήνιου γραπτού διαγωνισμού. Για μία θέση υποχρεωτικής εκπαίδευσης και μία δευτεροβάθμιας, αναμένεται να εκδοθεί η προκήρυξη.

Να πω ότι εφόσον ο δήμος αιτηθεί καινούργιες θέσεις για τον προγραμματισμό προσλήψεων του 2026, που μόλις ανέφερα ότι έχει εκκινήσει η διαδικασία, θα μπορέσει να τους αντλήσει από τον επόμενο πανελλήνιο γραπτό διαγωνισμό, ο οποίος εκκινεί την επόμενη Παρασκευή, 20 Ιουνίου, για πρώτη φορά ηλεκτρονικά, με στόχο για πρώτη φορά οι προσλήψεις στο ελληνικό δημόσιο να έχουν χρόνο απορρόφησης λιγότερο από δώδεκα μήνες.

Σε ό,τι αφορά τη ΔΥΠΑ, η ερώτηση όπως καταλαβαίνετε θα πρέπει να απαντηθεί από το Υπουργείο Εργασίας, να πω μόνο ότι πάνω στις έξι χιλιάδες θέσεις που ήδη έχουν εγκριθεί, έχουν ενσωματωθεί άλλες χίλιες με σχετικό δελτίο Τύπου.

Για ό,τι θέλετε, εννοείται, μπορούμε να ξαναμιλήσουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε για τον χρόνο.

Συνεχίζουμε με την πρώτη, με αριθμό 1016/3-6-2025 επίκαιρη ερώτηση του πρώτου κύκλου του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Υγείαςμε θέμα: «Η διάλυση του νοσοκομείου της Ρόδου έχει την υπογραφή της ΝΔ. Παροιμιώδης η αδιαφορία, αλλά και η προκλητικότητα της Κυβέρνησής σας, μπροστά στον κίνδυνο που διατρέχει η ζωή και η υγεία των Δωδεκανησίων από την υποστελέχωση του μεγαλύτερου νοσοκομείου του Νοτίου Αιγαίου».

Ελάτε, κύριε συνάδελφε, έχετε δυο λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, για άλλη μια φορά να σας πω ότι είναι προς τιμήν σας που έρχεστε εδώ και πολεμάτε. Βλέπουμε το 90% των Υπουργών σας, δεν έρχονται εδώ να απαντήσουν. Στέλνουν άλλους. Αυτό, λοιπόν, είναι προς τιμήν σας. Δυστυχώς, όμως, δεν αρκεί αυτό, διότι έχετε μια Κυβέρνηση που σε ό,τι σχετίζεται με το Εθνικό Σύστημα Υγείας, έχει απόψεις που και να θέλατε εσείς να είναι διαφορετικές, δεν μπορείτε να την πείσετε.

Έχουμε διαφορετική ιδεολογία. Ξεκινάμε από διαφορετική αφετηρία. Εμείς είμαστε υπέρ του κοινωνικού κράτους, εμείς είμαστε υπέρ του Εθνικού Συστήματος Υγείας, του ισχυρού Εθνικού Συστήματος Υγείας. Εσείς είσαστε υπέρ του φιλελευθερισμού. Πιστεύετε περισσότερο στη δύναμη της αγοράς.

Αυτό τι σημαίνει, κύριε Υπουργέ; Σημαίνει ότι προσεγγίζουμε και διαφορετικά τις δυνάμεις που οργανώνονται για να στηρίξουν την υγεία των πολιτών και πολύ περισσότερο στα νησιά μας, στη Ρόδο, στην Κω.

Και εν προκειμένω στη Ρόδο, που είναι και το αντικείμενο της επίκαιρης ερώτησης, τι έχετε κάνει; Εσείς έχετε διαφορετική αντίληψη. Εδώ καλούμαστε να σας πείσουμε για πράγματα που οι περισσότεροι τα θεωρούν αυτονόητα. Τι να πω δηλαδή, κύριε Υπουργέ, ότι δεν γνωρίζετε πως οι κλινικές έχουν τεράστιο πρόβλημα; Δεν γνωρίζετε ότι η Νευρολογική Κλινική, η Ουρολογική Κλινική, ο υπέρηχος έχουν δύο γιατρούς αντί για τέσσερις στο Νοσοκομείο της Ρόδου, ότι οι γιατροί αναγκάζονται να κάνουν δεκαπέντε εφημερίες τον μήνα; Εσείς τι λέτε την ίδια ώρα; Λέτε ότι το Νοσοκομείο της Ρόδου είναι το καλύτερο περιφερειακό νοσοκομείο. Θα σας πω για αυτό και αργότερα. Πράγματι, έτσι είναι; Αν το Νοσοκομείο της Ρόδου είναι το καλύτερο περιφερειακό νοσοκομείο, τότε φοβάμαι ότι το Εθνικό Σύστημα Υγείας δεν πάει καθόλου –μα, καθόλου!- καλά.

Εμείς λέμε ότι το νοσοκομείο πρέπει να έχει κανονικό διοικητή, όχι διοικούντα, πρέπει να έχει διοικητικό συμβούλιο. Εξηγήστε μας -ενάμιση χρόνο ξεκίνησε η διαδικασία- τι συμβαίνει. Γιατί έχει διοικούντα; Γιατί δεν έχει διοικητικό συμβούλιο; Δημιουργεί προβλήματα στη λειτουργία του νοσοκομείου αυτό; Μπορεί κανονικά να κάνει προμήθειες το νοσοκομείο; Εμείς εμπιστευόμαστε την εκλεγμένη διοίκηση των νοσοκομειακών γιατρών. Εσείς τους χαρακτηρίσατε αριστερούς. Μα, είμαστε μικρός τόπος. Ρωτήστε τον καθένα, που χαρακτηρίσατε τον πρόεδρο αριστερό, όταν ο άνθρωπος ήταν χρόνια στη Νέα Δημοκρατία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, ο αυτόματος κόφτης έρχεται σε λίγο. Κάντε λίγο υπομονή μέχρι που να έρθει!

Εμείς έχουμε διαφορετική προσέγγιση, δεν κομματικοποιούμε. Ξέρετε ότι για τις εκλογές αυτών των νοσοκομειακών γιατρών ο κύριος Περιφερειάρχης καλούσε γιατρούς στην περιφέρεια; Ότι ο κ. Σοκορέλος, ο διοικητής, καλούσε στο γραφείο του; Και εγώ δεν λέω, το κόμμα έχει κάθε δικαίωμα να παρέμβει και ό,τι θέλει ας κάνει, αλλά όχι η περιφέρεια, όχι τα όργανα, όχι οι θεσμοί.

Αυτά είναι πολύ σοβαρά ζητήματα, κύριε Πρόεδρε. Εκτιμώ ότι θα πρέπει να τα δείτε. Εμείς δεν έχουμε κάποιον φανατισμό.

Και κλείνοντας την αρχική μου τοποθέτηση, θα σας πω ότι ερχόμενος εδώ έλαβα ένα τηλεφώνημα και με ρώτησαν πότε είναι η συζήτηση και τους λέω «τώρα πάω εκεί» και μου λέει κάποιος «σκίσε τον Άδωνι» και του λέω «δεν θέλω να τον σκίσω, να τον πείσω θέλω».

Μπορώ, όμως, κύριε Υπουργέ, να σας πείσω; Ακόμα και αν σας πείσω, φοβάμαι ότι δεν μπορείτε να πείσετε την Κυβέρνησή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, ευχαριστώ για τα καλά σας λόγια. Σας εύχομαι να με σκίσετε, αφού αυτό ζητάει το εκλογικό σας σώμα. Θα προσπαθήσω να αντισταθώ και να μείνω ακέραιος, αλλά δεν ξέρω αν θα τα καταφέρω μπροστά στις δεινές ρητορικές σας ικανότητες.

Πάμε λίγο να πάρουμε τα πράγματα με τη σειρά. Πρώτα από όλα, για το θέμα του διοικούντος, δεν υπάρχει διοικών, υπάρχει διοικητής, ο κ. Σοκορέλος είναι και θα είναι ο Διοικητής του Νοσοκομείου Ρόδου, τέλος, αυτός θα είναι ο διοικητής. Η διαδικασία του ΑΣΕΠ βγήκε άγονη. Κατόπιν διορίζουμε με δική μου απόφαση τον διοικητή και επαναπροκηρύσσουμε τη θέση. Σε δύο, τρία χρόνια που θα ολοκληρωθεί ο νέος διαγωνισμός θα έρθει ο καινούργιος διοικητής. Άρα, τον κ. Μιχάλη Σοκορέλο δεν θα τον αντιμετωπίζετε ως προσωρινό διοικητή ή διοικούντα. Θα τον αντιμετωπίζετε ως τον Διοικητή του Νοσοκομείου Ρόδου που τυγχάνει της απολύτου εμπιστοσύνης της πολιτικής ηγεσίας του Υπουργείου Υγείας, ένα το κρατούμενο.

Δεύτερον, δεν θα μπω στα συνδικαλιστικά. Επειδή η Ρόδος είναι μικρό νησί, ξέρετε καλά ότι ο νυν πρόεδρος του νοσοκομείου –που κέρδισε τις εκλογές τον Φεβρουάριο, μπράβο του- δεν ήταν καν στο νοσοκομείο, είχε φύγει από το νοσοκομείο, γύρισε από ένα άλλο νοσοκομείο, κάνει συνδικαλιστική καριέρα, δικαίωμά του. Εμένα η δημοκρατία μού αρέσει και ο συνδικαλισμός, αλλά δεν συνδιοικώ με τους συνδικαλιστές. Οι συνδικαλιστές τη δική τους δουλειά και εμείς τη δική μας.

Επίσης, κύριε Νικητιάδη, θα σας το πω με το θάρρος που έχω από την παλιά μας φιλία, εσείς -και εσείς ως Υπουργός εννοώ- τολμώ να το πω στο Σώμα δημόσια ότι ήσασταν εξαιρετικός Υπουργός, όχι καλός, εξαιρετικός.

Εγώ είχα την τύχη να έχω συνεργαστεί με τον κ. Νικητιάδη, κύριε Πρόεδρε, ως Υπουργό στην κυβέρνηση Παπαδήμου και έχω την καλύτερη εικόνα. Προσέξτε: Έχετε πικράν πείρα του λαϊκισμού. Κατά τη γνώμη μου, το μεγαλύτερο πρόβλημα του ΠΑΣΟΚ σήμερα είναι ότι πολιτεύεται έχοντας πλήρη αμνησία του παρελθόντος του. Το ΠΑΣΟΚ απαγορεύεται να περιθάλπει τον λαϊκισμό, γιατί ο λαϊκισμός κυνήγησε το ΠΑΣΟΚ στις ταβέρνες με γιαούρτια και πέτρες, στις κάλπες στέλνοντάς το τότε στην καταστροφή στις εκλογές του 2012, στην πλατεία των αγανακτισμένων με τις κρεμάλες και δεν επιτρέπεται Βουλευτές και πολιτικοί του ΠΑΣΟΚ που κράτησαν την Ελλάδα όρθια να δίνουν το παραμικρό έδαφος στον λαϊκισμό. Αυτή είναι μεγάλη ιστορική ευθύνη του Κινήματος Αλλαγής της παρούσας περιόδου και λυπούμαι που και εσείς για φθηνή αντιπολίτευση ακολουθείτε αυτόν τον ολισθηρό δρόμο.

Πάμε στο Νοσοκομείο Ρόδου. Δεν έχει υπάρξει, κύριε Πρόεδρε, στην ιστορία του Εθνικού Συστήματος Υγείας μεγαλύτερη προσπάθεια σπίλωσης ενός νοσοκομείου εκ του μη όντος.

Δεν μου λέτε, κύριε Υπουργέ, πού είναι οι παραιτήσεις των γιατρών της Νευρολογικής Κλινικής, των νευροχειρουργών και των παθολόγων, όπου έγινε η μεγάλη φασαρία επί τρεις εβδομάδες, συνεδριάσεις στο Εργατικό Κέντρο, δημοσιεύματα, πρωτοσέλιδα, sites, ραδιοφωνικές εκπομπές; Ξέρετε ποια είναι η απάντηση της Υπηρεσίας που την έχω και θα σας τη δώσω, αν τη θέλετε; «Ως προς τις παραιτήσεις των γιατρών στο Νοσοκομείο Ρόδου, δεν υφίσταται καμία απολύτως παραίτηση».

Οι παραιτήσεις του Νοσοκομείου της Ρόδου που προκάλεσαν κρίση σε όλα τα Δωδεκάνησα και η εικόνα ότι το νοσοκομείο καταρρέει δεν υπάρχουν, είναι στο μυαλό σας και στο μυαλό των συνδικαλιστών. Και οι δύο που είχαν πει δημόσια ότι θα παραιτηθούν δεν παραιτήθηκαν. Φυσικά, δεν είναι αυτό παραίτηση, παραίτηση στο ΕΣΥ σημαίνει «πάω στη διοίκηση και υπογράφω παραίτηση και μετράνε οι τριάντα μέρες για να φύγω». Δεν παραιτείσαι από τα sites και από το ραδιόφωνο, παραιτείσαι στη διοίκηση. Ξέρετε τι έκαναν οι δύο αυτοί γιατροί, κύριε Νικητιάδη; Είπαν «τελικά δεν θέλουμε να παραιτηθούμε». Και ξέρετε τι αποτέλεσμα είχε όλη αυτή η φασαρία; Απλώς να έρθει άλλος ένας νευροχειρουργός που φέραμε από την Ελβετία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ολοκληρώστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω, δώστε μου μόνο δευτερόλεπτα.

Σήμερα το Νοσοκομείο Ρόδου που καταρρέει, κύριε Νικητιάδη, έχει δεκαεννιά περισσότερους γιατρούς από το 2019, έχει 67% υψηλότερο προϋπολογισμό από το 2019, έχει μείον είκοσι νοσηλευτές που τώρα τους προσλαμβάνουμε. Όπως ξέρετε, υπεγράφησαν οι θέσεις την Παρασκευή, δεκαπέντε νοσηλευτές θα πάνε στο Νοσοκομείο Ρόδου και τώρα τοποθετούνται, αυτές τις μέρες. Είχαμε πρόβλημα στο νοσηλευτικό προσωπικό, εγώ δεν κρύβω τα προβλήματα. Έχει αυτή τη στιγμή πλήρως ανακαινιστεί από το Ταμείο Ανάκαμψης σε όλες του τις κλινικές, είναι καινούργιο εσωτερικά. Έχει προχωρήσει η διαδικασία με τον κύριο Περιφερειάρχη για το Ακτινοθεραπευτικό Κέντρο, που ήταν πάγιο αίτημα των Δωδεκανήσων και της Ρόδου πάνω από τριάντα χρόνια, από τον αείμνηστο Κρεμαστινό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχουμε φτάσει στα έξι λεπτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και για αυτό το νοσοκομείο, που σας είπα τώρα με τους περισσότερους γιατρούς και το 67% περισσότερο προϋπολογισμό και το ανακαινισμένο από το ένα άκρο μέχρι το άλλο, μου λέτε ότι καταρρέει. Ε, τι να σας πω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο και σας παρακαλώ να μείνετε εντός του χρόνου σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, σε ό,τι αφορά τον λαϊκισμό, συνυπογράφω και στενοχωριέμαι που εκλαμβάνετε όλες αυτές τις κινήσεις ως κινήσεις λαϊκισμού. Το Εργατικό Κέντρο της Ρόδου χαίρει εκτίμησης βαθυτάτης από την κοινωνία της Ρόδου, ασχολείται με πλείστα όσα θέματα, με πολιτιστικές εκδηλώσεις, με κοινωνικές εκδηλώσεις, με φιλανθρωπικές εκδηλώσεις, έχει συμμετοχή στις εκλογές τεραστία. Είναι από τα καλύτερα, για να μην πω το καλύτερο Εργατικό Κέντρο. Όταν, λοιπόν, κάνει μία εκδήλωση, αυτή η εκδήλωση έχει απήχηση στην κοινωνία και δεν είναι προϊόν λαϊκισμού.

Όμως, θα σας πω και κάτι ακόμη. Νομίζω ότι έχετε λάθος στοιχεία. Δεν λέω ότι λέτε ψέματα, προς Θεού, ούτε το πιστεύω. Νομίζω ότι έχετε λάθος στοιχεία και θα προσπαθήσω να σας εξηγήσω.

Κατ’ αρχάς, έβλεπα στατιστικά τις οργανικές θέσεις των νοσοκομείων. Στην Καβάλα, ας πούμε, το Νοσοκομείο της Καβάλας -μια χαρά είναι και καλά κάνετε- έχει περισσότερες οργανικές θέσεις από το Νοσοκομείο της Ρόδου.

Πενήντα χιλιάδες, κύριε Πρόεδρε, οι κάτοικοι στην Καβάλα, εκατόν είκοσι χιλιάδες στη Ρόδο και φυσικά, 3,5 με 4 εκατομμύρια για επτά μήνες στη Ρόδο και έχει το Νοσοκομείο της Καβάλας περισσότερες οργανικές θέσεις. Λέω ότι κάτι δεν πάει καλά εδώ πέρα, δεν γίνεται.

Τώρα για τον αριθμό των γιατρών, λέτε ότι από το 2019 έχετε περισσότερους. Να σας πω κάτι; Γιατί βάζετε μέτρο τον ΣΥΡΙΖΑ; Το μέτρο σας είναι ο ΣΥΡΙΖΑ; Νομίζω ότι κάτι τι παραπάνω θα έπρεπε να διεκδικείτε, μην μου βάζετε μέτρο τον ΣΥΡΙΖΑ και λέτε ότι είστε καλύτεροι από τον ΣΥΡΙΖΑ. Να σας χειροκροτήσω επειδή είσαστε καλύτεροι από τον ΣΥΡΙΖΑ;

Γιατί δεν πάτε πιο πίσω να δούμε όταν κυβερνούσε το ΠΑΣΟΚ τι ελλείψεις υπήρχαν σε γιατρούς και νοσηλευτές.

Ξέρετε, επειδή βλέπω τους αριθμούς που μετράτε και τα ποσοστά, έχω την εντύπωση ότι κάνετε πάλι λάθος. Προσθέτετε τους ειδικευόμενους γιατρούς μαζί με τους ειδικευμένους. Δεν είναι έτσι τα πράγματα. Ένας ειδικευόμενος δεν έχει το δικαίωμα να ακουμπήσει ασθενή από μόνος του αν δεν υπάρχει ειδικευμένος.

Το ποσοστό, λοιπόν, των ελλείψεων της κάλυψης που έχει το νοσοκομείο είναι 55% και όχι 86%. Και επειδή πήγατε να συγκρίνετε τον αριθμό των νοσηλευτών με το παρελθόν, με το 2019, έχετε λιγότερους νοσηλευτές κατά σαράντα επτά θέσεις από ό,τι το 2018. Μιλάμε για νοσηλευτές. Η έλλειψη των νοσηλευτών είναι ένας από τους βασικούς λόγους που δεν λειτουργούν οι κλινικές. Με το ζόρι λειτουργούν πολλές κλινικές. Δεν είναι πρόβλημα αυτό; Η ΜΕΘ έχει τρεις γιατρούς με έξι κρεβάτια, ενώ θα έπρεπε να έχει οκτώ. Υποχρεωτικά η ΜΕΘ πρέπει να έχει οκτώ κρεβάτια. Δεν είναι πρόβλημα αυτό; Οι παθολόγοι κάνουν αγώνα για να βγάλουν ένα πρόγραμμα. Είναι τρεις και είναι έτοιμοι να φύγουν. Αυτό δεν είναι κάτι που πρέπει να υπολογίσετε; Δεν είναι πρόβλημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στον υπέρηχο δεν προγραμματίζονται όσες εξετάσεις ζητιούνται, διότι οι γιατροί είναι λιγότεροι. Αυτό δεν είναι πρόβλημα; Στα επείγοντα έχουμε εκατοντάδες κάθε μέρα και ειδικά τώρα με τον τουρισμό. Δεν είναι πρόβλημα αυτό που καλύπτεται από ειδικευόμενους;

Κύριε Υπουργέ, όπως σας είπα και πριν, πολλοί γιατροί κάνουν δεκαπέντε εφημερίες τον μήνα. Είναι μεγάλος ο αριθμός. Μην επαναλαμβάνετε αυτό που λέτε συνέχεια ότι το Νοσοκομείο της Ρόδου είναι το καλύτερο περιφερειακό νοσοκομείο. Έβλεπα μία φωτογραφία που κυκλοφορεί στο διαδίκτυο και έγινε και viral με ένα χαρτί υγείας που είναι περασμένα πάνω σε ένα σκουριασμένο σύρμα μέσα στην τουαλέτα. Ευρεσιτεχνία, κύριε Πρόεδρε, για να κρεμάσουμε το χαρτί υγείας! Εάν αυτό είναι το καλύτερο περιφερειακό νοσοκομείο, τι να πω; Δεν περιποιεί τιμή σε εμάς αυτό. Μακάρι να ήταν το καλύτερο, γιατί του άξιζε να είναι το καλύτερο. Διότι η Ρόδος, όπως και η Κως, δίνουν πάρα πολλά χρήματα στον κρατικό κορβανά και θα έπρεπε να έχουν το καλύτερο νοσοκομείο. Όμως, δεν ξέρω αν είναι έτσι τα πράγματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Εγώ, κύριε Υπουργέ, καταλαβαίνω ότι ο κ. Ροϊλός είναι στέλεχος της Νέας Δημοκρατίας, ότι πέρασε απ’ όλες τις κομματικές θέσεις και λογικά θα τον ακούτε. Όμως, θα πρέπει να έχετε και μία υποψία γι’ αυτά που σας λένε. Αναζητήστε και κάποιους άλλους. Προσέξτε, γιατί στο Νοσοκομείο της Ρόδου υπάρχουν προβλήματα τα οποίακάποια στιγμή θα εμφανιστούν και θα ξεσπάσουν πάνω σας, κάτι που δεν θέλουμε.

Εγώ λοιπόν, κύριε Υπουργέ, απευθύνω έκκληση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, στον νέο Κανονισμό όταν τελειώνει ο χρόνος, το μικρόφωνο θα κλείνει, όπως συμβαίνει στην Ευρωβουλή.

**ΓΕΩΡΓΙΟΣ ΝΙΚΗΤΙΑΔΗΣ:** Αναμένοντας τον κόφτη, κύριε Πρόεδρε, προσπαθούμε να εκμεταλλευτούμε την κατάσταση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, σας παρακαλώ, να είστε εντός του χρόνου σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς για να καταλάβετε τι εστί Μιχάλης Σοκορέλος, γιατί δεν είναι ωραίο όπως παρουσιάστηκε το θέμα -όχι από εσάς τώρα, αλλά γενικά-, ότι είναι δήθεν προσωρινός, γιατί ασκεί χρέη διοίκησης, θα σας πω ότι πέρυσι είχα δημοσιεύσει μία επιστολή που έλαβα από μία κυρία εβραϊκής καταγωγής από την Ελβετία, καθηγήτρια ιατρικής στη Γενεύη, η οποία έτυχε να έχει ένα μεγάλο ατύχημα στη Ρόδο, όπου έκανε διακοπές με τη μητέρα της και την χειρούργησε ο κ. Σοκορέλος στο Γενικό Νοσοκομείο της Ρόδου. Αν ανατρέξετε στα αρχεία μου, θα βρείτε την επιστολή, γιατί την είχα δημοσιεύσει. Αν συγκρίνετε τα λόγια που έχει γράψει αυτή η κυρία, τη γνώμη που εξέφρασε για το Νοσοκομείο της Ρόδου, την περιγραφή που κάνει γι’ αυτά που είδε στο Νοσοκομείο της Ρόδου ως καθηγήτρια της ιατρικής σε σχέση με το Νοσοκομείο της Γενεύης στο οποίο η ίδια υπηρετεί, όπως και την επιστολή και αυτά που λέει για το νοσοκομείο με αυτά που λέτε εσείς, θα νομίζατε ότι ο ένας είναι στον έναν γαλαξία και ο άλλος στον άλλον.

Ο κ. Σοκορέλος δεν είναι τυχαίο πρόσωπο. Είναι από τους καλύτερους γιατρούς στην Ελλάδα. Ήταν διευθυντής της Ιατρικής Υπηρεσίας στη Ρόδο. Δεν τον έβαλα τυχαία διοικητή. Ούτε κομματικό ρουσφέτι είναι ούτε φίλος μου ήταν από προχθές. Είναι εκεί κατ’ αξίαν και η δική σας δουλειά είναι να τον στηρίξετε και όχι να τον χτυπάτε.

Δεύτερον, πάμε στους αριθμούς. Πρώτα απ’ όλα, όσον αφορά αυτό που λέτε για τους ειδικευόμενους και τους γιατρούς, δεν είναι ακριβώς έτσι. Το 55% είναι χωρίς τους επικουρικούς. Είναι μόνο οι μόνιμες θέσεις. Όμως, εγώ έχω ξεκαθαρίσει από την αρχή ότι μετράω πάντα το σύνολο του προσωπικού που υπηρετεί. Αυτό μετράω εγώ στο προσωπικό μου, το σύνολο, δηλαδή το αν θα βρεις γιατρό, όταν μπεις μέσα.

Συνολικά, λοιπόν, το Νοσοκομείο της Ρόδου σήμερα έχει περισσότερους γιατρούς απ’ όσους είχε το 2019 και λιγότερους νοσηλευτές. Όσον αφορά τους λιγότερους νοσηλευτές τώρα, έχουμε κάνει επιπλέον προσλήψεις επικουρικού προσωπικού που ολοκληρώθηκαν την περασμένη εβδομάδα και τώρα είμαστε στο στάδιο της τοποθέτησής, ενώ όσον αφορά τους γιατρούς, καίτοι έχουμε περισσότερους, προκηρύξαμε και θέσεις στις άγονες και πήραμε άλλους τέσσερις, ενώ παίρνουμε και έναν άλλο νευρολόγο και έχουμε δεκαεννέα συν πέντε. Άρα, πάμε στους είκοσι τέσσερις. Επομένως, δεν μπορούμε να λέμε ότι το νοσοκομείο καταρρέει.

Και έρχομαι τώρα στο ερώτημά σας που αφορά το αν σας συγκρίνω με τον ΣΥΡΙΖΑ. Θα ήθελα να πω ότι αυτή ήταν μία έξυπνη ρητορική τακτική, ειδικά προς εμένα που ξέρετε την εκτίμηση που έχω προς τον ΣΥΡΙΖΑ. Όμως, αναγκαστικά στην πολιτική συγκρίνουμε με τον προηγούμενο, συγκρίνεις δηλαδή το τι παρέλαβες και το τι θα παραδώσεις. Δεν φταίω εγώ που οι προηγούμενοι ήταν ο ΣΥΡΙΖΑ. Ο ελληνικός λαός τους επέλεξε, οπότε με αυτούς συγκρινόμαστε αναγκαστικά, γιατί αυτοί ήταν οι προηγούμενοι από εμάς. Η πολιτική είναι μία σκυταλοδρομία. Δεν μπορώ εγώ να πάω να συγκριθώ με το 2000. Δεν μπορώ να συγκριθώ, δηλαδή, με είκοσι πέντε χρόνια πίσω που οι συνθήκες ήταν άλλες. Άρα, όντως η σύγκριση είναι με την προηγούμενη κυβέρνηση. Και όντως σήμερα με την παρούσα Κυβέρνηση το Νοσοκομείο της Ρόδου είναι εξαιρετικά καλύτερα και θα γίνει και πολύ καλύτερο.

Και έρχομαι τώρα στους αριθμούς, γιατί αυτοί είναι που θα πρέπει να καταλάβετε. Το 82,6% των οργανικών θέσεων, δηλαδή του μόνιμου προσωπικού, είναι καλυμμένο. Και αναφέρομαι στο σύνολο. Δεν μιλάω μόνο για το ιατρικό και το νοσηλευτικό προσωπικό, αλλά και για το λοιπό προσωπικό. Ωστόσο, η πληρότητα του νοσοκομείου είναι 53%. Και αυτό το λέω για να δούμε αν καταρρέει. Θα το εξηγήσω, λοιπόν, για να το καταλάβουμε όλοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όταν, λοιπόν, έχουμε έναν οργανισμό και λέμε ότι θέλουμε να έχουμε αυτό το προσωπικό, το 100% δηλαδή, το θέλουμε θεωρητικά για έναν οργανισμό που θα έχει 100% πληρότητα. Το Νοσοκομείο της Ρόδου έχει 53% πληρότητα. Άρα, αν βάλεις το προσωπικό που υπηρετεί με την κίνηση που έχει το νοσοκομείο, τονίζω ότι είναι πραγματικά εξαιρετικά επαρκές το προσωπικό τη εξαιρέσει του νοσηλευτικού προσωπικού όπου έχουμε πρόβλημα. Και επαναλαμβάνω ότι κατά προτεραιότητα συμπληρώνουμε με το επικουρικό προσωπικό.

Και επειδή αναφερθήκατε στον κύριο Περιφερειάρχη με ατυχή τρόπο, κατά τη γνώμη μου, θα μου επιτρέψετε να πω δύο λόγια και γι’ αυτό. Εγώ είχα την τύχη και τη μεγάλη τιμή στη ζωή μου να έχω υπάρξει τέσσερα χρόνια Υπουργός Ανάπτυξης και Επενδύσεων. Είχα στη διάθεσή μου το Πρόγραμμα Δημοσίων Επενδύσεων και το ΕΣΠΑ. Από τη θέση αυτή, λοιπόν, συνεργάστηκα με όλους τους περιφερειάρχες της Ελλάδας. Μπορώ να σας πω ότι στα Δωδεκάνησα και στο Νότιο Αιγαίο εν γένει είστε πολύ τυχεροί που έχετε τον Χατζημάρκο Περιφερειάρχη. Μιλάμε για άνθρωπο εξαιρετικών ικανοτήτων.

Ειδικά δε ως προς τη Ρόδο, το μεγάλο Ακτινοθεραπευτικό Κέντρο δεν θα μπορούσε να γίνε εάν δεν ήταν Περιφερειάρχης ο Γιώργος Χατζημάρκος, ο οποίος ήρθε στο γραφείο μου την πρώτη εβδομάδα που έγινα Υπουργός Υγείας, μου είπε πού είχε κολλήσει το πρόγραμμα επί δέκα χρόνια, μου πρότεινε νομοθετική ρύθμιση, ψήφισα τη νομοθετική ρύθμιση, βγήκε η άδεια, έβαλα τα λεφτά και τώρα προχωράει και χτίζεται το Ακτινοθεραπευτικό Κέντρο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Άρα, όταν μιλάτε γι’ αυτόν τον Περιφερειάρχη και γι’ αυτό το νοσοκομείο, να θυμάστε ότι δεν μιλάτε για ένα ουδέτερο πρόσωπο, αλλά για έναν άνθρωπο ο οποίος σκίζεται γι’ αυτό το νοσοκομείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ για άλλη μία φορά να είστε συνεπείς με τον χρόνο.

Και τώρα προχωράμε στην πέμπτη με αριθμό 1019/4-6-2025 επίκαιρη ερώτηση πρώτου κύκλου της Ανεξάρτητης Βουλευτού Πέλλας κ. Θεοδώρας Τζάκρη προς τον Υπουργό Υγείας με θέμα: «Σε ιδιώτες εκχωρείται ο έλεγχος του DNA των νεογνών».

 Παρακαλώ, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, στις 17 Μαΐου του 2024 υπογράψατε εν κρυπτώ προγραμματική σύμβαση με δύο ιδιωτικές εταιρείες, τη RealGenix και τη Beginnings, για την εκχώρηση του προληπτικού ελέγχου του γονιδιώματος, δηλαδή του DNA, των νεογνών. Υπογράψατε την εν λόγω σύμβαση με τον κ. Πέτρο Τσίπουρα, μέλους του International Consortium on Newborn Sequencing (ICoNS) και εκπρόσωπο των δύο εταιρειών. Υπογράψατε την εν λόγω προγραμματική σύμβαση χωρίς προηγούμενη διαβούλευση με τους ενδιαφερόμενους, χωρίς να υπάρχει δεοντολογικό πλαίσιο και χωρίς διασφάλιση των προσωπικών δεδομένων των πιο ευαίσθητων πολιτών που είναι τα νεογνά και χωρίς βεβαίως διασφάλιση των δυνητικών χρήσεων αυτών των προσωπικών δεδομένων.

Μάλιστα στις 9 Γενάρη φέτος, το 2025, εκδώσατε υπουργική απόφαση και προβήκατε σε αντίστοιχη δημόσια δήλωση ξεκαθαρίζοντας τις προθέσεις του Υπουργείου Υγείας για την εκχώρηση του προληπτικού ελέγχου του DNA των νεογνών στις δύο παραπάνω εταιρείες, αλλάζοντας βέβαια ριζικά την ακολουθούμενη επιστημονική μέθοδο, υιοθετώντας δηλαδή τη μέθοδο του γενετικού ελέγχου με αλληλούχιση ολόκληρου του ανθρώπινου γονιδιώματος.

Από τότε, λοιπόν, έγινε γνωστό το θέμα αυτό και από το χρονικό αυτό σημείο βρίσκεται σε εξέλιξη το κυβερνητικό σχέδιο για την ιδιωτικοποίηση του προληπτικού ελέγχου των νεογνών, με στόχο την άμεση υλοποίησή του και την ολοκλήρωσή του μέχρι το 2029 σε δύο φάσεις: Η πρώτη φάση θα είναι από 1/1/2025 μέχρι 31/3/2026 και η δεύτερη από 1-4-2026 μέχρι 31-3-2029 με άντληση δεδομένων από εκατό χιλιάδες νεογνά.

Στη σύμβαση την προγραμματική που υπογράψατε, σε οποιοδήποτε σημείο αυτής δεν υπάρχει ούτε καν αναφορά για τον καθορισμό Πλαισίου Διαδικασίας Διαχείρισης των σταγόνων αίματος που απομένουν μετά την ανάλυση, που σύμφωνα με τα διεθνή δεδομένα αποτελούν βιοτράπεζα και δεν υπάρχει κανονιστικό πλαίσιο γι’ αυτό στην Ελλάδα, εν απουσία επίσης κανονιστικού πλαισίου, δηλαδή πλαισίου διεξαγωγής διαδικασίας για την προστασία των δεδομένων της αλληλούχησης αυτής.

Επομένως, υπάρχει, όπως αντιλαμβάνεστε, κύριε Υπουργέ, δυνατότητα κακόβουλης υπεξαίρεσης, επαναταυτοποίησης, κατάχρησης και βεβαίως και εμπορίας αυτών των προσωπικών δεδομένων. Βεβαίως, πουθενά δεν υπήρχε και γνωμοδότηση του Κέντρου Βιοϊατρικής Ηθικής και Δεοντολογίας και των δύο εθνικών επιτροπών για τη δεοντολογία, δηλαδή της Εθνικής Επιτροπής για τη Βιοηθική και τη Τεχνοηθική, καθώς επίσης και της Επιτροπής Δεοντολογίας για τις Έρευνες σε Ανθρώπους. Παράλληλα, έχουμε και δύο ελέγχους. Εκτός από τον έλεγχο του Ινστιτούτου Υγείας του Παιδιού που κάνει και βιοχημικές μεθόδους, εσείς εγκαθιδρύσατε τον γενετικό έλεγχο με αυτήν την αμφισβητούμενη διαδικασία της αλληλούχησης του γονιδιώματος.

Ευτυχώς, όμως, κύριε Υπουργέ, εξακολουθούν να υπάρχουν στη χώρα μας κάποιοι θεσμοί και ακριβώς υπήρξαν οι αντιδράσεις του Ινστιτούτου Υγείας του Παιδιού. Βασικός όρος εκπλήρωσης της σύμβασης αυτής, δηλαδή η παράδοση είκοσι χιλιάδων δειγμάτων αίματος μέχρι 31-3-2025, με βάση τη σύμβαση δεν επετεύχθη ποτέ. Κυρίως, όμως, εγώ θέλω να ρωτήσω το εξής: Παρά το γεγονός ότι δεν επετεύχθη αυτός ο όρος, η σύμβαση ούτε τροποποιήθηκε ούτε καταγγέλθηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΘΕΟΔΩΡΑ ΤΖΑΚΡΗ:** Μισό λεπτό, κύριε Πρόεδρε. Είναι πολύ σοβαρό αυτό που συμβαίνει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα είναι σοβαρά όσα λέγονται.

**ΘΕΟΔΩΡΑ ΤΖΑΚΡΗ:** Μισό δευτερόλεπτο.

Ο κ. Τσίπουρας λέει, όμως, ότι αυτό το εργαστήριο που υποστηρίζει τον έλεγχο αυτόν στην Παλλήνη της Αττικής θα ολοκληρωθεί μέχρι τον Ιούλιο –τελειώνει- και επίσης θα προσλάβει δεκατέσσερις ανθρώπους στην αρχή και ογδόντα σε πλήρη ανάπτυξη.

Κυρίως, θα σας πω και κάτι άλλο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φθάσει τα τέσσερα λεπτά.

**ΘΕΟΔΩΡΑ ΤΖΑΚΡΗ:** Μισό λεπτό, κύριε Πρόεδρε, να βάλω το ερώτημα. Αν δεν βάλω το ερώτημα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, το ερώτημα μπορεί να το βάλετε και αύριο!

**ΘΕΟΔΩΡΑ ΤΖΑΚΡΗ:** Πέντε λεπτά μίλησε προηγουμένως στην πρωτολογία του ο κ. Νικητιάδης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν είναι έτσι αυτή η διαδικασία. Παρακαλώ, ολοκληρώστε!

**ΘΕΟΔΩΡΑ ΤΖΑΚΡΗ:** Ισχύει αυτό; Και, κυρίως, κάνατε αυτές τις συμβάσεις …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κάντε το ερώτημα!

**ΘΕΟΔΩΡΑ ΤΖΑΚΡΗ:** Αυτό είναι το ερώτημα: Γιατί υπογράψατε αυτές τις συμβάσεις εν κρυπτώ, με αυτή τη διαδικασία της αλληλούχησης που είναι σε πιλοτικό στάδιο σε όλη τη χώρα και κάνατε τα νεογνά μας πειραματόζωα;

Κυρίως, λέει εδώ ο κ. Τσίπουρας –λαλίστατος!- ότι έχετε δημιουργήσει ήδη στο Υπουργείο εδώ και χρόνια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελείωσε το ερώτημα. Σας παρακαλώ, κυρία Τζάκρη!

**ΘΕΟΔΩΡΑ ΤΖΑΚΡΗ:** …μητρώα ασθενειών και έχετε πάρει πεντακόσια δείγματα, λέει, για τα οποία εξακολουθεί να υπάρχει άντληση δεδομένων…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΘΕΟΔΩΡΑ ΤΖΑΚΡΗ:** Υπάρχουν αυτά τα πεντακόσια δείγματα; Έχετε τη συναίνεση των γονέων;

Απαντήστε μου επ’ αυτών των συγκεκριμένων θεμάτων, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, είστε της Κυβέρνησης. Μην τα μπλέκετε. Εσείς θέλετε να είναι διακριτές οι σχέσεις μας. Θα είστε εντός του χρόνου σας και εσείς, για να μπορεί να λειτουργήσει. Δεν μπορεί να κάνουμε παράπονα συνέχεια για τον χρόνο, αλλά όταν ο χρόνος έρχεται σε εμάς να μιλάμε δέκα λεπτά και να έχουμε άγχος για τους υπόλοιπους!

Ορίστε, έχετε τον λόγο τώρα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώτο, πάμε να πούμε τα βασικά.

Η σύμβαση έχει καταγγελθεί και δεν ισχύει. Το λέω γιατί αναφέρατε ότι η σύμβαση αυτή δεν έχει καταγγελθεί και γιατί εξακολουθεί να ισχύει. Σας ενημερώνω, λοιπόν, για να ενημερωθεί και το Σώμα ότι η σύμβαση έχει καταγγελθεί από μένα και έχει ήδη λυθεί. Δεν ισχύει. Άρα, δεν ήσασταν επαρκώς πληροφορημένη.

Όμως, αυτό δεν επαρκεί για να απαντήσουμε στα σοβαρά σας ερωτήματα. Πάμε να τα πάρουμε με τη σειρά, μήπως και συνεννοηθούμε. Πρώτα από όλα, πρέπει η Ελλάδα να μπει στη διαδικασία της αλληλούχησης του ανθρώπινου γονιδιώματος; Ας πάμε στο πρώτο βασικό. Είπατε «με την αμφισβητούμενη διαδικασία της αλληλούχησης του ανθρώπινου γονιδιώματος». Θέσατε, δηλαδή, ένα ζήτημα επί της αρχής αν πρέπει να γίνονται τέτοιες έρευνες στην Ελλάδα. Σας απαντώ, λοιπόν, απερίφραστα ότι πρέπει. Το τονίζω. Πρέπει. Είναι άλλο ο βιοχημικός έλεγχος που κάνει το Ινστιτούτο του Παιδιού που είναι η παλιά τεχνολογία και άλλο η αλληλούχηση του ανθρώπινου γονιδιώματος που είναι πλέον το μέλλον της ιατρικής στον πλανήτη που ζούμε. Οι χώρες που θα πάνε γρηγορότερα στις νέες τεχνολογίες θα αποκτήσουν τεράστιο πλεονέκτημα και εγώ προσδοκώ όσο είμαι Υπουργός Υγείας να βάλω την Ελλάδα σε πλεονεκτική και όχι σε μειονεκτική θέση.

Δεύτερον, η αλληλούχηση του ανθρώπινου γονιδιώματος, εάν καταφέρουμε να την υλοποιήσουμε –στην προκειμένη περίπτωση δεν τα καταφέραμε δυστυχώς- θα ήταν επ’ ωφελεία του ελληνικού πληθυσμού και των οικογενειών και των παιδιών ή επιζήμια; Απάντηση: απολύτως επ’ ωφελεία.

Κύριε Πρόεδρε, αυτό το πρόγραμμα είχε ως στόχο να ανιχνεύσουμε σε όλα τα νεογνά που θα γεννιόντουσαν στην Ελλάδα πεντακόσιες γενετικές ασθένειες σπάνιες που σήμερα δεν έχουμε κανέναν άλλο τρόπο να τις διαγνώσουμε και οι οποίες πλέον με τις θεραπείες των ανθρώπινων γονιδιωμάτων που έχουν αναπτυχθεί στη βόρεια Αμερική και σε άλλες περιοχές του πλανήτη είναι θεραπεύσιμες.

Άρα, θέλουμε να προσφέρουμε σε παιδιά και οικογένειες καλύτερη ζωή! Και αυτό, κυρία Τζάκρη, θα γίνει και στην Ελλάδα, ευτυχώς, παρά τις αντιδράσεις της Αριστεράς και διαφόρων πρωτόγονων ανθρώπων που δεν καταλαβαίνουν πού πηγαίνει η ανθρωπότητα.

Τρίτον, «υπέγραψα εν κρυπτώ μία σύμβαση». Καλά, αφού είναι κρυπτώ, πώς τη μάθατε; Πώς έγινε να είναι κάτι εν κρυπτώ και να τη μάθατε;

Κύριε Πρόεδρε, ήταν τόσο εν κρυπτώ αυτό το πρόγραμμα, που τέσσερις μήνες πριν γίνω εγώ Υπουργός Υγείας, τον Σεπτέμβρη του 2023, είχε δοθεί στο Υπουργείο Υγείας συνέντευξη Τύπου και είχε εκδοθεί από το Αθηναϊκό Πρακτορείο Ειδήσεων δελτίο Τύπου και ολόκληρη ανάλυση του προγράμματος. Το πρόγραμμα είχε ξεκινήσει την πιλοτική του φάση, πριν γίνω εγώ Υπουργός Υγείας –το τονίζω- και είχε ξεκινήσει η διαδικασία με τη «First Steps».

Είπατε ότι υπογράψαμε με τον κ. Τσίπουρα. Ποιος είναι ο κ. Τσίπουρας; Κάποιος περαστικός είναι; Διαβάζω, λοιπόν, για να ξέρει ο κόσμος ποιος είναι ο κ. Τσίπουρας, τον οποίον η κ. Τζάκρη με αυτό, τον τρόπο απαξίωσε.

Ο κ. Πέτρος Τσίπουρας είναι καθ’ ύλην καθηγητής γενετικής στο πανεπιστήμιο του Γέιλ, με εξειδίκευση στη διάγνωση και θεραπεία κληρονομικών ασθενειών, ιδίως στην πρώιμη νεογνική ανάλυση γονιδιώματος. Δηλαδή, τη σύμβαση αυτή την υπογράψαμε με έναν από τους μεγαλύτερους στον κόσμο σήμερα ειδικούς στο μεγαλύτερο πανεπιστήμιο της γης που ασχολείται με αυτήν την τεχνολογία, ακριβώς γι’ αυτό το θέμα. Και ποιος ήταν ο επιστημονικός υπεύθυνος του προγράμματος στην Ελλάδα; Ήταν ο καθηγητής κ. Θάνος της Ακαδημίας Αθηνών και ο υπεύθυνος των ερευνών του Ιατροβιολογικού Κέντρου της Ακαδημίας Αθηνών. Δηλαδή, είχαμε ένα πρόγραμμα που είχε ως συνυπογράφοντα έναν από τους μεγαλύτερους ειδικούς στον κόσμο από το πανεπιστήμιο Γέιλ και είχαμε στην Ελλάδα ως υπεύθυνο έναν από τους πιο έγκυρους ανθρώπους γύρω από αυτού του τύπου τις έρευνες.

Τα υπόλοιπα θα τα πω στη δευτερολογία μου, για να μη στενοχωρήσω τον κύριο Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Τζάκρη, έχετε τον λόγο. Σας παρακαλώ, εντός του χρόνου σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, άκουσα αυτά που είπατε με πολύ μεγάλη προσοχή, αλλά με εσάς ειλικρινά έχουμε μάθει άλλα να λέτε και άλλα να ισχύουν.

Αφού, λοιπόν, καταγγείλατε τη σύμβαση, όπως μας είπατε, πολύ ευχαρίστως να τη δούμε. Και αν ακυρώσατε και την υπουργική απόφαση που εκδώσατε στις 9-1-2025, γιατί όπως αντιλαμβάνεστε, η δήλωσή σας πριν από λίγες μέρες ότι φαίνεται πως δεν θα προχωρήσει αυτό το εγχείρημα, δεν μας αρκεί.

Και εν πάση περιπτώσει, αφού την καταγγείλατε, όπως μας είπατε προηγουμένως –εγώ να σας θυμίσω κατ’ αρχήν ότι αυτήν την ερώτηση την κατέθεσα 14-4-2025 ως απλή, δεν την απαντήσατε μέσα σε τριάντα μέρες και αναγκάστηκα να τη μετατρέψω σε επίκαιρη, γι’ αυτό βρισκόμαστε σήμερα εδώ- τότε γιατί προσπαθείτε στις 9 Μαΐου, πριν από λίγες μέρες δηλαδή, ούτε πριν από έναν μήνα, να εμπλέξετε την Αρχή Προστασίας Δεδομένων λέγοντας δήθεν ότι έχετε πράσινο φως για να στηρίξετε το εγχείρημά σας; Βγαίνει η Αρχή και σας διαψεύδει και λέει «Εγώ ουδέποτε πήρα επίσημο ερώτημα από το Υπουργείο Υγείας για να γνωμοδοτήσω θετικά ή αρνητικά στο συγκεκριμένο εγχείρημα». Λέει, επίσης, αυτή η Αρχή «Εγώ επιλήφθηκα μετά από τις καταγγελίες του Ινστιτούτου Υγείας του Παιδιού…» -που μάθαμε τώρα, σήμερα, ότι είναι και Αριστεροί, μην είναι και κομμουνιστές, γι’ αυτό και σταματήσατε!- «…όταν εν πάση περιπτώσει με κάλεσαν και επιλήφθηκα αυτεπαγγέλτως για να ελέγξω αν στην προκειμένη περίπτωση εφαρμόζεται η υφιστάμενη νομοθεσία για την προστασία των προσωπικών δεδομένων».

Και βγαίνει, μάλιστα, η άποψη του στελέχους του Υπουργείου σας που είναι υπεύθυνος για τα προσωπικά δεδομένα, του κ. Δημήτρη Ζωγραφόπουλου –δεν είναι η γνώμη της Αρχής, κύριε Υπουργέ, και σε κάθε περίπτωση δεν είναι και η έγκριση της Αρχής- και ζήτησαν, δημοσιογραφικά πάντα, να πούμε τι λέει στην αλληλογραφία του ο κ. Ζωγραφόπουλος με την Ανεξάρτητη Αρχή και, βεβαίως, δεν μας έδωσε το περιεχόμενό της λόγω εμπιστευτικότητας.

Βλέπουμε, δηλαδή, ακόμη μια απόπειρα συσκότισης στο σκάνδαλο της ιδιωτικοποίησης του ελέγχου του DNA εκατό χιλιάδων νεογνών, παρά το γεγονός ότι μας λέτε σήμερα ότι αυτή η σύμβαση έχει καταγγελθεί. Και σας ρωτώ γιατί προχωρήσατε εν κρυπτώ; Διότι δεν παύει το ζήτημα γιατί το καταγγείλατε επειδή υπήρχαν οι αντιδράσεις. Και αν είχατε τόσο σθεναρό «πιστεύω» στις πράξεις σας, γιατί δεν προχωρήσατε προφανώς;

 Υπάρχει όμως και ένα άλλο μεγάλης σημασίας ηθικό ζήτημα. Γιατί προχωρήσατε εν κρυπτώ –το ξαναλέω- στη σύμβαση την προγραμματική με τις δύο αυτές εταιρείες, οι οποίες έγιναν στις 17-5-2024; Χαμπάρι δεν πήραμε! Εμείς πήραμε χαμπάρι δημοσιογραφικά, όταν εκδώσατε την υπουργική απόφαση και αναγκαστήκατε τότε να βάλετε κανονιστικό πλαίσιο 9-1-2025! Το ξαναλέω!

Βεβαίως, για πείτε μας, επίσης, πώς έχουν τα πράγματα εδώ που μας είπατε για τον κ. Πέτρο Τσίπουρα στην προκειμένη περίπτωση. Ποιες είναι αυτές οι εταιρείες; Τις γνωρίζαμε και από χθες; Ποιοι είναι οι σκοποί τους; Ποια είναι η αξιοπιστία τους;

Την ξέρετε αυτή την περίπτωση, που βρέθηκαν τα προσωπικά δεδομένα χιλιάδων νεογνών σε φαρμακευτικές εταιρείες και σε ασφαλιστικές εταιρείες; Ξέρετε τι σημαίνει ασφαλιστική εταιρεία; Σημαίνει ότι όταν το παιδί μου εμένα δυνητικά μπορεί να παρουσιάσει για παράδειγμα διαβήτη, έρχεται η ασφαλιστική εταιρεία και μου λέει δεν σε ασφαλίζω, γιατί όταν θα πας είκοσι χρονών, θα έχεις διαβήτη. Ένα μικρό παράδειγμα σας λέω στην προκειμένη περίπτωση και από εκεί και πέρα, να σας πω και κάτι άλλο. Δεν σας προβλημάτισε το γεγονός ότι όλο αυτό το εγχείρημα, όλο αυτό το έργο, θα χρηματοδοτηθεί από ιδιωτικά συμφέροντα, από εταιρείες υψηλής τεχνολογίας και ανάπτυξης καινοτόμων φαρμακευτικών προϊόντων; Γιατί; Για τη διασφάλιση του ποιοτικού ελέγχου της δημόσιας υγείας των Ελλήνων πολιτών; Αυτά, δεν σας έβαλαν σε σκέψεις για τη σκοπιμότητα; Γιατί επιλέχθηκε η Ελλάδα και όχι κάποια άλλη χώρα του νότου; Γιατί τα δικά μας παιδιά εδώ τα νεογνά έγιναν πειραματόζωα;

Προσπαθήσατε να αποθηκεύσετε ακριβώς τα πιο ευαίσθητα προσωπικά δεδομένα των πιο ευαίσθητων πολιτών, των νεογνών, επιχειρήσατε την υιοθέτηση μιας τεχνολογίας που παγκοσμίως βρίσκεται σε πιλοτικό στάδιο -και πείτε μου εσείς αν δεν είναι εκεί- χωρίς να έχουν διασφαλιστεί στην Ελλάδα και παγκοσμίως αυτή τη στιγμή οι κατάλληλες συνθήκες από τεχνική, από νομική και από ηθική άποψη, με μια επικίνδυνα εσπευσμένη πολιτική απόφαση για την εκχώρηση σε ιδιώτες του καθολικού γονιδιώματος των νεογνών, εκατό χιλιάδων σε πρώτη φάση. Προσπαθήσατε, δηλαδή, όπως σας είπα, να μετατρέψετε τα μωρά μας σε πειραματόζωα και σταματήσατε, λόγω των αντιδράσεων, επειδή ολόκληρη η επιστημονική κοινότητα βιολόγοι, νομικοί, γιατροί -κομμουνιστές ήταν όλοι αυτοί, αριστεροί;- και οι γονείς ήταν απέναντί σας.

Αυτή είναι η αλήθεια και δεν αρκεί η φράση, όπως μας λέτε, φαίνεται πως δεν θα προχωρήσει αυτό το εγχείρημα. Φέρτε μας την καταγγελμένη σύμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κύριος Υπουργός έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Θα προσπαθήσω πάλι να συνεννοηθώ καλόπιστα και πολιτισμένα. Καταρχάς, δεν κατήγγειλα τη σύμβαση, λόγω των αντιδράσεων, κατήγγειλα τη Σύμβαση, διότι δεν ήταν η άλλη πλευρά συνεπής στις υποχρεώσεις της και όπως γίνεται στις συμβάσεις, εάν κάποιος δεν είναι συνεπής, η σύμβαση καταγγέλλεται. Τελεία!

Όχι μόνο δεν αφήσαμε τις προσπάθειες, αλλά είχα συνάντηση προχθές με την Ένωση Ελλήνων Ασθενών -και σύντομα θα κάνω στο Υπουργείο συνάντηση με την Ένωση Ελλήνων Ασθενών- και με την ακαδημαϊκή κοινότητα. Θα φέρουμε και το Ινστιτούτο Υγείας του Παιδιού και θα δούμε πώς μπορούμε να φτιάξουμε ένα πλαίσιο που θα το προτείνουμε στην Εθνική Επιτροπή Βιοηθικής, για να δούμε πως θα προχωρήσουμε όσο μπορούμε πιο γρήγορα σε τέτοιου τύπου έρευνες αλληλούχισης του ανθρωπίνου γονιδιώματος.

Τρίτον, είπατε ψευδώς ότι δεν ήταν ενήμερη η Αρχή Προστασίας Προσωπικών Δεδομένων. Αφού υπάρχει η αλληλογραφία του κ. Ζωγραφόπουλου. Καταρχάς, τι εστί κ. Ζωγραφόπουλος; Είναι κάποιος φίλος του Αδώνιδος Γεωργιάδη; Ο κ. Ζωγραφόπουλος είναι μέλος της Αρχής Προσωπικών Δεδομένων, είναι ο DPO του Υπουργείου Υγείας, διορίστηκε στο Υπουργείο Υγείας στην Αρχή το 2018 επί κυβερνήσεως ΣΥΡΙΖΑ, πράγματι είχε από την αρχή την παρακολούθηση του προγράμματος αυτού, είχε δώσει την έγκρισή του ως προς το ζήτημα των προσωπικών δεδομένων και είχε αλληλογραφία εμπιστευτική με την Αρχή. Τελεία!

Άλλωστε, λέγοντας εσείς η ίδια ότι δεν μας παρέδωσε την εμπιστευτική αλληλογραφία, πώς μπορεί η Αρχή να μην γνώριζε, αφού είχε εμπιστευτική αλληλογραφία με τον DPO του Υπουργείου Υγείας; άρα, στην πραγματικότητα η Αρχή ήταν ενημερωμένη μέσω του DPO και είχαν πάρει και την έγκριση μέσω του DPO. Όμως, αυτό δεν έχει σημασία, γιατί επαναλαμβάνω ότι το συγκεκριμένο πρόγραμμα δεν προχώρησε, όχι λόγω των καταγγελιών -το τονίζω- αλλά γιατί η άλλη πλευρά δεν ήταν συνεπής στα χρονικά όρια που είχαν τεθεί.

Τέταρτον, όπως έλεγε το θεσμικό πλαίσιο. Τι έλεγε η Σύμβαση; Ότι συστήνεται μία επιτροπή παρακολούθησης, όπου μέσα ήταν και το Ινστιτούτο Υγείας του Παιδιού, για να ορίσει τον τρόπο και το θεσμικό πλαίσιο το οποίο αφού θα το συμφωνούσαμε, θα το καταθέταμε στην Επιτροπή Βιοηθικής, θα δεχόμασταν τις παρατηρήσεις της Επιτροπής Βιοηθικής και μετά θα ξεκινούσε η συλλογή των δειγμάτων των νεογνών.

Ακριβώς επειδή, κατά την Επιτροπή Παρακολούθησης, δεν ήρθε η άλλη πλευρά να φέρει αυτά που είχε υποσχεθεί, γι’ αυτό και δεν προχώρησε το πρόγραμμα, γι’ αυτό και καταγγέλθηκε η Σύμβαση. Αυτό, όμως, δεν σημαίνει -το τονίζω- ότι θα σταματήσουμε την προσπάθεια.

Επαναλαμβάνω: Η μέθοδος της αλληλούχισης του ανθρωπίνου γονιδιώματος είναι το μέλλον της ιατρικής παγκοσμίως, οι γενετικές θεραπείες είναι το μέλλον της ιατρικής παγκοσμίως. Θα σώσουμε χιλιάδες ανθρώπινες ζωές και χιλιάδες οικογένειες. Εγώ πουθενά δεν είπα στην ομιλία μου ότι είναι κομμουνιστές στο Ινστιτούτο του Παιδιού ή όλα αυτά που είπατε, πού το ακούσατε να το λέω αυτό; Δεν είπα πουθενά ότι είναι αριστεροί. Είπα εγώ κάτι τέτοιο;

**ΘΕΟΔΩΡΑ ΤΖΑΚΡΗ:** Είπατε ότι είναι αριστεροί.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Είπα ορισμένοι αριστεροί που παραμένουν πρωτόγονοι τεχνολογικά. Δεν είπα για το Ινστιτούτο Υγείας του Παιδιού. Μη βάζετε στο στόμα μου πράγματα που δεν έχω πει.

Πολύ δικαίως το Ινστιτούτο Υγείας του Παιδιού εξέφρασε τις αντιρρήσεις του ή τις ανησυχίες του. Γι’ αυτό το βάλαμε στην Επιτροπή Παρακολούθησης, για να μπορούμε να ακούμε και τις ανησυχίες. Δεν το κρύψαμε το Ινστιτούτο Υγείας του Παιδιού, ήταν μέσα στην Επιτροπή Παρακολούθησης ακριβώς γι’ αυτόν τον λόγο, για να μπορεί να λέει σε κάθε βήμα αν αυτό που γίνεται είναι σωστό ή όχι.

Αν θέλαμε να κάνουμε κάτι κρυφά, θα βάζαμε αυτόν που ήταν ο βασικός αντίθετος μέσα στην Επιτροπή Παρακολούθησης; Άρα, το ακριβώς αντίθετο είχε γίνει. Για να είμαστε διασφαλισμένοι ότι δεν θα γίνει το λάθος, έβαλα εγώ στην Επιτροπή Παρακολούθησης αυτόν τον Οργανισμό που ήταν περισσότερο αντίθετος από οποιονδήποτε άλλον, για να έχω πάντα να ακούω και την άλλη πλευρά.

Πρώτα απ’ όλα, δεν έχει δοθεί ούτε ένα δείγμα, δεν έχει πάει πουθενά κανένα δείγμα. Από αυτή τη Σύμβαση, δεν λέω από το πιλοτικό πρόγραμμα. Το πιλοτικό πρόγραμμα συνέλεξε χίλια δείγματα και αυτά έχουν εξεταστεί πριν γίνω εδώ Υπουργός Υγείας. Δεύτερον, η Σύμβαση αυτή καταγγέλθηκε όχι λόγω των αντιδράσεων, αλλά γιατί δεν ήταν συνεπής η άλλη πλευρά. Τρίτον, δεν σταματάμε την προσπάθεια για να μπει η Ελλάδα ως πρωτοπόρος σε αυτή την τεχνολογία, αντιθέτως τη συνεχίζουμε και σύντομα θα ανακοινώσουμε τις πρωτοβουλίες μας, για να μπορέσει η Ελλάδα να γίνει πρωταγωνίστρια και να σώσουμε ανθρώπινες ζωές. Γιατί αυτή η τεχνολογία θα σώσει ανθρώπινες ζωές, κυρία Τζάκρη.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη συζήτηση της πρώτης με αριθμό 1021/4-6-2025 επίκαιρης ερώτησης του δεύτερου κύκλου του Βουλευτή Ιωαννίνων της Κοινοβουλευτικής Ομάδας ΠΑΣΟΚ κ. Ιωάννη Τσίμαρη προς τον Υπουργό Υγείας, με θέμα: «Εφαρμογή του ν.3984/2011 και ενίσχυση της διαφάνειας του τομέα ιστών και κυττάρων».

Ο κύριος συνάδελφος έχει τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, χάρηκα πολύ που σας άκουσα να λέτε ότι θέλετε να βάλετε την Ελλάδα στο τρένο της ανάπτυξης της βιοτεχνολογίας. Όμως, στη χώρα μας εδώ και δεκατέσσερα χρόνια, με την εισαγωγή του ν.3984/ από την κυβέρνηση του ΠΑΣΟΚ θεσμοθετήθηκαν διατάξεις που ρύθμιζαν εκκρεμότητες πολλών ετών στον χώρο των μεταμοσχεύσεων οργάνων, ιστών και κυττάρων. Δυστυχώς, όμως, δεκατέσσερα χρόνια μετά -έξι χρόνια δικιά σας διακυβέρνησης, επτά Υπουργών που προέρχονται από τη Νέα Δημοκρατία- παραμένει σε εκκρεμότητα η έκδοση σχετικής υπουργικής απόφασης για τον καθορισμό των όρων λειτουργίας των τραπεζών ιστών και κυττάρων. Άρα, ενώ θέλετε να μας βάλετε στο τρένο, έχετε έξι χρόνια που μπλοκάρετε την ελληνική παραγωγή. Έχετε μηδενίσει τις επενδύσεις στον τομέα αυτό, δεν έχουμε προσλάβει εξειδικευμένο προσωπικό το οποίο το παράγουν τα ελληνικά πανεπιστήμια και τι έχετε κάνει; Ενώ δεν υπάρχει ρυθμιστικό πλαίσιο, έχουν χορηγηθεί δεκάδες άδειες σε εταιρείες –πενήντα δύο μέχρι τώρα- με αποκλειστικό σκοπό την εισαγωγή από το εξωτερικό.

Η μόνη υπουργική απόφαση που εφάρμοσε μέρος των κανόνων των κανονιστικών όρων που είχε αυτή τη νομοθετική πρωτοβουλία του ΠΑΣΟΚ είναι το 18092/2017, υπουργική απόφαση που αφορούσε τους όρους και τις προϋποθέσεις λειτουργίας τραπεζών ομφαλοπλακουντιακού αίματος για λήψη, φύλαξη και διάθεση βλαστοκυττάρων η οποία έθετε ως θεμελιώδη προϋπόθεση την πιστοποίηση από τον Οργανισμό FACT-NetCord μέσα σε διάστημα τεσσάρων ετών από την έγκριση λειτουργίας τους.

Το θέμα είναι, λοιπόν, -για να είμαι και μέσα στον χρόνο μου- ότι, πρώτον, παρατηρούμε φαινόμενα μη συμμόρφωσης. Άρα τα ερωτήματα, κύριε Υπουργέ, είναι τα εξής: Προτίθεστε να διευθετήσετε το ρυθμιστικό πλαίσιο με έκδοση υπουργικής απόφασης; Και αν ναι, με ποιο χρονοδιάγραμμα; Οι αδειοδοτούμενες τράπεζες ομφαλοπλακουντιακού αίματος πληρούν τις προϋποθέσεις που ορίζει ο νόμος για τη λειτουργία τους και με ποιες ακριβώς πρωτοβουλίες προτίθεστε να υποστηρίξετε την εγχώρια παραγωγή προϊόντων ιστών και κυττάρων;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ, κύριε συνάδελφε.

Ο κύριος Υπουργός έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, ευχαριστώ πάρα πολύ για την ερώτηση, που είναι ακριβώς σε αντίθετο κλίμα από την προηγούμενη. Διότι, αν κάπου πρέπει να μας ασκηθεί κριτική, δεν είναι γιατί προσπαθούμε να πάμε γρηγορότερα σε νέες τεχνολογίες, είναι γιατί δεν έχουμε καταφέρει να πάμε γρηγορότερα και αυτό είναι το νόημα της δικής σας ερωτήσεως.

Να σας πω, λοιπόν, για να μη μακρηγορώ ότι έχω περάσει από το Υπουργικό Συμβούλιο σχέδιο νόμου επικαιροποίησης του νόμου για τις τράπεζες αυτές. Δεν έχει ψηφιστεί ακόμα, αλλά πιστεύω ότι θα το καταφέρουμε τους επόμενους μήνες. Μετά θα εκδοθεί η υπουργική απόφαση, με βάση τις προβλέψεις του νέου νόμου, γιατί ο νόμος ο προηγούμενος ήταν δεκαπέντε χρόνια πίσω. Αυτές οι τεχνολογίες έχουν προχωρήσει πάρα πολύ σε αυτά τα δεκαπέντε χρόνια και πρέπει να λάβουμε υπόψη την εξέλιξη της τεχνολογίας.

Πραγματικά πιστεύω πάρα πολύ σε αυτό. Και η Ελλάδα πρέπει να γίνει και σε αυτόν τομέα μια χώρα ανοιχτή και όχι μια χώρα κλειστή. Άρα, έχουμε να κάνουμε δουλειά, έχουμε μείνει πίσω. Δέχομαι την κριτική που θέτετε, αλλά για να πω και το γενικό πλαίσιο όλα αυτά έχουν ως κεντρικό στόχο την πρόοδο των μεταμοσχεύσεων και στην Ελλάδα, κύριε Τσίμαρη, τα τελευταία τρία με τέσσερα χρόνια -ιδιαίτερα το 2024 είμαι πολύ περήφανος γι’ αυτό και το 2025 πάμε ακόμα καλύτερα- στον τομέα των μεταμοσχεύσεων πάμε από το ένα ρεκόρ μετά το άλλο. Πάμε πραγματικά εξαιρετικά καλά και θέλω να συγχαρώ τον ΕΟΜ γι’ αυτό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, πρέπει να παραδεχτούμε ότι έχετε καθυστερήσει. Εμείς έχουμε στηρίξει το πρόγραμμα των μεταμοσχεύσεων που έχετε εισαγάγει, γιατί όντως το έχει ανάγκη η χώρα. Αυτήν τη στιγμή όμως ο νόμος που είχε φέρει ο ΣΥΡΙΖΑ το 2017, έφερε μια τεχνολογία, τη FACT-NetCord, η οποία ναι μεν έχει μία, ας το πούμε, παρατεταμένη και δύσκολη διαδικασία πιστοποίησης, αλλά είναι η υψηλότερη δυνατή που υπάρχει αυτήν τη στιγμή παγκοσμίως.

Το νέο κανονιστικό πλαίσιο που θέτει η Ευρωπαϊκή Ένωση, το SoXO, ναι μεν είναι επικαιροποιημένο και θα πρέπει να το εφαρμόσουμε μέχρι το 2027, αλλά θεωρείται επιστημονικά υποδεέστερο από την ήδη υπάρχουσα νομοθεσία που έχουμε. Άρα έχουμε εργαλεία να πιστοποιήσουμε. Αυτήν τη στιγμή μόνο οκτώ ελληνικές εταιρείες είναι πιστοποιημένες από όσο γνωρίζω και κάποιες είναι σε διαδικασία πιστοποίησης. Άρα δεν θεωρώ ότι είναι επαρκής δικαιολογία το ότι πρέπει να αλλάξουμε το επιστημονικό πλαίσιο. Έχουμε επιστημονικό πλαίσιο και μάλιστα είναι σε πολύ υψηλότερο επίπεδο και η Ευρωπαϊκή Ένωση μάς δίνει τη δυνατότητα, εάν υπάρχει κάτι καλύτερο όσον αφορά τις προδιαγραφές -να είναι πιο αυστηρές-, να το εφαρμόσουμε. Ναι μεν έχει προτείνει με το νέο ψήφισμα του 2024 ότι μέχρι το 2027 πρέπει να τηρήσουμε κάποιες προδιαγραφές, αλλά αυτές που έχουμε ήδη στη χώρα μας με τον νόμο του 2017 είναι το αυστηρότερο δυνατό πλαίσιο που υπάρχει αυτήν τη στιγμή παγκοσμίως. Άρα έχουμε πλαίσιο.

Σας καλώ να συνεχίσουμε αυτό το πλαίσιο, να κάνετε την εφαρμογή, για να μπούμε, όπως λέτε και εσείς, σε αυτό το τρένο της ανάπτυξης και να κρατήσουμε και τους επιστήμονες μας και να φέρουμε χρήματα στη χώρα μας και να μειώσουμε τις εισαγωγές και να αναδείξουμε έναν κλάδο, ο οποίος είναι τώρα στα σπάργανα και έχουμε τη δυνατότητα πραγματικά να ακολουθήσουμε τις παγκόσμιες εξελίξεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχω καμία διαφωνία. Ναι, έχουμε καθυστερήσει. Θα τελειώσει όλο αυτό μέσα στο 2025 και ευελπιστώ στην καλή συνεργασία και στήριξη και του ΠΑΣΟΚ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με 1039/6-6-2025 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα προς τον Υπουργό Υγείας με θέμα: «Τραγικές ελλείψεις στα νοσοκομεία και τις δομές πρωτοβάθμιας υγείας της Σάμου».

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ.

Κύριε Υπουργέ, επανερχόμαστε τρίτη φορά σε λιγότερο από έναν χρόνο για τα προβλήματα στο νοσοκομείο της Σάμου. Μετά και την επίσκεψη του Γενικού Γραμματέα του κόμματός μας επιβεβαιώθηκαν οι τραγικές ελλείψεις που παραμένουν και οξύνονται, επιβεβαιώθηκε ότι οι εργαζόμενοι υγειονομικοί είναι στο «κόκκινο» και οι κάτοικοι του νησιού είναι αγανακτισμένοι με την άθλια κατάσταση που επικρατεί στις δημόσιες μονάδες υγείας, που επιδεινώνει τη δυνατότητα να έχουν πλήρεις, σύγχρονες και δωρεάν υπηρεσίες πρόληψης, θεραπείας και αποκατάστασης και τους οδηγεί να ξαναπληρώνουν αδρά σε ιδιώτες επιχειρηματίες ή να οδηγούνται σε εσωτερική μετανάστευση, με τεράστιες βεβαίως οικονομικές και κοινωνικές συνέπειες για τους ίδιους και τις οικογένειές τους. Ακόμα και για απλές εξετάσεις χρειάζεται να κάνουν το πανάκριβο ταξίδι για την Αττική, βρίσκοντας και εκεί άλλες τραγικές καταστάσεις.

Πείτε μου, λοιπόν, εσείς:

 Γιατί εδώ κι έναν χρόνο, που έρχεστε και ξανάρχεστε και ανακοινώνετε ότι λύνετε το πρόβλημα και μάλιστα και με ειρωνικό ύφος λέτε ότι «τώρα, σε μια δυο εβδομάδες, το λύνουμε»;

 Γιατί από τις 76 θέσεις που προβλέπονται στο οργανόγραμμα των γιατρών είναι καλυμμένες μόλις 29;

 Γιατί από τις 32 θέσεις για ειδικευόμενους γιατρούς υπηρετεί πλέον 1; Τον περασμένο Σεπτέμβρη ήταν 2. Χειροτέρεψε κι αυτό.

 Η παιδιατρική κλινική έχει 1 μόνο παιδίατρο, αντί για 4, εδώ και οκτώ χρόνια. Η ΜΕΘ με 6 κλίνες έχει μόνο 1 εντατικολόγο, αντί για 4, και τις εφημερίες τις καλύπτουν οι στρατιωτικοί γιατροί. Υπάρχει 1 αναισθησιολόγος. Στα ΤΕΠ ξεπερνάτε τον εαυτό σας: Δεν υπάρχουν ούτε υπήρξαν εδώ και είκοσι πέντε χρόνια γιατροί της ειδικότητας. Καλύπτονται τα επείγοντα μόνο από αγροτικούς γιατρούς που αφήνουν τα πόστα τους στα αγροτικά ιατρεία, με ό,τι βεβαίως αυτό συνεπάγεται για την παροχή υγείας.

 Συνολικά οι ελλείψεις σε ιατρικό, νοσηλευτικό και λοιπό προσωπικό, αλλά και υποδομές παραμένουν τεράστιες. Δεν υπάρχει μαγνητικός τομογράφος σε ολόκληρο τον νομό. Εσείς, που δεν είστε της πρωτόγονης τεχνολογίας, το 2025 έχετε καταδικάσει -και εσείς και οι προηγούμενοι βεβαίως- έναν ολόκληρο νόμο να μην έχει μαγνητικό τομογράφο!

 Η πολιτική σας βεβαίως, όπως και των προηγούμενων, είναι αυτή που δημιουργεί τελικά τους όρους απόρριψης και όχι αποδοχής και αυτών των ελάχιστων προκηρύξεων που γίνονται.

Σας ρωτάμε, λοιπόν, για ακόμα μια φορά:

Θα εκδώσετε επιτέλους άμεση ανοιχτή προκήρυξη για το σύνολο -επαναλαμβάνω «για το σύνολο», για να μην κάνουμε εδώ κοπτορραπτική- των κενών οργανικών θέσεων σε όλα τα τμήματα, κλινικές του νοσοκομείου, στα κέντρα υγείας, στα περιφερειακά και αγροτικά ιατρεία του Νομού Σάμου, για να υπάρχει μόνιμο, πλήρους και αποκλειστικής απασχόλησης προσωπικό και να λειτουργούν όπως πρέπει οι δομές υγείας;

Θα πάρετε τα συνδυασμένα μέτρα που απαιτούνται για την ενίσχυση του εισοδήματος, για τη διαμόρφωση ανθρώπινων εργασιακών συνθηκών, για να μην καταρρέουν δηλαδή γιατροί που υπερεφημερεύουν, για τη στήριξη των επιστημονικών και κοινωνικών τους αναγκών;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, πρώτον ποτέ δεν είπα ότι «θα λύσω» το πρόβλημα, γιατί εγώ δεν είμαι προφήτης. Σας είπα στην προηγούμενη ερώτηση ότι συμφωνήσαμε με όλους τους φορείς του νησιού να προκηρύξουμε 11 θέσεις τις οποίες και προκηρύξαμε. Η προκήρυξη αυτή ήταν η μεγαλύτερη ταυτόχρονη προκήρυξη θέσεων ιατρικού προσωπικού για το νοσοκομείο του Σάμου στην ιστορία. Ουδέποτε στο παρελθόν είχαν προκηρυχθεί ταυτόχρονα 11 θέσεις μόνιμου προσωπικού για το νοσοκομείο της Σάμου. Από τις 11 αυτές θέσεις καλύφθηκαν οι 5.

Συγκεκριμένα, καλύφθηκαν οι εξής: οι θέσεις εσωτερικής παθολογίας, αναισθησιολογίας, μαιευτικής, γυναικολογίας και γαστρεντερολογίας. Αυτές οι 5 καλύφθηκαν. Οι επόμενες 6 θα επαναπροκηρυχθούν μέσα στις επόμενες δύο εβδομάδες -μέσα στον Ιούλιο- θα έχουν προκηρυχθεί εκ νέου για να μπορούμε να ενισχύσουμε έτι περαιτέρω το νοσοκομείο της Σάμου.

Αυτή μας η πράξη, να κάνουμε τη μεγαλύτερη ταυτόχρονη προκήρυξη θέσεων και η εν μέρει επιτυχία μας, αποδεικνύει ότι πράγματι μας ενδιαφέρει το νοσοκομείο της Σάμου.

Πάμε όμως τώρα στα πραγματικά περιστατικά για να ξέρουμε για τι νοσοκομείο μιλάμε; Το νοσοκομείο της Σάμου έχει αυτήν τη στιγμή 69% των οργανικών θέσεων καλυμμένες. Η πληρότητά του είναι 37%. Άρα η σχέση προσωπικού και πληρότητας δεν είναι τραγική, όπως την παρουσιάζετε.

 Ως προς το έργο της υπηρεσίας, σας διαβάζω την υπηρεσιακή απάντηση: «Από τα στατιστικά στοιχεία που υπάρχουν στη διάθεσή μας προκύπτει ότι το Γενικό Νοσοκομείο Σάμου κατά το έτος 2024 ήταν σε θέση να εξυπηρετήσει χιλιάδες ασθενείς στα τακτικά εξωτερικά ιατρεία, αλλά και να καλύψει όλα τα επείγοντα περιστατικά, που ως δευτεροβάθμιο νοσηλευτικό ίδρυμα μπορούσε να αντιμετωπίσει.

Θα πρέπει να ληφθεί υπόψη ότι η αντιμετώπιση της τρέχουσας καθημερινότητας ήταν σε μεγάλο βαθμό επαρκής και επιτυχημένη, δεδομένης και της μεγάλης επιβάρυνσης που υφίσταται το ίδρυμα λόγω των μεταναστευτικών ροών. Στο επίπεδο του ιατροτεχνολογικού εξοπλισμού δεν υπάρχουν μεγάλες ελλείψεις». Βάλαμε και κάποια και στο Ταμείο Ανάκαμψης και στο ΕΣΠΑ, κατόπιν προτροπής του Βουλευτού εκεί της Νέας Δημοκρατίας του κ. Στεφανάδη, τον οποίο ιδιαίτερα ευχαριστώ.

Δεύτερον, η παιδιατρική κλινική αντιμετώπισε πρόσκαιρο πρόβλημα λόγω της παραίτησης μιας μόνιμης παιδιάτρου τον Ιούλιο του 2024 και την ασθένεια της άλλης τον Αύγουστο του 2024. Ήδη όμως η παιδιατρική κλινική στελεχώνεται με 2 μόνιμες παιδιάτρους, αφού στις αρχές Απριλίου ορκίστηκε και ανέλαβε χρέη η νέα διευθύντρια, ενώ επέστρεψε η δεύτερη παιδίατρος που τελούσε υπό αναρρωτική άδεια, παράλληλα με καλύτερη κλινική παροχή υπηρεσιών από ιδιώτες και μετακινήσεις από άλλα νοσηλευτικά ιδρύματα.

 Στην ορθοπεδική κλινική προσλήφθηκε σε πλήρως προκηρυχθείσα θέση 1 ακόμα Επιμελητής Β΄ και επομένως και το συγκεκριμένο τμήμα που είχε πρόβλημα καλύπτεται πλέον ικανοποιητικά. Και βεβαίως έχουμε και τις πέντε θέσεις τις οποίες καλύψαμε τώρα με τον διαγωνισμό για τα άγονα.

Άρα η εικόνα ενός τραγικού, καταρρέοντος νοσοκομείου που παρουσιάζετε, απλά δεν υπάρχει. Έχει ελλείψεις; Έχει, όπως όλα τα περιφερειακά νοσοκομεία. Συνεχίζεται η προσπάθεια και πάμε καλύτερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ας δούμε, κύριε Υπουργέ ποιος ψεύδεται και ποιος όχι.

Πρώτη φορά σας κάναμε την επίκαιρη τον Σεπτέμβρη του 2004. Αποδίδατε τότε τα προβλήματα σε μια σειρά ατυχή περιστατικά που οδήγησαν σε κρίση. Ακόμα κι αν αυτό ίσχυε -που δεν ήταν έτσι γιατί έναν χρόνο πριν είχαν έρθει στην προηγούμενη διοίκηση του Υπουργείου και κατέθεταν τα προβλήματα οι φορείς- λέγατε τότε -διαβάζω από τα Πρακτικά- τα εξής: «Στην προκήρυξη που ετοιμάζουμε τώρα» -τέλος Σεπτεμβρίου, αρχές Οκτωβρίου του 2024 θυμίζω- «θα προκηρυχθεί το σύνολο, όλες οι κενές οργανικές θέσεις του Γενικού Νοσοκομείου Σάμου θα προκηρυχθούν με την προκήρυξη που θα έρθει τις επόμενες δύο εβδομάδες».

Και συνεχίζετε: «Όλες οι οργανικές θέσεις, με μόνιμο προσωπικό, καινούργια μηχανήματα, που δεν είχε η Σάμος, αυξημένο προϋπολογισμό, που δεν είχε η Σάμος. Εσείς πάλι, ξανά, μιζέρια, μιζέρια, είναι μια «κασέτα»». Αυτά λέγατε τότε.

Εσείς λοιπόν που δεν έχετε την ίδια «κασέτα», τι κάνατε τον Σεπτέμβριο του 2024; Προκηρύξατε το σύνολο των κενών οργανικών θέσεων εφαρμόζοντας τα συνδυασμένα κριτήρια; Αυτά σας ζητούσαν οι φορείς, οι ίδιοι οι εργαζόμενοι, οι υγειονομικοί, τα σωματεία των εργαζομένων στο Νοσοκομείο, που ξέρουν και βιώνουν την κατάσταση. Όχι, δεν το κάνατε, παρότι το υποσχεθήκατε. Και ψεύδεσθε, κύριε Υπουργέ, και προκαλείτε.

Ήρθατε μετά, τον Φλεβάρη, που καταθέτουμε ξανά επίκαιρη, να μας πείτε ότι θα προκηρύξετε 11 θέσεις, περισσότερες από τις προηγούμενες που είχατε πει ότι θα είναι όλες και δεν τις προκηρύξατε, και μάλιστα πανηγυρίζατε τότε, όπως κάνετε και τώρα, ότι είναι η μεγαλύτερη προκήρυξη όλων των εποχών, όταν σας λέμε ότι από τις 76 θέσεις γιατρών είναι καλυμμένες οι 30. Τι έγινε;

Σας λέγαμε και τότε ότι δεν θα λυθεί το πρόβλημα με την προκήρυξη ορισμένων μόνον θέσεων και όχι του συνόλου και λέγατε πάλι ότι παίζουμε την ίδια «κασέτα». Τι έγινε; Είπατε ότι καλύφθηκαν οι πέντε. Δεν ξέρω αν αποδέχτηκαν και τη θέση, αν κατέθεσαν τα χαρτιά, γιατί στις συζητήσεις που υπάρχουν πολλοί από αυτούς το σκέφτονται αν θα αναλάβουν την υπηρεσία τελικά. Και σήμερα έρχεστε να μας πείτε τις ίδιες δικαιολογίες, τις ίδιες ανέξοδες υποσχέσεις. Κάνετε αυτό που τελικά σας ζητάνε οι φορείς, τα εργατικά κέντρα, οι εργαζόμενοι του Νοσοκομείου που βιώνουν την κατάσταση; Όχι. Επιλέγετε την ίδια τακτική που ακολουθήσατε εδώ και χρόνια και ξαναερχόμαστε συνεχώς στο ίδιο πρόβλημα.

Τελικά, αποτελεσματικοί είστε μόνο για να κάνετε τα χατίρια στους επιχειρηματικούς ομίλους, εκεί είστε ταχύτατοι. Όταν σας προβάλλουμε συγκεκριμένα αιτήματα για την ενίσχυση του δημόσιου συστήματος υγείας εσείς στοχευμένα επιδιώκετε την απαξίωσή του, γιατί και αυτό τελικά ευνοεί τον ιδιωτικό τομέα που θησαυρίζει σε αυτό το κενό. Και τέλος πάντων ακούστε τη αυτή την «κασέτα» που σας λέμε, μπας και δει άσπρη μέρα ο λαός, γιατί με την «κασέτα» που παίζετε εσείς εδώ και τόσα χρόνια πάει από το κακό στο χειρότερο. Και δεν είναι προς τιμήν δική σας. Είναι προς τιμήν των γιατρών και των νοσηλευτών που υπερβαίνουν εαυτόν για να ανταποκριθούν στους χιλιάδες που λέτε ότι εξετάζονται, με όποια παροχή υγείας μπορούν να εξετάζονται, όταν -σας ξαναλέω- το 2025 δεν υπάρχει καν μαγνητικός τομογράφος. Στα Επείγοντα εξετάζουν αγροτικοί γιατροί. Αυτή είναι η παροχή υγείας σύγχρονου επιπέδου;

Ακούστε λοιπόν και εφαρμόστε τα συνδυασμένα μέτρα που απαιτούνται, για να διευκολυνθεί η κάλυψη όλων των κενών, μπας και έρθει επιτέλους και κανένας γιατρός και δεν φεύγουν όλοι τρέχοντας. Γιατί αυτό βιώνουμε στα δημόσια νοσοκομεία. Και αυτό απαιτεί ενίσχυση του εισοδήματος, απαιτεί διαμόρφωση ανθρώπινων συνθηκών εργασίας και αυτό δεν θα γίνει αν δεν προκηρυχθεί το σύνολο των κενών για να μπορεί ο καθένας να κάνει αυτό που του αναλογεί και όχι αυτό που λέει το φιλότιμό του και ο σεβασμός του στον ασθενή. Στηρίξτε τις επιστημονικές και κοινωνικές ανάγκες των γιατρών, για να μπορούν να επιλέγουν τα νοσοκομεία των νησιών και να μην φοβούνται ότι δεν θα μπορούν να πάρουν ούτε μια άδεια για να μπορέσουν να παρακολουθήσουν επιστημονικά συνέδρια ή και να καλύψουν πολλές άλλες τους ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και κλείνω με το εξής. Ξαναλέμε: προκηρύξτε, όπως είχατε υποσχεθεί τον Σεπτέμβριο του 2024, -τα δικά σας λόγια διάβασα- το σύνολο των κενών οργανικών θέσεων για να λειτουργεί το σύστημα υγείας χωρίς εξαντλημένους γιατρούς και προσωπικό, χωρίς να αναλαμβάνουν τεράστιους κινδύνους για τους ίδιους και τους ασθενείς και βεβαίως για να απολαμβάνουν υψηλού επιπέδου παροχή δημόσιας υγείας, όπως αρμόζει στον 21ο αιώνα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώτον, το έλλειμμα μαγνητικού τομογράφου δεν είναι καινούργιο, είναι παλαιό. Σας είπα ότι έχει ενταχθεί στα προγράμματα του Ταμείου Ανάκαμψης και του ΕΣΠΑ και ο μαγνητικός τομογράφος και ο αξονικός. Αρα έχουμε προχωρήσει σε αυτό και έχει μπει σε ένα χρονοδιάγραμμα για να υλοποιηθεί. Θα λυθεί επί θητείας μου και αυτό.

**ΜΑΡΙΑ ΚΟΜΝΗΝΑΚΑ:** Πότε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το ένα είναι μέχρι τέλος του χρόνου, το άλλο είναι μέσα στο 2026. Άρα δύο θέματα, δύο μεγάλες ελλείψεις μηχανημάτων που ήταν πάντα στο Νοσοκομείο της Σάμου λύνονται από την παρούσα ηγεσία του Υπουργείου Υγείας και έχουν ήδη υπογραφεί τα σχετικά έγγραφα. Πάει αυτό.

Πάμε στο δεύτερο. Λέτε: «Με διθυραμβικό τρόπο λέτε ότι προκηρύξατε τη μεγαλύτερη ταυτόχρονη προκήρυξη μονίμου προσωπικού στη Σάμο». Ένα λεπτό. Ή λέω αλήθεια ή λέω ψέματα. Αν λέω ψέματα, μπορείτε να πείτε «όχι, αυτό τον χρόνο, το 2018, το 2015, το 2016, το 2014, το 2004, το 2002 είχαν προκηρυχθεί 12 θέσεις ταυτόχρονα ή 15 θέσεις ταυτόχρονα ή 25 θέσεις ταυτόχρονα και άρα το ότι λέτε εσείς, κύριε Γεωργιάδη, ότι οι 11 θέσεις ταυτόχρονης προκήρυξης μονίμου προσωπικού στη Σάμο είναι το μεγαλύτερο που έγινε ποτέ είναι ψέματα». Εγώ έχω εδώ το έγγραφο της Υπηρεσίας που λέει ότι είναι η μεγαλύτερη ταυτόχρονη προκήρυξη θέσεων προσωπικού στο Νοσοκομείου της Σάμου στην ιστορία του. Ε, τι να κάνουμε τώρα; Τι να κάνουμε;

**ΜΑΡΙΑ ΚΟΜΝΗΝΑΚΑ:** Είναι το σύνολο των οργανικών θέσεων που απαιτούνται;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η μεγαλύτερη ταυτόχρονη προκήρυξη θέσεων μονίμου ιατρικού προσωπικού στο Νοσοκομείο της Σάμου έγινε επί Αδώνιδος Γεωργιάδου. Τι να κάνουμε τώρα; Πείτε ένα μπράβο. Δεν λέτε.

**ΜΑΡΙΑ ΚΟΜΝΗΝΑΚΑ:** Είναι αυτό που υποσχεθήκατε τον Σεπτέμβριο, το σύνολο; Καλύφθηκαν;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το «καλύφθηκαν» είναι άλλη συζήτηση.

**ΜΑΡΙΑ ΚΟΜΝΗΝΑΚΑ:** Μα, αυτή είναι η συζήτηση που θέλουμε να κάνουμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Θα δούμε πόσες θα καλυφθούν -έχετε δίκιο σε αυτό-, θα δούμε αν θα αποδεχθούν τη θέση. Εκδηλώθηκε ενδιαφέρον για τις 5 από τις 11. Όμως σε σχέση με πέρσι, σας είπα ότι δεν έχουμε μείνει μόνο σε αυτή την προκήρυξη. Έχουμε λύσει το θέμα της Παιδιατρικής Κλινικής, που είχαν έρθει στο γραφείο μου οι δήμαρχοι για το θέμα της Παιδιατρικής Κλινικής, και λύθηκε. Έχουμε λύσει το θέμα της Ορθοπαιδικής Κλινικής, για το οποίο επίσης δουλέψαμε και λύθηκε. Έχουμε κάνει την προκήρυξη των 11 θέσεων που θα έχουμε, όπως είπατε, κάποιες αποδοχές, άρα θα έχουμε μια πρόοδο και εκεί, και σας είπα ότι συνεχίζουμε την προσπάθεια με επαναπροκήρυξη των θέσεων. Δεν θα «γεννήσουμε» γιατρούς. Η προσπάθεια είναι συνεχής.

Πάει το Νοσοκομείο προς τα εμπρός; Πάει το Νοσοκομείο προς τα εμπρός. Και ενισχύεται σε προσωπικό και ενισχύεται σε μηχανήματα. Και σας είπα, είναι ένα Νοσοκομείο του οποίου η μέση πληρότητα παραμένει πολύ χαμηλή, 37% πληρότητα έχει.

**ΜΑΡΙΑ ΚΟΜΝΗΝΑΚΑ:** Μα, αφού δεν έχει ούτε μαγνητικό τομογράφο, πώς θα πάει;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Άρα λοιπόν το προσωπικό κάνουμε το παν για να το ενισχύσουμε στο μέτρο των δυνατοτήτων που έχουμε. Δεν αδιαφορούμε για το Νοσοκομείο της Σάμου και αποδεικνύεται από τις πράξεις μας και όχι από τα λόγια.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στη δεύτερη με αριθμό 1026/5-6-2025 επίκαιρη ερώτηση πρώτου κύκλου του Βουλευτή Χανίων της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Παύλου Πολάκη προς την Υπουργό Παιδείας, Θρησκευμάτων και Αθλητισμού με θέμα: «Με αδιαφανείς διαδικασίες η κατασκευή ξενοδοχείου εντός της ιδιοκτησίας του Ναυτικού Ομίλου Χανίων τη στιγμή που η Γενική Γραμματεία Αθλητισμού ακόμα δεν έχει βρει λύση για την περίοδο ανακατασκευής του Κολυμβητηρίου Χανίων».

Παρακαλώ, κύριε συνάδελφε, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι σε ένα θέμα στο οποίο μου έχετε απαντήσει σε γραπτή ερώτηση που κάναμε μαζί με άλλους Βουλευτές του ΣΥΡΙΖΑ, διότι πρόκειται για ένα σκανδαλώδες ζήτημα στα Χανιά και για το οποίο με βάση την απάντησή σας προέκυψαν κάποια στοιχεία που καθιστούν επιτακτική την περαιτέρω έρευνα του ζητήματος, την ανάδειξή του από εμάς και τη λήψη αποφάσεων από εσάς.

Για να καταλάβει και ο κόσμος που μας ακούει, πρόκειται για το θέμα της ανέγερσης στα πλαίσια της ευρύτερης ανακατασκευής του Κολυμβητηρίου Χανίων το οποίο εντάχθηκε στο πρόγραμμα Ανάπτυξης με 7,5 εκατομμύρια ευρώ, το οποίο κολυμβητήριο είναι ιστορικό στα Χανιά. Στον χώρο του έχουν αναδειχθεί πολλοί και μεγάλοι αθλητές που έχουν τιμήσει τα ελληνικά χρώματα, πάνε εκατοντάδες παιδιά, και αποτελεί έναν πυρήνα αθλητισμού για τον οποίο είμαστε περήφανοι στα Χανιά.

Το θέμα είναι το εξής. Στα πλαίσια της ανακατασκευής του Κολυμβητηρίου υπήρξε από το 2020 από τον Ναυτικό Όμιλο Χανίων -στον οποίο ανήκει με δωρεά από το 1963 όλο το οικόπεδο και η έκταση και αυτά που φτιάχτηκαν μετά, στην πορεία των χρόνων- το αίτημα για αλλαγή χρήσης κάποιων γραφείων και αποδυτηρίων σε αθλητικό ξενώνα. Τότε είχε απαντήσει το Υπουργείο ότι αυτός ο χώρος δεν ανήκει στη Γενική Γραμματεία Αθλητισμού -μας τα είχατε δώσει κι εσείς την προηγούμενη φορά- και ότι για να προχωρήσετε στον αθλητικό ξενώνα και σε όλα αυτά θα πρέπει να τηρηθούν όλες οι νόμιμες διαδικασίες και να εκδοθούν οι τυχόν απαιτούμενες άδειες και εγκρίσεις. (CB)

Προσέξτε, μιλάμε για έναν χώρο στον οποίον κανείς δεν αμφισβητεί ότι είναι ιδιοκτησία το έδαφος του Ναυτικού Ομίλου Χανίων. Από το 1984 υπάρχει μια συμφωνία με τη Γενική Γραμματεία Αθλητισμού, που παραχωρήθηκε η χρήση κάποιων εγκαταστάσεων από τον Ναυτικό Όμιλο Χανίων στη Γενική Γραμματεία Αθλητισμού, προκειμένου να υπάρχει ελεύθερη πρόσβαση της νεολαίας των Χανίων εκεί και βέβαια να καλύπτει και η Γενική Γραμματεία Αθλητισμού τα έξοδα λειτουργίας του κολυμβητηρίου κάθε χρόνο, της θέρμανσης της πισίνας κ.λπ.

Όμως –προσέξτε τώρα- το 2022 στον ν. 4903, που ψηφίστηκε στις 3-3-2022 στη Βουλή, στο άρθρο 53, με τίτλο «Ειδικοί όροι δόμησης για την επισκευή και αναβάθμιση του Εθνικού Ναυταθλητικού Κέντρου Χανίων», ξεκινάει αυτό και λέει «Σε οικόπεδο ιδιοκτησίας της Γενική Γραμματεία Αθλητισμού, που ευρίσκεται στην Ακτή Κανάρη…», δηλαδή στον χώρο των 9 στρεμμάτων, που είναι όλες οι εγκαταστάσεις και τα λοιπά, «…ορίζουμε νέους όρους δόμησης».

Δηλαδή αυτά τα κτίρια και οι χώροι ανήκουν στη Γενική Γραμματεία, είναι δημόσιο κτήμα δηλαδή, άρα ορίζω, κατά παρέκκλιση και κατά παράβαση των υφιστάμενων, συγκεκριμένους όρους δόμησης για λόγους δημοσίου συμφέροντος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε, κύριε συνάδελφε.

**ΠΑΥΛΟΣ ΠΟΛΑΚΗΣ:** Ολοκληρώνω.

 Με βάση αυτό το άρθρο που ψηφίστηκε εκδίδεται μια οικοδομική άδεια λίγο καιρό μετά, που –ω του θαύματος- έχουμε πάλι αλλαγή. Λέει ότι ο Ναυτικός Όμιλος Χανίων είναι ο ιδιοκτήτης του έργου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πηγαίνετε στην ερώτησή σας, είσαστε στα πέντε λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεν πειράζει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν είστε της Βουλής, νομίζω είστε της Κυβερνήσεως, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Με συγχωρείτε.

**ΠΑΥΛΟΣ ΠΟΛΑΚΗΣ:** Αναφέρεται λοιπόν στην οικοδομική άδεια, η οποία εκδόθηκε για τον αθλητικό ξενώνα, ότι είναι ιδιοκτήτης ο Ναυτικός Όμιλος Χανίων. Η εξέλιξη είναι γνωστή. Υπογράφει ένα ιδιωτικό συμφωνητικό ο Ναυτικός Όμιλος Χανίων, πατώντας σε όρους δόμησης που ποτέ δεν θα έπαιρνε αν αυτός έβγαζε την άδεια, κάνει ένα ιδιωτικό συμφωνητικό με μια ιδιωτική εταιρεία, «ΣΑΛ Ενεργειακή», και σήμερα εκεί, στη θέση του αθλητικού ξενώνα, το οποίο χρειαζόταν να γίνει για να μπορέσει να χρηματοδοτηθεί και η ανακατασκευή του κολυμβητηρίου, έχει χτιστεί ένα boutique hotel, το οποίο νοικιάζεται με 500 ευρώ τη βραδιά, προφανώς δίνει κάποια χρήματα, που δεν ξέρουμε, στον Ναυτικό Όμιλο Χανίων και δεν νομίζω να έχει φιλοξενηθεί κάποιος αθλητής.

Και βασικά θα σας πω τη δικιά μου την πρόταση μετά. Πρέπει όμως να υπάρξει παρέμβαση της ελληνικής πολιτείας, κύριε Βρούτση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΠΑΥΛΟΣ ΠΟΛΑΚΗΣ:** Κύριε Πρόεδρε, γιατί τέτοιο άγχος; Τι είναι τρία λεπτά απ’ τη ζωή σας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι σημαίνει αυτό; Από μένα να σας τα δώσω για εσάς, αλλά για τους υπόλοιπους; Μπορεί οι υπόλοιποι να μην θέλουν εδώ πέρα, δεν είμαστε μόνοι μας, οι δυο μας.

**ΠΑΥΛΟΣ ΠΟΛΑΚΗΣ:** Δεν είδα κανέναν να παραπονεθεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ξεκινάω λέγοντας πως ευχαριστώ πολύ τον κ. Πολάκη για αυτήν την ερώτηση. Τον ευχαριστώ πολύ, γιατί στο πλαίσιο του κοινοβουλευτικού διαλόγου, αυτό που κάνουμε τώρα διαμέσου των επίκαιρων ερωτήσεων, είτε των γραπτών, πολλές φορές φωτίζονται περιοχές της πολιτικής δράσης, οι οποίες αν δεν φωτιστούν με τέτοια διαδικασία είναι σε επίπεδο γκρίζας εικόνας, όπως το συγκεκριμένο, κύριε Πολάκη.

Δεν σας κρύβω ότι όταν θέσετε την ερώτηση και τη διάβασα, προβληματίστηκα κι εγώ. Προβληματίστηκα, γιατί δεν είναι εμφανές αρχικά το τι έχει συμβεί. Και πράγματι η εικόνα που δημιουργείται με την ερώτησή σας είναι κάτι το οποίο μπορεί να πει κάποιος ότι υποκρύπτει μια δόλια σκοπιμότητα ή κάτι το οποίο κρύφτηκε κάτω από τον νέο νόμο που ψηφίστηκε ή κάτω από την οικοδομική άδεια. Να δούμε όμως τα πράγματα όπως είναι, γιατί το εξήντλησα στην ανάλυση και θέλω να δώσω κι εγώ κάποιες εξηγήσεις, κύριε Πρόεδρε, ξεκινώντας από αυτό.

Συμφωνώ με τον κ. Πολάκη και ως Υπουργός Αθλητισμού, αλλά να δώσω πιο μεγάλη έμφαση στο ότι, κύριε Πολάκη, στα Χανιά πρέπει να είστε περήφανοι, έχουμε από τους μεγαλύτερους σε επίπεδο συλλόγων κολυμβητικών σε όλη την Ελλάδα, όχι μόνο σε επίπεδο συμμετοχής παιδιών, αλλά και ιστορίας. Έχει βγάλει μεγάλους αθλητές, πρωταθλητές, ολυμπιονίκες, και είμαστε περήφανοι ως Έλληνες γι’ αυτό το κολυμβητικό σωματείο στα Χανιά, τον Ναυτικό Όμιλο Χανίων, που τόσα χρόνια συνεργάζεται με το ΕΑΚ Χανίων άριστα, διά μέσου όλων των κυβερνήσεων.

Πρόσφατα, κύριε Πολάκη, είχα τη χαρά και την τιμή να υπογράψω τη σύμβαση 7,5 εκατομμυρίων ευρώ, κύριε Πρόεδρε, τα οποία θα πάνε για την αναβάθμιση και εκσυγχρονισμό της κολυμβητικής αυτής δεξαμενής, που φιλοξενεί ιστορικά χιλιάδες παιδιά. Αυτή λοιπόν η δεξαμενή θα έχει έναν χρονικό ορίζοντα υλοποίησης -είναι το δεύτερο κομμάτι της ερώτησής σας- δεκαπέντε μήνες. Άρα σε δεκαπέντε μήνες από τώρα, τέλος του 2026, πλέον θα έχουμε ένα αναβαθμισμένο περιβάλλον κολυμβητικής δεξαμενής στα Χανιά, που θα είμαστε όλοι υπερήφανοι.

Για το συγκεκριμένο ζήτημα το οποίο με ρωτάτε έχω εδώ γραπτά τι απαντά η υπηρεσία και τι ο Ναυτικός Όμιλος Χανίων. Να μπω τώρα στη διαδικασία στα δυόμισι λεπτά να απαντήσω τι λένε γραπτά… θα σας πω μόνο το εξής προφορικά, και αν αυτό δεν είναι επαρκές, έχετε κάθε δικαίωμα να εξαντλήσετε ό,τι περιθώριο σας δίνει ο νόμος και να το αναζητήσετε.

Αλλά αυτό που θα σας πω εγώ είναι ότι αυτή η περιοχή όπως τα περιγράψτε είναι, αλλά προσέξτε, αυτό που έγινε στην περιοχή τη συγκεκριμένη, που δεν ανήκει στο Υπουργείο Αθλητισμού -όπως το λέτε, παλιά Γενική Γραμματεία, αναβαθμίστηκε σε επίπεδο Υπουργείου Αθλητισμού- έγινε πραγματικά ένα πανέμορφο κτίριο με τη μορφή ξενοδοχείου, αλλά ταυτόχρονα φιλοξενεί και αθλητές. Πήρα χθες τη βεβαίωση από τον Ναυτικό Όμιλο Χανίων ότι στο διάστημα των δέκα μηνών που λειτουργεί -δέκα μήνες λειτουργεί- έχει φιλοξενήσει τριάντα πέντε αθλητές και προπονητές.

Δεύτερον, δεν χρησιμοποίησε ούτε ένα εκατοστό, όπως λέει ο ναυτικός όμιλος με τα στοιχεία -αυτά διαβάζω εγώ- για τη δόμησή του. Ήταν ένα παλιό κτίριο το οποίο ανακατασκευάστηκε, στο οποίο, κύριε Πρόεδρε, ζούσαν τρωκτικά, ζούσαν ποντίκια, ζούσαν σαύρες, ήταν δίπλα στην κολυμβητική δεξαμενή και ήταν μια απίστευτα άσχημη εικόνα. Και σήμερα, με αυτή τη μετεξέλιξη του έργου και με αυτή την νομοθετική πρωτοβουλία, αναβαθμίστηκε, χτίστηκε το ίδιο υφιστάμενο κτίριο και υπολείπονται και 340 τετραγωνικά από το υφιστάμενο κτίριο. Δεν χρησιμοποιήθηκε από τον νόμο από τον οποίο λέτε ούτε ένα εκατοστό παραπάνω. Υπολείπονται και 340 τετραγωνικά.

Άρα δεν υπάρχει τίποτα το σκιώδες. Φτιάχτηκε μια μονάδα η οποία εξυπηρετεί και τους αθλητές και έχει και την ξενοδοχειακή χρήση. Είναι πραγματικά ένα κόσμημα και στολίδι για την περιοχή και για το οποίο δεν βλέπω, με βάση τα στοιχεία τα οποία έχω εγώ στη διάθεσή μου από το Υπουργείο Αθλητισμού, τις υπηρεσίες και τον Ναυτικό Όμιλο Χανίων, που έχει κάνει δημόσιες αναρτήσεις, πουθενά κάτι το γκρίζο, κάτι το ύποπτο.

Ευχαριστώ και επανέρχομαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΑΥΛΟΣ ΠΟΛΑΚΗΣ:** Κύριε Υπουργέ, καταλαβαίνω ότι είναι δύσκολη η ακροβασία σας. Σας θεωρώ έξυπνο άνθρωπο και έχετε καταλάβει πλήρως τι ακριβώς έχει συμβεί. Δεν υπήρχε περίπτωση να εκδοθεί άδεια εάν αιτούνταν ο Ναυτικός Όμιλος Χανίων. Έπρεπε να νομιμοποιηθούν αυθαίρετες κατασκευές που είχαν φτιαχτεί από τη δεκαετία του 1980 και του 1990 και πιο πριν, οι οποίες νομιμοποιήθηκαν διά μέσου αυτού του άρθρου και του τρόπου με τον οποίο εκδόθηκαν οι όροι δόμησης, ανεξάρτητα αν χρησιμοποιήθηκε το πλήρες μέγεθος ή όχι.

Δεύτερον, ένας λόγος που χρηματοδοτήθηκε το έργο, τα 7,5 εκατομμύρια ευρώ, ήταν και η ύπαρξη του αθλητικού ξενώνα, προκειμένου να μπορεί να καλύπτει και μεγάλες διοργανώσεις και να φιλοξενεί αθλητές, είτε από την Ελλάδα είτε από το εξωτερικό. Πολύ χαίρομαι αν έχουν φιλοξενηθεί τριάντα πέντε αθλητές και τέτοια που λέτε, ναι, είναι το χαρτί το οποίο σας έδωσε ο Ναυτικός Όμιλος Χανίων. Δεν ξέρω βέβαια και ποια περίοδο έχει γίνει αυτό το πράγμα. Διότι εγώ αυτό που έχω δει -και το έχουν διαπιστώσει όλοι οι Χανιώτες- είναι ότι αυτό το ξενοδοχείο λειτούργησε ήδη από πέρυσι, από το 2024, το καλοκαίρι, και μάλιστα με τιμές τέτοιες που σας είπα και πριν, γιατί είναι σαν boutique hotel.

Το θέμα είναι ότι το άλλο έργο έχει καθυστερήσει πολύ και βέβαια δεν έχει δοθεί και η λύση για το τι θα γίνει στο ενδιάμεσο διάστημα, με τα παιδιά που αθλούνται. Επίσης, εκτός από τον Ναυτικό Όμιλο Χανίων, υπάρχουν κι άλλα ναυταθλητικά σωματεία στα Χανιά, τα οποία και μέσω του Εθνικού Αθλητικού Κέντρου ζητάνε και περισσότερο χρόνο να έχουν για την άσκηση, γιατί η παραχώρηση του χρόνου είναι πολύ μικρή προς τα άλλα σωματεία, κι αυτό είναι ένας διαρκής καυγάς εδώ και εδώ και χρόνια.

Το θέμα είναι ότι εγώ θεωρώ ότι αυτή η κατασκευή και αυτή η σύμβαση είναι άκυρη. Είναι άκυρη αυτή η σύμβαση και πρέπει το Δημόσιο να ασκήσει τα δικαιώματά του. Για τον χώρο αυτόν που χτίστηκε δεν μου απαντάτε στο κύριο. Για να βγει η οικοδομική άδεια πάτησαν στο άρθρο 53 του ν. 4903. Το άρθρο αυτό λέει ότι η ιδιοκτησία είναι της Γενικής Γραμματείας Αθλητισμού, του Υπουργείου Αθλητισμού. Στην άδεια οικοδομής λέει ότι είναι ιδιοκτήτης ο Ναυτικός Όμιλος Χανίων. Πώς γίνεται αυτό το πράγμα;

Αυτό σας αφήνει αδιάφορους; Δεν πρέπει το Δημόσιο να ασκήσει τα δικαιώματά του; Η Γενική Γραμματεία Αθλητισμού, το Υπουργείο Αθλητισμού, το οποίο χρηματοδοτεί τη λειτουργία του κολυμβητηρίου, γιατί δεν μπορεί να χρηματοδοτήσει τη λειτουργία του ξενώνα;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Σε ξένη ιδιοκτησία;

**ΠΑΥΛΟΣ ΠΟΛΑΚΗΣ:**  Τι «ξένη ιδιοκτησία»; Πώς έγινε ξένη;

Δεύτερον, εγώ σας προκαλώ ως προς το εξής. Θέλω να βρείτε –γιατί υπάρχει- την προγραμματική σύμβαση, την οποία έχει υπογράψει μέσω υμών και το ΕΑΚ που λέει: «Στα έχοντας υπόψη την υπό στοιχεία 10769/9.11.1963 απόφαση του Δημάρχου Χανίων κ. Στέφανου Λεκανίδη περί δωρεάς του γηπέδου στο Ναυτικό Όμιλο Χανίων». Αν ο Δήμαρχος Χανίων είχε δώσει δωρεά –και έτσι είχε γίνει- το γήπεδο αυτό στο Ναυτικό Όμιλο και από εκεί προκύπτει η ιδιοκτησία του, για ποιο λόγο στο Κτηματολόγιο το 2007 ο Ναυτικός Όμιλος Χανίων βάζει ως αιτία κτήσης τη χρησικτησία; Αφού έχει τη δωρεά από το Δήμαρχο Χανίων! Γιατί λέει «χρησικτησία»; Εδώ είναι το χαρτί.

Ναι, είναι πολύ γκρίζο το γεγονός, κύριε Υπουργέ. Εγώ σας ζητάω να βρείτε αυτή την απόφαση στα «έχοντας υπόψη», γιατί δεν μπορώ να την βρω εγώ. Και ξέρετε γιατί μάλλον δεν μπορώ να την βρω; Γιατί μάλλον έλεγε ότι αυτή η δωρεά του οικοπέδου ότι μπορεί να δοθεί μόνο για αθλητικές χρήσεις αυτό πράγμα. Μόνο για αθλητικές χρήσεις!. Άρα καθίσταται άκυρη και αυτή η ανέγερση που έγινε και αυτό το ιδιωτικό συμφωνητικό. Αυτό βρείτε το και κινηθείτε ως Υπουργείο και η Γενική Γραμματεία Αθλητισμού διαφυλάσσοντας τα συμφέροντα του Δημοσίου.

Και βέβαια θεωρώ ότι πρέπει να παρέμβετε για να βρεθεί λύση για το πού θα αθλούνται τα παιδιά σε αυτό το διάστημα. Γιατί με την πισίνα του Πεδίου Βολής Κρήτης απ’ ό,τι κατάλαβα δεν προχωράει. Υπάρχει μια δέσμευση από τον Δήμο Χανίων να φτιάξει μία άλλη –σαν προκάτ- πισίνα, το οποίο δεν ξέρω πόσο καιρό θα πάρει για να φτιαχτεί. Όμως και αυτός είναι ο λόγος που δεν έχουν ξεκινήσει τα έργα ακόμα στο ναυταθλητικό αυτό που έχετε χρηματοδοτήσει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Να ξεκινήσω με το δεύτερο που έθεσε ο κ. Πολάκης –και πολύ σωστά-, τον προβληματισμό τι θα γίνουν τα παιδιά όταν θα αρχίσει η ανακατασκευή της πισίνας. Αυτό επιτρέψτε μου να σας πω ότι είναι ένα γενικότερο πρόβλημα. Όπου αποφασίζουμε, κύριε Πολάκη, να κάνουμε παρέμβαση για να αναβαθμίσουμε, για να εκσυγχρονίσουμε μια αθλητική εγκατάσταση, προκύπτει αμέσως το ζήτημα «και αυτοί που βρίσκονται μέσα τι θα κάνουν;».

Μεγαλύτερο πρόβλημα από αυτό του κ. Πολάκη που θέτει για τα Χανιά αντιμετωπίζουμε στη Θεσσαλονίκη. Με απόφασή μου έκλεισα το Εθνικό Κολυμβητήριο. Ξέρετε γιατί, κύριε Πολάκη; Ρητορικό το ερώτημα προς εσάς. Πρόκειται για το μεγαλύτερο κολυμβητήριο της Βορείου Ελλάδος. Κατασκευάστηκε το 1975 και –στο πλαίσιο των κανόνων ασφάλειας που έχω θέσει από την πρώτη στιγμή που πήγα στο Υπουργείο Αθλητισμού- δεν διέθετε κανένα έγγραφο στατικής επάρκειας, ό,τι έγγραφο πολεοδομικό χρειάζεται για να μπορέσουν να είναι μέσα τα παιδιά. Τόσα χρόνια τα παιδιά στη Θεσσαλονίκη έμπαιναν σε έναν αθλητικό χώρο πισίνας που ήταν τελείως επικίνδυνος και τώρα ψάχνουμε λύση να βοηθήσουμε αυτά τα παιδιά μέχρι να δούμε πώς θα το φτιάξουμε αυτό το κολυμβητήριο. Το ίδιο και με τα Χανιά.

Εδώ λοιπόν αυτό που μπορώ να πω –γιατί δεν υπάρχει θαύμα, να πατήσεις ένα κουμπί και να «γεννήσεις» μια άλλη πισίνα- είναι ότι κρατάω στα χέρια μου –ένα ζήτημα το οποίο ήρθε και στο Υπουργείο- ένα έγγραφο της συμφωνίας που έγινε με το Δήμαρχο των Χανίων και ο οποίος δεσμεύτηκε για την κατασκευή κολυμβητικής δεξαμενής 25 τετραγωνικών μέτρων –το είπατε και εσείς- στις αθλητικές εγκαταστάσεις του Δήμου Χανίων στον Κλαδισό. Έχει ήδη εκδοθεί η οικοδομική άδεια της εν λόγω κολυμβητικής δεξαμενής –δεν μπορώ να το αμφισβητήσω αυτό, δήλωση του Δημάρχου είναι- όπως επίσης θα γίνει και επισκευή-συντήρηση της κολυμβητικής δεξαμενής που ανήκει στην 115 Πτέρυγα Μάχης Σούδας, στην περιοχή Αγίου Ονουφρίου στο Ακρωτήρι Χανίων, με οικονομική συμμετοχή της Αντιπεριφέρειας Χανίων και του Υπουργείου Εθνικής Άμυνας.

Αυτά έχουν συμφωνηθεί. Συγγνώμη, αλλά δεν μπορώ να κάνω κάτι περισσότερο. Νομίζω είναι οι συμφωνίες για να καλύψουμε το διάστημα των δεκαπέντε μηνών και ευχαριστώ που πράγματι αναγνωρίζετε αυτή την αναγκαιότητα να κάνουμε κάτι.

Όσον αφορά το άλλο θέμα, κύριε Πολάκη, κοιτάξτε. Μου θέσατε κάποια ζητήματα, αλλά εγώ δεν μπορώ να απαντήσω στα εξειδικευμένα που μου θέσατε, δεν είμαι έτοιμος να πω την τάδε παράγραφο της άδειας και τι συνέβη. Αυτά που λέτε μπορούν να αμφισβητηθούν και στην πολεοδομία και να ακυρωθούν, αν το προχωρήσετε, αλλά δεν νομίζω ότι είναι έτσι. Στην αρχή με προβληματίσατε πάρα πολύ, κάθισα και το έψαξα. Έχω λοιπόν εδώ τη δήλωση του Ναυτικού Ομίλου Χανίων, ο οποίος ξεκάθαρα –και τα έχει βγάλει δημόσια- αναφέρει: «Κανένας αθλητικός ξενώνας δεν υπήρχε εκεί πριν στερεωθεί, επισκευαστεί και ανακαινιστεί με ιδιωτική δαπάνη πάνω από 2 εκατομμύρια ευρώ και 0 ευρώ από κρατική επιδότηση.» -άρα κανένα ευρώ ή επιχορήγηση από εμάς- και συνεχίζει: «Το έως τότε σαθρό, ετοιμόρροπο και εγκαταλελειμμένο από χρόνια κτίσμα, που επί εικοσιπενταετία έως το 2018 λειτουργούσε ως ταβέρνα και ως καφέ και μπαρ και έκτοτε φιλοξενούσε τρωκτικά, μεταμορφώθηκε από εστία ρύπανσης σε στολίδι στην περιοχή, για το οποίο δεν εκχώρησε ο ΝΟΧ οικόπεδο ούτε προϋπάρχοντα ξενώνα. Το νομοθετικό –εντός εισαγωγικών- “σκάνδαλο” και η φωτογραφική διάταξη» –που γίνεται σήμερα η επίκλησή της- «το άρθρο 5 του ν. 4903/2022 ουδεμία σχέση έχει με το συγκεκριμένο κτίσμα και ουδεμία χρήση των ειδικών όρων δόμησης που αναφέρονται σε αυτό και έτυχαν εφαρμογής για την έκδοση οικοδομικής άδειας του συγκεκριμένου έργου. Αφορούν αποκλειστικά και μόνο το κολυμβητήριο που ανήκει στο Υπουργείο Αθλητισμού και βάσει αυτών πρόκειται να εκτελεστούν οι εργασίες επισκευής και αναβάθμισής του.».

Ή ας το καταγράψουμε πιο κατανοητά: Το υπάρχον κτίσμα όχι μόνο δεν μεγάλωσε ούτε ψήλωσε ούτε ένα τετραγωνικό εκατοστό, ούτε ένα πόντο δηλαδή, αλλά η δόμησή του υπολείπεται τώρα των τακτοποιημένων –που τα έχει τακτοποιήσει το 2013 νομοθετικά- κατά 363,90 τετραγωνικά μέτρα. Αυτή είναι πραγματικότητα.

**ΠΑΥΛΟΣ ΠΟΛΑΚΗΣ:**  Δεν είναι, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πολάκη, κοιτάξτε σας ακούω με σεβασμό…

**ΠΑΥΛΟΣ ΠΟΛΑΚΗΣ:**  Κι εγώ, αλλά δεν είναι έτσι.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** …και δέχομαι τον προβληματισμό. Τον δέχομαι γιατί η περιφρούρηση του δημόσιου συμφέροντος είναι πάνω από όλα.

Εγώ έφερα εδώ και αντέκρουσα αυτό που λέτε με στοιχεία του Υπουργείου και του Ναυτικού Ομίλου Χανίων.

**ΠΑΥΛΟΣ ΠΟΛΑΚΗΣ:**  Που έχει κάνει το συμφωνητικό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εγώ αυτά έχω να σας παραθέσω. Νομίζω ότι δεν υπάρχει ζήτημα.

Όμως, όσον αφορά το μεγάλο ζήτημα της κολυμβητικής δεξαμενής, ναι, προχωράει. Η Κυβέρνηση το αναβαθμίζει με 7,5 εκατομμύρια και πιστεύω σε δεκαπέντε μήνες θα είστε πολύ περήφανοι γι’ αυτό που θα έχουν τα παιδιά των Χανίων ως κολυμβητική δεξαμενή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την τρίτη με αριθμό 1023/5-6-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Ασημίνας Διγενή προς τον Υπουργό Υγείαςμε θέμα: «Να μην προχωρήσει η ίδρυση νέου Χώρου Εποπτευόμενης Χρήσης (ΧΕΧ) στη βιομηχανική περιοχή του Βοτανικού».

Παρακαλώ, κυρία συνάδελφε, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Η Κυβέρνηση μέσω του Υπουργείου Υγείας, σε συνεργασία με το Δήμο Αθηναίων, προτίθεται να προχωρήσει σε ίδρυση νέου Χώρου Εποπτευόμενης Χρήσης στη βιομηχανική περιοχή του Βοτανικού, ενώ με την πολιτική της βάζει ουσιαστικά ταφόπλακα σε πρόληψη και απεξάρτηση.

Το ΚΚΕ είναι αντίθετο με την ίδρυση ΧΕΧ όχι μόνο στον Βοτανικό, του οποίου οι κάτοικοι διαχρονικά είναι αόρατοι από τις κυβερνήσεις, αλλά και σε κάθε άλλη περιοχή, όπως με επιστημονική σαφήνεια είχε αντιδράσει και καταψηφίσει τις αντίστοιχες νομοθετικές ρυθμίσεις της κυβέρνησης του ΣΥΡΙΖΑ και έπειτα της Νέας Δημοκρατίας για τη λειτουργία του ΧΕΧ στην οδό Καποδιστρίου.

Οι ΧΕΧ δεν αποσκοπούν ούτε στην πρόληψη της χρήσης ναρκωτικών ουσιών ούτε στη θεραπεία. Απεναντίας, αθωώνουν τη χρήση στον ίδιο το χρήστη και στην κοινωνία και αποδυναμώνουν ακόμα περισσότερο το κίνητρο του χρήστη για θεραπεία ναρκοθετώντας έτσι την ήδη διαλυμένη πρόληψη και απεξάρτηση.

Απέναντί μας δεν έχουμε το χρήστη, αλλά τις αιτίες που τον ωθούν στη χρήση, αιτίες άρρηκτα συνδεδεμένες με τα πρότυπα και τις αξίες του σημερινού κοινωνικοπολιτικού συστήματος. Οι χρήστες χρειάζονται πρόγραμμα απεξάρτησης, προγράμματα κοινωνικής επανένταξης, προγράμματα ενάντια στο στίγμα και στον κοινωνικό αποκλεισμό και η κοινωνία χρειάζεται προγράμματα πρόληψης ενάντια στις εξαρτήσεις.

Δυστυχώς, όλα αυτά είναι σε διαλυτική κατάσταση από την πολιτική της Κυβέρνησης. Αντί της στήριξης, της πρόληψης και της απεξάρτησης, η Κυβέρνηση μαζί με τη δημοτική αρχή της Αθήνας επιλέγουν να ενισχυθεί η πολιτική της μείωσης της βλάβης, όχι γιατί έχουν ουσιαστικό ενδιαφέρον για τους χρήστες ουσιών, αλλά γιατί το μοναδικό τους ενδιαφέρον είναι το πώς ακριβώς οι χρήστες θα εξαφανιστούν από το κέντρο της Αθήνας και έτσι δεν θα πληγεί το τουριστικό προϊόν της Πρωτεύουσας.

Η Κυβέρνηση ακολουθεί το μοντέλο άλλων ευρωπαϊκών πρωτευουσών όπου με πρόσχημα το δήθεν ενδιαφέρον για τους τοξικοεξαρτημένους και με όχημα τους ΧΕΧ, μεταφέρθηκαν οι πιάτσες χρήσης και εμπορίας σε μη τουριστικές περιοχές.

Ερωτάται ο κύριος Υπουργός: Προτίθεται να επανεξετάσει την απόφαση αυτή και να μην προχωρήσει η ίδρυση ΧΕΧ στην περιοχή του Βοτανικού; Τι μέτρα θα λάβει για να ενισχυθεί ουσιαστικά η πρόληψη και η απεξάρτηση στη χώρα μας;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, ειλικρινώς δεν αντιλαμβάνομαι από πού πηγάζει αυτή σας η βεβαιότητα ότι ο Εθνικός Οργανισμός Πρόληψης και Αντιμετώπισης των Εξαρτήσεων υποτιμά τα λεγόμενα στεγνά προγράμματα.

Αντιθέτως, νομίζω ότι αν δείτε και τη δόμηση του Εθνικού Οργανισμού, θα αντιληφθείτε ότι τα στεγνά προγράμματα αποτελούν ένα από τα βασικότερα προγράμματα, αποτελούν ένα κέντρο βάρους της συνολικής προσπάθειας του Οργανισμού. Μάλιστα, γι’ αυτό ακριβώς έχουν τεθεί και υπό τη διεύθυνση ενός ιστορικού στελέχους, μιας ιατρού που αποτελεί ιστορικό στέλεχος αυτής της προσπάθειας εδώ και πολλές δεκαετίες.

Μου κάνει επίσης εντύπωση -και θα σας παρακαλούσα να μην το επαναλαμβάνετε- ότι με τη στάση σας απαξιώνετε τον αγώνα χιλιάδων νέων, κατά το πλείστον ανθρώπων οι οποίοι πραγματικά έχουν κάθε διάθεση να αποτοξινωθούν και οι οποίοι επιλέγουν την οδό της ελεγχόμενης σταδιακής μείωσης ενός υποκατάστατου που οδηγεί βέβαια, στον πλήρη απεθισμό και διεκδικούν έτσι μια καινούργια θέση στην κοινωνία. Είναι άδικο να το κάνουμε αυτό, είναι άδικο να τους απαξιώνετε.

Από την άλλη πλευρά βεβαίως, εγώ νόμιζα -και συνεχίζω να το πιστεύω- ότι τουλάχιστον, όσον αφορά τη βασική αρχή της ύπαρξης και δημιουργίας του Εθνικού Οργανισμού Πρόληψης και Αντιμετώπισης των Εξαρτήσεων, συμφωνούμε. Δεν ξέρω τι να πρωτοδιαβάσω. Να πρωτοδιαβάσω την ομιλία του Νίκου Σοφιανού στην εκδήλωση του τμήματος κατά των ναρκωτικών της Κεντρικής Επιτροπής του ΚΚΕ το 2020; Την προεκλογική σας εξαγγελία, έτσι όπως δημοσιεύθηκε στον Ριζοσπάστη στις 23 Ιουνίου του 2019;

Σας διαβάζω καλύτερα την πιο παλιά δήλωση που βρήκα, την ανακοίνωση του ΚΚΕ για την Παγκόσμια Ημέρα των Ναρκωτικών που γράφει: Αγωνίζεται το ΚΚΕ για μια αντιναρκωτική πολιτική ενταγμένη σε έναν πανελλαδικό ενιαίο δημόσιο φορέα πρόληψης, θεραπείας και κοινωνικής επανένταξης -γράφετε για ενιαίο πανελλαδικό δημόσιο φορέα, δηλαδή τον Εθνικό Οργανισμό Πρόληψης και Αντιμετώπισης των Εξαρτήσεων, δηλαδή, θα μπορούσατε πραγματικά να διεκδικήσετε την πατρότητα της ιδέας- ενταγμένο στο Υπουργείο Υγείας -όπως είναι ο ΕΟΠΑΕ- και επαρκώς χρηματοδοτούμενο από τον κρατικό προϋπολογισμό -και μόνο από τον κρατικό προϋπολογισμό χρηματοδοτείται ο ΕΟΠΑΕ- και με τόσες δομές όσες έχει ανάγκη η χώρα -που δημιουργούμε καινούργιες συνεχώς- χωρίς την εμπλοκή ιδιωτών και ΜΚΟ -που δεν έχει καμία σχέση με αυτές ο Εθνικός Οργανισμός.

Επιτρέψτε μου να σας πω το εξής, ότι δεν υπάρχει η έννοια του ανοιχτού ΧΕΧ. Ανοιχτός χώρος εποπτευομένης χρήσης δεν υπήρξε ποτέ. Υπήρξαν τα περίφημα needle parks πριν από σαράντα χρόνια στη Ζυρίχη και στη Νέα Υόρκη, τα οποία σταμάτησαν, επειδή ακριβώς δεν προσέφεραν απολύτως τίποτε. ΧΕΧ, όπως είπατε πολύ σωστά, υπάρχει ένα στην Αθήνα, υπάρχει μια κινητή μονάδα στη Θεσσαλονίκη και δύο νέες κινητές μονάδες που έχουμε στην Αθήνα.

Επίσης, ο Δήμαρχος Αθηναίων -εξ όσων αντελήφθη εγώ τουλάχιστον- μίλησε για έναν χώρο υποστήριξης ευάλωτων εν γένει και όχι μόνο εξαρτημένων χρηστών, εξαρτημένων ανθρώπων. Μάλιστα, στην τελευταία συνεδρίαση του Δημοτικού Συμβουλίου εξέθεσε σαφώς την εξέλιξη αυτής της προσπάθειας του Δήμου από τη γενικότερη κυβερνητική πολιτική, το γενικότερο κυβερνητικό σχεδιασμό, για την αντιμετώπιση αυτού του προβλήματος. Επ’ αυτού του σχεδιασμού θα σας πω δύο κουβέντες στην τοποθέτησή μου στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Αυτή η δευτερολογία θα μπορούσε να εξαντληθεί μέσα σε ελάχιστα δευτερόλεπτα, λέγοντας το εξής, ότι μόλις χθες ο Υπουργός σας διαφήμιζε απροκάλυπτα την πρώτη ιδιωτική δομή στην Κηφισιά. Αυτό τα λέει όλα. Αυτό είναι το ζήτημα, οι έχοντες στα ιδιωτικά, οι μη έχοντες στους χώρους ΧΕΧ.

Δεν μου απαντήσατε σε τίποτα. Ας δούμε, τι ακριβώς κάνατε, κύριε Υφυπουργέ, σε σύμπραξη με τον Δήμαρχο Αθηναίων, ο οποίος δεν ξέρει καν το σωστό όνομα της Λεωφόρου Αθηνών, όπως είδαμε σε πρόσφατη συνέντευξή του.

Ουσιαστικά, αποδεχτήκατε τον κοινωνικό θάνατο του χρήστη, μειώνοντας και το ατομικό και το κοινωνικό κίνητρο για θεραπεία. Πλέον το κράτος και επίσημα λέει, ότι η χρήση δεν είναι πρόβλημα αφού νομοθετείται η νόμιμη χρήση εντός των χώρων αυτών και τα ναρκωτικά δεν θεωρούνται παράνομα εντός αυτών των χώρων. Προσπαθείτε να μας πείσετε ότι το δικαίωμα στη χρήση, είναι ζήτημα ατομικής ευθύνης και ατομικής επιλογής. Πρόκειται για ένα φαιδρό επιχείρημα που δείχνει ακριβώς τη στόχευσή σας, δηλαδή, τη νεολαία στο περιθώριο και τον άνθρωπο έξω από κάθε κοινωνική διάσταση.

 Μεγάλωσα στον Βοτανικό και έβλεπα πως ο κόσμος εκεί για πολλές δεκαετίες, ήταν πραγματικά αόρατος για το κράτος. Δεν θυμάμαι ποτέ να αντιμετωπιζόταν αυτή η περιοχή από το κράτος ως κάτι άλλο παρά μόνο ως σκουπιδοτενεκές για τις πόλεις. Μόνο για κακό τη θυμόντουσαν. Κάθε κρατική κίνηση ήταν εναντίον της. Δεν θυμάμαι να μην ήταν και να μην είναι από τις πρώτες εύκολες λύσεις για κάθε ανεπιθύμητη χρήση που έψαχνε εγκατάσταση.

Θα μου πείτε, βέβαια, μια ζωή τα προβλήματα κάτω από το χαλί τα βάζετε, κάτω από εκεί τα σπρώχνετε, αλλά ο Βοτανικός δεν μπορεί πια να είναι το χαλί σας. Μια ζωή αυτή η περιοχή ήταν παραμελημένη, υποβαθμισμένη και πάντα αντιμετωπίζονταν οι Βοτανικιώτες, ως πολίτες δεύτερης κατηγορίας.

Όμως, τώρα να ξέρετε ότι με αυτό το τεράστιο λάθος που πάτε να κάνετε, τους έχετε ενωμένους όλους απέναντί σας και σίγουρα δεν τους πείθουν τα κροκοδείλια δάκρυα σας. Κουράστηκαν από διαβεβαιώσεις των διαδοχικά κυβερνώντων, ότι τάχα νοιάζονται για τη ζωή τους, όταν η πολιτική που υπηρετούν και υπερασπίζεστε, έχει οδηγήσει χιλιάδες νέους στην εξάρτηση.

 Η μεταφορά του προβλήματος από το Κέντρο στις γειτονιές, μόνο λύση δεν είναι. Έχουν καταλάβει πως για εσάς το πρόβλημα δεν είναι η χρήση, αλλά η χρήση να μη γίνεται σε δημόσια θέα, να καθαρίσει το Κέντρο της Αθήνας από χρήστες και πιάτσες ναρκωτικών για να μπορεί να είναι τουριστικά θελκτικό και περισσότερο αξιοποιήσιμο από το τουριστικό κεφάλαιο.

Δεν σας ενδιαφέρουν οι τοξικοεξαρτημένοι. Φάνηκε και στην περίοδο των Ολυμπιακών Αγώνων που καθαρίζοντας την Ομόνοια, πήγε το πρόβλημα στην Αμυγδαλέζα. Νοιάζεστε μόνο να μειωθούν οι θάνατοι από overdose που κι αυτό δεν ισχύει απόλυτα, γιατί η συντριπτική πλειοψηφία των θανάτων από overdose, συμβαίνουν στο σπίτι του χρήστη και κυρίως, μετά από αποφυλάκιση, όπως δείχνουν τα στοιχεία στις χώρες που εδώ και χρόνια λειτουργούν ΧΕΧ.

 Να πούμε πως το ίδιο το ευρωπαϊκό παρατηρητήριο για τα ναρκωτικά, σημειώνει ότι είναι αγνώστου αποτελεσματικότητας η λειτουργία τους, ότι η τάση μείωσης της ενέσιμης χρήσης ηρωίνης, έχει μετατρέψει τις αίθουσες αυτές σε αίθουσες χρήσης κάθε ναρκωτικού.

 Επίσης, το Διεθνές Συμβούλιο για τα ναρκωτικά του ΟΗΕ, σημειώνει ότι είναι επιφυλακτικό για τη λειτουργία των Χώρων Εποπτευόμενης Χρήσης, τόσο λόγω της αποτελεσματικότητάς τους, αλλά κυρίως, για την αύξηση της εμπορίας ναρκωτικών γύρω από τους χώρους αυτούς. Εσείς όμως επιμένετε.

Ρωτάμε, λοιπόν: Αλήθεια λύθηκε το πρόβλημα με τον ΧΕΧ στην Καποδιστρίου; Από το 2022 ούτε μείωση της χρήσης έχουμε στην Αθήνα ούτε μείωση της δημόσιας χρήσης ούτε εξάλειψη στις πιάτσες της πόλης. Τι έχουμε; Συγκέντρωση χρήσης και εμπορίας ναρκωτικών περιμετρικά του ΧΕΧ, υποβάθμιση των προγραμμάτων street-work και ως επιστέγασμα τη διάλυση της πρόληψης και της θεραπείας.

Το ΚΚΕ και η ΚΝΕ, είμαστε αντίθετοι στους Χώρους Εποπτευόμενης Χρήσης γιατί δεν αποδεχόμαστε τη στήριξη του κράτους στη χρήση ναρκωτικών. Δεν συμβιβαζόμαστε με τη διάδοση της ναρκωκουλτούρας και δεν αποδεχόμαστε τον άνθρωπο έξω από την κοινωνική ζωή και τη δράση. Η θέση του χρήστη δεν είναι ούτε στο δρόμο ούτε στις φυλακές.

Προτάσσουμε ένα ολοκληρωμένο πλαίσιο πάνω στην ενιαία αντίληψη της πρόληψης, της στεγνής θεραπείας και της κοινωνικής επανένταξης και όχι στη μείωση της βλάβης που δεν είναι καν θεραπεία. Για εμάς η έννοια της φροντίδας του τοξικοεξαρτημένου που κινείται μεταξύ πιάτσας και αστεγίας, πρέπει να εντάσσεται σε ένα ολοκληρωμένο πρόγραμμα που θα περιλαμβάνει προγράμματα street-Work τόσα όσα έχει ανάγκη η χώρα, χωρίς ημερομηνία λήξης, ένα ολοκληρωμένο δίκτυο με χώρους φροντίδας των αστέγων χρηστών, χωρίς ανοχή στη χρήση, όπου ο χρήστης θα μπορεί να βρει στέγη, τροφή, ρουχισμό, είδη για την υγιεινή του και θα λειτουργεί ως προθάλαμος για προσπάθεια διαμόρφωσης κινήτρου για θεραπεία.

Έχουμε ήδη αντιταχθεί στην ίδρυση ΧΕΧ στον πολύπαθο Βοτανικό και με παρεμβάσεις στο Δημοτικό Συμβούλιο Αθήνας και βέβαια με αυτήν την ερώτηση. Ξαναλέμε, λοιπόν, ότι απέναντί μας δεν έχουμε τον χρήστη, αλλά τις αιτίες που στρέφουν τον χρήση και οι αιτίες αυτές δεν αντιμετωπίζονται με τέτοιους χώρους.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Ελάτε, κύριε Υπουργέ.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):**  Κυρία συνάδελφε, θα μου επιτρέψετε να σας διαβεβαιώσω ότι δεν υπάρχει καμία πρόθεση της Κυβέρνησης, είναι πολύ μακράν, πέραν των δικών μας σχεδιασμών, η μεταφορά απλώς μιας πιάτσας. Δεν το σκοπεύουμε και δεν πρόκειται να το κάνουμε.

Εκείνο το οποίο θα κάνουμε είναι να ακολουθήσουμε τις καλές πρακτικές -και εδώ συμφωνούμε μαζί σας- των κρατών της Κεντρικής και Βόρειας Ευρώπης. Θα κρατήσουμε, δηλαδή, αυτά τα οποία τοποθετούν τις χώρες αυτές, τα κοινωνικά κράτη αυτών των χωρών, στην κορυφή του κόσμου, δίνοντας τη μεγαλύτερη ευδαιμονία στους πληθυσμούς τους που έζησε ποτέ η ανθρωπότητα σε αυτήν τη γη.

Επίσης συμφωνούμε μαζί σας ότι χρειάζονται νέες δομές και αυτό θα κάνουμε. Θα φτιάξουμε αρκετές νέες δομές ανάλογα της κατάστασης και του βαθμού ενσυναίσθησης και προθυμίας των ενδιαφερομένων να συνεργαστούν με τις κρατικές υπηρεσίες, δομές οι οποίες θα έχουν αφενός χαρακτήρα Safe Haven, ενός ασφαλούς καταφυγίου όπου, δηλαδή, χωρίς ιδιαίτερα εμπόδια θα μπορεί κάποιος να πάει να κοιμηθεί, να έχει μια περίθαλψη, να έχει στοιχεία και αντικείμενα προσωπικής υγιεινής, να μπορεί να κάνει ένα μπάνιο, να μπορεί να συζητήσει με τις κοινωνικές υπηρεσίες. Θα έχουμε, βέβαια, και δομές οι οποίες θα είναι πιο προστατευμένες και θα είναι προσφερόμενες υπηρεσίες. Θα προσφέρουν, δηλαδή, υπηρεσίες σε ανθρώπους που έχουν κάνει ένα βήμα προς την κατεύθυνση της απεξάρτησης. Δομές, δηλαδή, ημέρας αλλά και φιλοξενίας, όπου θα υπάρχουν υγειονομικοί έλεγχοι, οργανωμένη καθημερινότητα και φυσικά θα υπάρχει προτροπή ένταξης και έναρξη εντάξεως σε θεραπευτικά προγράμματα, τα οποία θα επεκταθούν σε όλες αυτές τις δομές, σε συνεργασία μάλιστα και με τις κοινωνικές υπηρεσίες των δήμων, την υπηρεσία απασχόλησης, με τελικό σκοπό -όπως είπατε πολύ σωστά ότι πρέπει να είναι όλων μας- η κοινωνική επανένταξη.

Βεβαίως, θα υπάρξουν και άμεσες παρεμβάσεις, ιδίως όσον αφορά τους αστέγους οι οποίοι είναι μη εξυπηρετούμενοι με πολλά κοινοτικά προγράμματα. Θα υπάρξουν επεμβάσεις οι οποίες θα τους δώσουν τη δυνατότητα να έχουν άμεση νοσηλεία, άμεση, δηλαδή, υποστήριξη των μεγάλων προβλημάτων υγείας που αντιμετωπίζουν και εφόσον το επιθυμούν ή εφόσον κριθεί από τον νόμο ότι είναι απαραίτητο, να υπάρξει μόνιμος τακτοποίησή τους σε κρατικά ιδρύματα, φυσικά αδαπάνως γι’ αυτούς.

Εννοείται ότι όλα αυτά, κυρία συνάδελφε, δεν είναι μια one off παρέμβαση, είναι μια αενάως, συνεχώς επαναλαμβανόμενη διαδικασία, με βασικό στόχο την έγκαιρη ανίχνευση των ευάλωτων, την έγκαιρη ανίχνευση της επικινδυνότητας αστεγίας και χρήσεως εξαρτησιογόνων ουσιών, με τελικό σκοπό την επανένταξή τους στην κοινωνία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την δεύτερη, με αριθμό 1024/5-6-2025 επίκαιρη ερώτηση του δεύτερου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Μαρίας Κομνηνάκα προς τον Υπουργό Υγείας με θέμα: «Για την άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων (ΚοιΚεΨΥΠΕ) Μυτιλήνης».

Ελάτε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, από το 2022, οπότε και η μοναδική παιδοψυχίατρος που υπηρετούσε στο Κοινοτικό Κέντρο Ψυχικής Υγείας Παιδιού και Εφήβου Μυτιλήνης βγήκε σε άδεια και τελικά αρχή του χρόνου παραιτήθηκε, ένα ολόκληρο νησί παραμένει χωρίς αυτήν την απολύτως αναγκαία υπηρεσία. Παρά τις αλλεπάλληλες εκκλήσεις, παρεμβάσεις συλλόγων και φορέων του νησιού, των ίδιων των εργαζομένων εκεί, μέχρι και σήμερα δεν έχει καλυφθεί ούτε η δεύτερη θέση παιδοψυχιάτρου που είναι κενή εδώ και χρόνια, που έτσι και αλλιώς ήταν αναγκαία για την πλήρη και έγκαιρη κάλυψη των αυξημένων αναγκών ολόκληρου του πληθυσμού του νησιού, στους οποίους προστέθηκε η ευάλωτη κατηγορία των προσφυγόπουλων με πολλά προβλήματα. Γνωρίζετε ότι και η ίδια μετανάστευση αναγνωρίζεται ως ένας επιπλέον ψυχοπιεστικός παράγοντας.

Η έλλειψη παιδοψυχιάτρου αναγκάζει τις οικογένειες παιδιών που χρήζουν παρακολούθησης, θεραπείας και φροντίδας, είτε να ταξιδεύουν χιλιόμετρα μακριά -στην Αθήνα ή στη Χίο στην καλύτερη των περιπτώσεων- είτε να καλύπτουν οι ίδιοι το μεγάλο κόστος των θεραπειών, λογοθεραπειών κ.λπ.

Ποιο είναι το τραγικό αποτέλεσμα αυτού; Δεκάδες οικογένειες, που αδυνατούν να ανταπεξέλθουν σε αυτό το κόστος, να αναγκάζονται να διακόψουν τις θεραπείες των παιδιών τους με ό,τι αυτό συνεπάγεται για τη θεραπεία και την ομαλή τους ανάπτυξη. Βεβαίως δεν λύνεται το πρόβλημα με τα διάφορα μπαλώματα, τύπου τηλεδιασκέψεων, γιατί ξέρετε ότι δεν μπορεί να αναπληρωθεί η φυσική παρουσία και η άμεση αλληλεπίδραση που απαιτείται για ασφαλή και αποτελεσματική παρέμβαση και έτσι, αυτή η έλλειψη πλήττει ιδιαίτερα τα παιδιά με αναπηρία, καθώς καθυστερεί την έγκαιρη διάγνωσή τους, την πρώιμη παρέμβαση που απαιτείται από μικρή ηλικία, την αναγκαία συνεχιζόμενη υποστήριξή τους και θεραπεία. Και βεβαίως δυσκολεύει και την ίδια τη διαδικασία της λήψης του επιδόματος αναπηρίας, αφού γνωρίζετε ότι για να περάσει ένα παιδί από το ΚΕΠΑ είναι απαραίτητο να υπάρχει διάγνωση ή γνωμάτευση παιδοψυχιάτρου, την οποία, τελικά, αναγκάζονται να βάλουν βαθιά το χέρι στην τσέπη για να την αποκτήσουν.

Η καθυστέρηση στη διάγνωση, η έλλειψη προσβασιμότητας σε εξειδικευμένες υπηρεσίες, αυξάνει τελικά τις δυσκολίες που ήδη αντιμετωπίζουν οι οικογένειες και τα παιδιά και καθιστούν την κοινωνική τους ένταξη ακόμη πιο δύσκολη.

Σας ρωτάμε, λοιπόν, τι μέτρα θα πάρετε για την άμεση και επείγουσα στελέχωση με πλήρες και μόνιμο, αποκλειστικής απασχόλησης, προσωπικό του ΚοιΚεΨΥΠΕ Μυτιλήνης με παιδοψυχίατρους βεβαίως που απαιτείται, αλλά και με όλες τις αναγκαίες ειδικότητες που λείπουν από τον φορέα, προκειμένου να καλυφθούν οι αυξημένες ανάγκες.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, σωστά είπατε ότι το Κοινοτικό Κέντρο Ψυχικής Υγείας Παιδιών και Εφήβων είναι απαραίτητο και προσφέρει υπηρεσίες. Δημιουργήθηκε το 2008 και εντάχθηκε στον οργανισμού του Νοσοκομείου το 2015. Σήμερα υπηρετούν σε αυτό, μία ψυχολόγος, ένας εργοθεραπευτής και τρεις φορές την εβδομάδα μία λογοθεραπεύτρια.

Για πρώτη φορά πήγε παιδοψυχίατρος στο ΚοιΚεΨΥΠΕ της νήσου Λέσβος το 2020. Αντιλαμβάνεστε, λοιπόν, ότι επί δικών μας ημερών πήγε ψυχίατρος παίδων και εφήβων στο νησί. Μέχρι τότε δεν υπήρχε ουδείς. Η γιατρός μπορεί να σταμάτησε να εργάζεται με διάφορους νόμιμους τρόπους -νομίζω εγκυμοσύνη και μετά είχε άδεια άνευ αποδοχών- η παραίτησή της, όμως, υπεβλήθη και έγινε αποδεκτή, μόλις τον Ιανουάριο του 2025. Βεβαίως, γνωρίζοντας την ανάγκη παροχής ουσιωδών και ευρέων υπηρεσιών στο νησί, το Υπουργείο Υγείας είχε συστήσει ήδη από το 2021 μια δεύτερη οργανική θέση παιδοψυχιάτρου, θέτοντας έτσι και τη βάση για τη σωστή στελέχωση της δομής.

Στο πλαίσιο του πρόσφατου νόμου, του ν.5129/2024, που ψηφίσαμε για την ολοκλήρωση της ψυχιατρικής μεταρρύθμισης, υπάρχει πλέον διακριτή χρηματοδότηση των ειδικοτήτων στον ψυχιατρικό τομέα, πράγμα το οποίο δίνει τη δυνατότητα και διακριτών διαδικασιών προκήρυξης. Τούτο σημαίνει ότι στις επόμενες σειρές προκηρύξεων γιατρών του ΕΣΥ -και εντός της χρονιάς ελπίζω- θα εξασφαλιστεί και η προκήρυξη αυτών των θέσεων παιδοψυχιάτρου.

Γνωρίζετε, βεβαίως, κυρία συνάδελφε, ότι στη χώρα υπάρχει μεγάλη έλλειψη ειδικών παιδοψυχιάτρων, όπως και σε όλη την Ευρώπη. Το μεγάλο πρόβλημα εν προκειμένω είναι ο μικρός αριθμός των ειδικευομένων και η πολυετής αναμονή. Με τον ν.5129/2024 πλέον εξαλείψαμε την αντιπαραγωγική πρόβλεψη σχέσεως ειδικευομένων προς κλίνες, 1 προς 4, και δημιουργούμε έτσι πολλαπλάσιες θέσεις ειδικευομένων με σκοπό την αύξηση ελκυστικότητας της ειδικότητας και αντιμετώπιση αυτού του μεγάλου προβλήματος.

Επίσης, νομίζω ότι αξίζει να το πούμε, σε επίπεδο υποδομών το Υπουργείο Υγείας μέσω Ταμείου Ανάκαμψης και Ανθεκτικότητας χρηματοδοτεί την κατασκευή ολοκληρωμένου ψυχιατρικού τομέα στο νησί, επιφανείας χιλίων τετραγωνικών μέτρων, συνολικού προϋπολογισμού 1,9 εκατομμυρίων ευρώ, με συμβατική προθεσμία ολοκλήρωσης, μόλις, τον Φεβρουάριο του 2026. Ο τομέας θα περιλαμβάνει εξωτερικά ιατρεία, ψυχιατρική κλινική και χώρους για εξειδικευμένες θεραπευτικές παρεμβάσεις, δίνοντας μια διαφορετική προοπτική στην παροχή υπηρεσιών ψυχικής υγείας στο νησί.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Κύρια συνάδελφε, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, για να θεωρείται ένα Κοινοτικό Κέντρο Ψυχικής Υγείας Παιδιών και Εφήβων ως υπαρκτό, ποια στελέχωση προϋποθέτει; Διαβάζω το ΦΕΚ. Δεν μένω στους αριθμούς, γιατί λέει «αν ο πληθυσμός είναι λιγότερος των 250.000, μπορεί να μειωθούν αναλογικά».

Προϋποθέτει ψυχίατρο παιδιών, εφήβων, ψυχολόγο, εργοθεραπευτή, κοινωνικό λειτουργό, επισκέπτες υγείας, λογοπεδικών ή λογοθεραπευτών, ειδικών παιδαγωγών, γενικών καθηκόντων, διοικητικό.

Τι προϋποθέτει προκειμένου τα κέντρα ψυχικής υγείας να μπορούν να διαγιγνώσκουν και να πιστοποιούν τις μαθησιακές δυσκολίες των παιδιών; Κατ’ ελάχιστον λέει ειδικό παιδαγωγό, ψυχολόγο, ψυχίατρο παιδιών και εφήβων, λογοπεδικό και τουλάχιστον να συμφωνήσουμε ότι δεν μπορεί να συζητάμε για κέντρο ψυχικής υγείας χωρίς παιδοψυχίατρο, όπως και χωρίς κοινωνική λειτουργό, η οποία από το 2021 που συνταξιοδοτήθηκε δεν αναπληρώθηκε ποτέ.

Μιλάμε, λοιπόν, για ένα κέντρο που δουλεύει με μία μόνη ψυχολόγο, έναν εργοθεραπευτή, έναν διοικητικό και μια λογοθεραπεύτρια που μοιράζεται μεταξύ Κοι.Κε.ΨΥΠΕ και ΚΕΦΙΑΠ. Ακόμα και αν αναγκάζονται να εφευρίσκουν λύσεις, όπως για παράδειγμα στην περίπτωση της έλλειψης κοινωνικού λειτουργού που την αντικατέστησαν με ένα ηλεκτρονικό ερωτηματολόγιο και τα συμπεράσματα δικά σας- οι ίδιοι οι εργαζόμενοι, αναλαμβάνοντας έναν τεράστιο φόρτο, για να μπορέσουν να ανταποκριθούν λένε για τον εαυτό τους ότι κοντεύουν να καούν σε αυτές τις συνθήκες εργασίας. Και βεβαίως, απαντάει αυτό και στην απροθυμία που εκφράζετε για την κάλυψη των διαφόρων οργανικών θέσεων.

Τι σημαίνει, όμως, αυτό; Ότι καμία διάγνωση δεν μπορεί να κλείσει, καμία αξιολόγηση δεν μπορεί να κλείσει, χωρίς την υπογραφή του παιδοψυχιάτρου. Άρα, ακόμα και αν αυτό το προσωπικό υπερβαίνει εαυτόν, εξετάζει τα όποια αιτήματα έρχονται, πάντα καταλήγουν να παραπέμπουν σε παιδοψυχίατρο και εκεί αρχίζει ο αγώνας των οικογενειών να βρουν γιατρό –πού;- στη Χίο, στη Λήμνο, στην Αθήνα, ή πληρώνοντας αδρά για υπηρεσίες.

Διότι να σας διορθώσω, κύριε Υπουργέ, λέτε ότι ειδικότητες λείπουν, αλλά για κάποιον μαγικό τρόπο στα ιδιωτικά κέντρα βρίσκονται, εκεί ξεφυτρώνουν σαν μανιτάρια, καινούργια ιδιωτικά ιατρεία, ιδιωτικά κέντρα, για να καλύψουν το κενό που οι πολιτικές σας -και οι δικές σας και των προηγούμενων- δημιούργησαν. Και ξέρετε, εμείς δεν υπερασπιζόμαστε και την πολιτική που εφάρμοσαν οι προηγούμενες κυβερνήσεις, τον ίδιο δρόμο βαδίζετε, με σκοπό να υποβαθμιστεί η δημόσια παροχή υγείας και να ανοίξει δρόμος για τους ιδιώτες.

Ποιοι είναι τα θύματα αυτής της συνεχιζόμενης πολιτικής υποχρηματοδότησης, υποστελέχωσης και υποβάθμισης εν γένει του δημόσιου συστήματος υγείας, με σκοπό την περαιτέρω εμπορευματοποίησή του; Τα ίδια τα παιδιά και οι οικογένειές τους. Γιατί, βεβαίως, επιβεβαιώνεται ότι τελικά στον ιδιωτικό τομέα βρίσκουν αντικειμενικά και καλύπτουν αυτή την ανάγκη όσοι έχουν να πληρώσουν. Όσοι δεν έχουν βάζουν στο ζύγι αυτές τις αναγκαίες θεραπείες των παιδιών τους με άλλες βασικές βιοτικές τους ανάγκες. Και αυτό, βεβαίως, επιβεβαιώνει και την αναγκαιότητα να παίρνονται συνδυαστικά μέτρα για να μπορέσουν να καλυφθούν τα κενά σε αυτές τις δομές υγείας με ενίσχυση του εισοδήματος, με διαμόρφωση ανθρώπινων συνθηκών εργασίας και αυτό σημαίνει πλήρη στελέχωση με όλες τις αναγκαίες ειδικότητες του κέντρου και βεβαίως, τη στήριξη των επιστημονικών και κοινωνικών αναγκών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Δώστε μου μισό λεπτό ακόμα, κύριε Πρόεδρε.

Είναι χαρακτηριστικό ότι ενώ κατά μέσο όρο εξετάζονται τριάντα νέα περιστατικά τον μήνα, τον Μάη μήνα προσήλθαν μόλις οκτώ. Γιατί; Γιατί καταλαβαίνουν, βεβαίως και οι οικογένειες ότι ελλείψει της βασικότερης ειδικότητας, του παιδοψυχολόγου, δεν θα μπορέσουν τελικά να ικανοποιηθούν. Να πώς ανοίγετε δρόμο για τους ιδιώτες και έρχεστε μετά να επικαλεστείτε και αυτή την ελλιπή πληρότητα για να μην ενισχύετε. Τελικά, επιβεβαιώνεται ότι και εσείς, όπως και οι προηγούμενοι, αντιμετωπίζετε την ψυχική υγεία όχι ως ανάγκη και δικαίωμα του λαού, αλλά ως κόστος και μη επιλέξιμη δαπάνη, για αυτό αφήνετε στο έλεος τις οικογένειες και τα παιδιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρία μέλη του Φιλανθρωπικού Συλλόγου Γυναικών Αρμενικής Παροικίας «Ο Αρμενικός Κυανούς Σταυρός».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σήμερα δεν έχει νομοθετικό έργο, αλλά σήμερα οι Βουλευτές όλων των κομμάτων μπορούν να κάνουν ερωτήσεις σχετικά με θέματα που αφορούν την περιφέρειά τους ή όχι στον αρμόδιο Υπουργό. Γι’ αυτό σήμερα είναι οι συγκεκριμένοι Βουλευτές που έχουν τις συγκεκριμένες ερωτήσεις.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, θα πρέπει να σας ομολογήσω ότι επίτηδες δεν ανέφερα στην πρώτη τοποθέτησή μου την Κινητή Μονάδα Βορείου Αιγαίου για την αντιμετώπιση ζητημάτων ψυχικής υγείας παίδων και εφήβων, η οποία έχει έδρα και στη Λέσβο, περιμένοντας να δω αν θα το αναφέρετε στη δευτερολογία σας, κάτι το οποίο δεν κάνατε. Δεν το γνωρίζετε;

Στο Βόρειο Αιγαίο υπάρχει χρηματοδοτούμενη πλήρως από το Υπουργείο Υγείας και παρέχουσα υπηρεσίες απολύτως δωρεάν στον πολίτη -απολύτως δωρεάν στον πολίτη!- η Κινητή Μονάδα Ψυχικής Υγείας Παίδων και Εφήβων Βορείου Αιγαίου, η οποία έχει επιστημονικό υπεύθυνο μία εξαιρετικής φήμης ψυχολόγο-ψυχαναλύτρια. Η εποπτεύουσα ομάδα αυτή της Κινητής Μονάδας περιλαμβάνει μία κοινωνιολόγο-οικογενειακή θεραπεύτρια και μια ειδική νευροψυχολόγο και εκτός από αυτούς, οι οποίοι επισκέπτονται τακτικότατα το νησί, στη Λέσβο εργάζονται καθημερινώς, Δευτέρα-Παρασκευή, δύο ψυχολόγοι και μία κοινωνική λειτουργός στο πλαίσιο της λειτουργίας αυτής της Κινητής Μονάδας, οι οποίοι και αναλαμβάνουν τις ψυχοθεραπείες και την υποστήριξη των παιδιών και των οικογενειών τους, κάνουν συνεδρίες συμβουλευτικές και ψυχοεκπαιδευτικές και ψυχοθεραπευτικές, όπως είπα, έχουν συστηματικές συναντήσεις με επαγγελματίες της Τοπικής Αυτοδιοίκησης, των κοινωνικών υπηρεσιών, της εκπαιδευτικής κοινότητας.

Εκτός αυτού, θα πρέπει να πούμε ότι τακτικότατα σε διήμερες επισκέψεις υπάρχει στο νησί εκ μέρους της Κινητής Μονάδας παιδοψυχίατρος, ο οποίος εξετάζει ωφελουμένους και χορηγεί γνωματεύσεις και μάλιστα, εξετάζει τα παιδιά ο ίδιος με κλεισμένα ραντεβού.

Επίσης, θα πρέπει να σας πω ότι στο πλαίσιο αυτής της δραστηριότητας έχουν συνταγογραφηθεί από αυτούς τους παιδοψυχιάτρους περισσότερες από εκατό περιπτώσεις ωφελουμένων παιδιών και εφήβων, έχουν εξυπηρετηθεί με συνεδρίες περισσότερες από διακόσιες, διακόσιες πενήντα περιπτώσεις στη Λέσβο, γιατί και στα άλλα νησιά του Βορείου Αιγαίου υπάρχουν αντίστοιχες δραστηριότητες, όπως επίσης είναι προγραμματισμένη η πρόσληψη ενός ακόμη παιδοψυχιάτρου, ο οποίος μέσω τηλεϊατρικής θα εξυπηρετεί ειδικά τις ανάγκες συνταγογράφησης και ανανέωσης αυτών που είπατε, των ειδικών θεραπειών των ωφελουμένων, έτσι ώστε να υπάρχει μία θεραπευτική συνέχεια, όπως είπατε ότι χρειάζεται. Για να γίνει αυτό δυνατό, το Υπουργείο Υγείας έδωσε τη δυνατότητα στην Κινητή αυτή Μονάδα να κάνει χρήση του συστήματος τηλεϊατρικής που έχει ήδη εγκατασταθεί και το οποίο με ασφαλείς καμπίνες δίνει δυνατότητες και σωστής διαγνώσεως, αλλά και απρόσκοπτης ψυχοθεραπείας.

Εκείνο το οποίο επίσης μου κάνει εντύπωση είναι το γεγονός ότι δεν έχετε προφανώς πληροφορηθεί ότι την επόμενη εβδομάδα –ή σε δύο βδομάδες το αργότερο, εν πάση περιπτώσει, θα κλείσουμε το ραντεβού σύντομα- θα εγκαινιάσω ένα οικοτροφείο χρονίων παθήσεων. Και όταν λέμε χρονίων παθήσεων, εννοούμε ότι θα υπάρχουν εκεί θέσεις και για ανθρώπους με όχι απλώς άνοια, αλλά και νόσους που κινούνται στο φάσμα του αυτισμού, ή σύνδρομα που έχουν σχέση με τη νοητική υστέρηση. Δηλαδή θα δημιουργηθεί μια μονάδα για πρώτη φορά στο νησί -για πρώτη φορά!- η οποία, όπως είπα προηγουμένως, θα προσφέρει υπηρεσίες στον κόσμο απολύτως δωρεάν.

**ΜΑΡΙΑ ΚΟΜΝΗΝΑΚΑ:** Για τη στελέχωση του Κέντρου δεν απαντάτε τίποτα!

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Και μάλιστα και πάλι μου κάνει εντύπωση που δεν το αναφέρετε, δεν έχετε ενημερωθεί για αυτό, δεν το έχετε αντιληφθεί προφανώς, το γεγονός ότι έχει ενταχθεί ήδη στα ΠΕΠ του Βορείου Αιγαίου η δημιουργία -αυτό σημαίνει ότι θα προκηρυχθεί εντός των επόμενων μηνών και θα λειτουργεί πριν από το τέλος του έτους- μιας μονάδας ολικής φροντίδας ψυχικής υγείας πάλι για χρόνια περιστατικά, η οποία θα προσφέρει ημερήσια νοσηλεία σε δύο βάρδιες, είκοσι πέντε θέσεις σε πρωινή βάρδια, είκοσι πέντε θέσεις σε απογευματινή βάρδια, θα έχει θεραπευτικό κέντρο στην κοινότητα και επίσης κινητή μονάδα.

**ΜΑΡΙΑ ΚΟΜΝΗΝΑΚΑ:** Το συγκεκριμένο Κέντρο θα στελεχωθεί ή όχι; Μου απαντάτε άλλα!

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Νομίζω, κυρία συνάδελφε, ότι ουδέποτε στην ιστορία του νησιού σας υπήρξαν τόσο οργανωμένες, τόσο πολυποίκιλες ποιοτικώς και αριθμητικώς υπηρεσίες ψυχικής υγείας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με την τέταρτη με αριθμό 1037/6-6-2025 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΝΙΚΗ» κ. Ασπασίας Κουρουπάκη προς την Υπουργό Κοινωνικής Συνοχής και Οικογένειας με θέμα: «Σχετικά με τις παράνομες υιοθεσίες βρεφών θυμάτων αναγκαστικής εξαφάνισης στην Ελλάδα».

Ορίστε, κυρία συνάδελφε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Την 1η Ιουνίου 2025 έπειτα από το δημοσίευμα της εφημερίδας «Πρώτο Θέμα» με τίτλο «Παράνομη υιοθεσία στο “Αλεξάνδρα”: Η ιστορία του Γιάννη που τον δήλωσαν νεκρό και τον πούλησαν», περιήλθαν εις γνώση μας στοιχεία σχετικά με την αρπαγή του Ιωάννη Καγκάνη από την βιολογική του μητέρα το 1981, με σκοπό την παράνομη υιοθεσία του. Αυτή τη στιγμή μάς παρακολουθεί και από τα θεωρεία.

Η συγκεκριμένη ιστορία είναι μία από τις χιλιάδες ιστορίες βίαιων εξαφανίσεων και παράνομων υιοθεσιών που πραγματοποιήθηκαν στη χώρα μας τις τελευταίες δεκαετίες. Χιλιάδες ανήλικα παιδιά έπεσαν θύματα εξαναγκαστικής εξαφάνισης και δόθηκαν για υιοθεσία τόσο στην Ελλάδα όσο και στο εξωτερικό με παράνομες διαδικασίες. Οι υιοθεσίες αυτές εγκρίνονταν από τα ελληνικά πρωτοδικεία με φερόμενες συναινέσεις των βιολογικών μητέρων με πλαστά και αλλοιωμένα έγγραφα και σκοτεινές διαδικασίες. Παράνομα δίκτυα διακίνησης παιδιών για τον προσπορισμό αθέμιτου οικονομικού οφέλους αποσπούσαν νεογνά κυρίως από ευάλωτες γυναίκες που ήταν ανήλικες ή άγαμες και τα πουλούσαν σε εύπορες οικογένειες. Τα ανήλικα θύματα εξαναγκαστικής εξαφάνισης άλλοτε δηλώνονταν ως νεκρά στους βιολογικούς τους γονείς και προωθούνταν προς υιοθεσία μέσω ιδρυμάτων και άλλοτε δηλώνονταν ως έκθετα.

Δεκαετίες αργότερα εκατοντάδες ενήλικοι υιοθετημένοι-θύματα εξαναγκαστικής εξαφάνισης γεννημένοι στην Ελλάδα ψάχνουν τις ρίζες τους, χωρίς καμία ουσιαστική συνδρομή από τα όργανα της πολιτείας.

Ενόψει όλων των παραπάνω, ερωτάσθε τα εξής: Πρώτον, για ποιους λόγους τα πάσης φύσεως ιδρύματα, τα νοσοκομεία και τα βρεφοκομεία αρνούνται στους υιοθετημένους ενήλικες την πρόσβαση στις πληροφορίες που τους αφορούν επικαλούμενοι γραφειοκρατικά εμπόδια, παρότι έχουν καθήκον να συνεργάζονται και να συνδράμουν στην επίλυση των υποθέσεων εξαναγκαστικής εξαφάνισης;

Δεύτερον, υπάρχει Εθνικό Μητρώο Υιοθεσιών που να αφορά όλες τις υιοθεσίες από το 1950 έως σήμερα με στοιχεία, όπως είναι οι αριθμοί των δικαστικών αποφάσεων που κηρύσσουν την υιοθεσία, οι δομές στις οποίες φιλοξενήθηκε ένα παιδί μέχρι να δοθεί για υιοθεσία, καθώς και τα υπάρχοντα στοιχεία τόσο των θετών όσο και των βιολογικών συγγενών του;

Σας ευχαριστώ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρία συνάδελφε, ιστορίες ακριβώς σαν του Γιάννη Καγκάνη είναι ιστορίες και γνώσεις που μας πεισμώνουν για να εντείνουμε το έργο μας. Οι ιστορίες όλων αυτών των παιδιών που παρανόμως βρέθηκαν μακριά από τους βιολογικούς τους γονείς, είτε σε οικογένειες στη χώρα μας είτε σε οικογένειες εκτός της χώρας μας, ήταν αυτές που μας έκαναν να αναρωτηθούμε τι πήγαινε λάθος τόσα χρόνια. Και νομίζω πως ξέρετε ότι στο Υπουργείο αυτό ακόμα και από τα χρόνια που υπηρετούσαμε ως Υφυπουργοί, εγώ ως Υφυπουργός Εργασίας αρμόδια για κοινωνικά ζητήματα, βάλαμε, αν θέλετε, ως στόχο μας το κομμάτι της παιδικής προστασίας και του βέλτιστου συμφέροντος των πιο ευάλωτων παιδιών. Και τα πιο ευάλωτα παιδιά είναι και αυτά των ιδρυμάτων. Και ακριβώς γιατί είχαμε ιστορίες σαν αυτή του Γιάννη Καγκάνη οι οποίες μας έδειχναν ότι υπήρχε παρανομία, εξαιρετική αδιαφάνεια και πολύ μεγάλη έλλειψη κοινωνικής ευαισθησίας σε αυτό το πάρα πολύ τρυφερό κομμάτι, μας πείσμωσαν για να δούμε τι μπορούμε να κάνουμε.

Ας δούμε τώρα τι σημαίνει αυτό το να δούμε τι μπορούμε και τι θα μπορούσαμε να κάνουμε.

Κυρία συνάδελφε, μέχρι το 2019 η ελληνική πολιτεία με σχεδόν διακόσια χρόνια ιστορίας δεν μπορούσε, δεν ήξερε και δεν είχε τη δυνατότητα να ξέρει και να καταλάβει πόσα παιδιά βρίσκονται σε ιδρύματα, σε ιδρύματα ιδιωτικά, σε ιδρύματα δημόσια, σε ιδρύματα εκκλησιαστικά. Δεν γνωρίζαμε πόσα είναι τα παιδιά, όπως και δεν γνωρίζαμε ποια είναι τα παιδιά, τι χαρακτηριστικά έχουν, αν έχουν φακέλους και αν το ατομικό σχέδιο οικογενειακής αποκατάστασης έχει αποτυπωθεί μέσα στην κάθε δομή στην οποία βρίσκονται. Οπότε, υπήρχε μια τρομερή αδιαφάνεια.

Όμως, πέρα από την αδιαφάνεια, το πολύ μεγάλο πρόβλημα ήταν και το ότι δεν υπήρχε ισονομία στους Έλληνες πολίτες. Με αυτό θέλω να πω ότι μέχρι πρότινος, μέχρι και τη μεγάλη μας μεταρρύθμιση στην παιδική προστασία και το σύστημα υιοθεσιών, αναδοχών και στο ενιαίο μητρώο -και είναι πολύ σημαντικό ότι το μητρώο είναι ενιαίο- δεν μπορούσε να αποτυπωθεί το ποια και πόσα παιδιά είναι στα ιδρύματα, ενώ και ο κάθε συμπολίτης μας δεν είχε μια διαφανή και μια ισόνομη δυνατότητα να υιοθετήσει ή να γίνει ανάδοχος σε ένα παιδί. Αυτό είχε ως αποτέλεσμα κάθε συμπολίτης μας να πηγαίνει από ίδρυμα σε ίδρυμα για να υιοθετήσει ένα παιδί, ενώ συμπολίτες μας με μεγαλύτερη οικονομική δυνατότητα και οι οποίοι μπορεί να έμεναν στο κέντρο της πόλης, της Αθήνας, να μπορούν να πηγαίνουν σε πολλαπλά ιδρύματα, για να πολλαπλασιάσουν τις δυνατότητες που είχαν να υιοθετήσουν ένα παιδί, ενώ αντίστοιχα ένας συμπολίτης μας από την επαρχία δεν μπορούσε να πάει σε πολλαπλά ιδρύματα και να κάνει πολλές φορές κοινωνική έρευνα για να υιοθετήσει ένα παιδί.

Αυτό, επίσης, είχε την εξής αδιαφάνεια που ήταν σίγουρα κατά της παιδικής προστασίας: Οι κοινωνικοί λειτουργοί έκριναν από μόνοι τους στα ιδρύματα την καταλληλότητα ενός ζευγαριού να υιοθετήσει ένα παιδί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Η καταλληλότητα κρίνεται με βάση τα κριτήρια του νόμου. Με βάση, λοιπόν, τα κριτήρια του νόμου, δύο είναι τα πράγματα που μας αφορούν. Η κοινωνική έρευνα και το αν ο υποψήφιος γονέας είναι ικανός να περάσει την κοινωνική έρευνα, σύμφωνα με τους ειδικούς παιδικής προστασίας και η ημερομηνία στην οποία κατέθεσε την αίτησή του. Οπότε, δεν μας νοιάζει ούτε πόσο πλούσιος είναι ο γονέας ούτε πόσο ψηλός ούτε πόσο κοντός ούτε που μένει ούτε αν έχει άλλα παιδιά. Αυτό που μας νοιάζει είναι η καταλληλότητά του, σύμφωνα με την έκθεση του κοινωνικού λειτουργού.

Οπότε το σύστημα είναι πλέον διαφανές και περιπτώσεις ιστορικές σαν του Γιάννη Καγκάνη δεν μπορούν να ξανασυμβούν, γιατί τώρα γίνονται όλα ενιαία, γίνονται όλα ψηφιακά και υπάρχει απόλυτη καταγραφή των διαδικασιών, ενώ το το κυριότερο είναι ότι υπάρχει έλεγχος. Και υπάρχει έλεγχος και τιμωρία σε ζητήματα τόσο μεγάλης σημασίας, όπως είναι αυτά.

Και κλείνω, κύριε Πρόεδρε, με το κομμάτι που αφορά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, μπορείτε να τα πείτε στη δευτερολογία σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Εντάξει, κύριε Πρόεδρε, θα ολοκληρώσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, πριν σας δώσω τον λόγο, θα ήθελα να ανακοινώσω στο Σώμα μία άδεια απουσίας που μας έχει ζητήσει η κ. Αγγελική Δεληκάρη.

Η Βουλευτής, λοιπόν, κ. Αγγελική Δεληκάρη ζητεί άδεια απουσίας στο εξωτερικό από τις 28 Ιουνίου έως την 1η Ιουλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος): Η** Βουλή ενέκρινε τη ζητηθείσα άδεια.

Παρακαλώ, κυρία συνάδελφε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Κυρία Υπουργέ, θα μου επιτρέψετε να σας υπενθυμίσω ότι το θέμα της ερώτησης αφορά στις υιοθεσίες εξαναγκαστικής εξαφάνισης, δηλαδή παιδιά που απήχθησαν, παιδιά που υπήρξαν θύματα απαγωγής.

Μας είπατε ότι αναλάβατε από το 2019 και μετά. Σας έχω κάνει ερωτήσεις σχετικά με τις υιοθεσίες, δηλαδή ερωτήσεις σχετικά με το θέμα που εσείς αναλάβατε, για τις νόμιμες διαδικασίες και παρ’ όλα αυτά, οι απαντήσεις σας δεν μας έχουν πείσει. Αυτό, όμως, είναι ένα άλλο ζήτημα που θα το εξετάσουμε σε άλλη ερώτηση.

Ο κ. Καγκάνης είναι ένα τρανταχτό παράδειγμα εξαναγκαστικής υιοθεσίας. Το πρόβλημα είναι ευρύτερο, καθώς υπάρχουν πολλές χιλιάδες παρόμοιες περιπτώσεις. Η πολιτεία θα πρέπει να εξετάσει το ζήτημα συνολικά, ώστε τα θύματα των εξαναγκαστικών υιοθεσιών να ενωθούν ξανά με τις βιολογικές τους οικογένειες, να ξεσκεπαστούν τα όποια κυκλώματα και να οδηγηθούν οι υπεύθυνοι στη δικαιοσύνη για το διαρκές έγκλημα που διέπραξαν. Εξάλλου, έχετε κι εσείς στην παράταξή σας Βουλευτή ο οποίος βάσει δημοσιευμάτων αναζητά ακόμη και σήμερα που μιλάμε τη χαμένη του αδερφή.

Σύμφωνα με τις μαρτυρίες υιοθετημένων παιδιών και επιστημονικές έρευνες που έχουν δημοσιευθεί στον εγχώριο Τύπο για το θέμα των υιοθεσιών στη χώρα μας από τη δεκαετία του 1950 μέχρι σήμερα, χιλιάδες παιδιά δόθηκαν παράνομα για υιοθεσία τόσο στην Ελλάδα όσο και στο εξωτερικό χωρίς νόμιμες διαδικασίες και χωρίς κρατικό έλεγχο. Μία τέτοια περίπτωση είναι και η ιστορία του κ. Καγκάνη ο οποίος δηλώθηκε στους γονείς του ως νεκρός στο Νοσοκομείο «Αλεξάνδρα» όπου γεννήθηκε το έτος 1981, ενώ στην πραγματικότητα είχε απαχθεί από το μαιευτήριο, με σκοπό να δοθεί για παράνομη υιοθεσία με πλαστά έγγραφα και δικαστική απόφαση που αναφερόταν στη συναίνεση της βιολογικής μητέρας του στο Πολυμελές Πρωτοδικείο Αθηνών, ενώ τέτοια συναίνεση δεν υπήρχε.

Κατόπιν εξουσιοδότησης του κ. Γιάννη Καγκάνη, θα σας καταθέσω όλα τα έγγραφα που αφορούν σε ψευδή δήλωση της μητέρας ότι συναινεί να δώσει το μωρό της σε αίτηση στην οποία η ανήλικη μητέρα παρουσιάζεται ως άπορη, το κοινωνικό ιστορικό από το Νοσοκομείο «Αλεξάνδρα», στο οποίο παρουσιάζουν τη βιολογική μητέρα ως ορφανή παρόλο που οι γονείς της πέθαναν είκοσι και τριάντα χρόνια μετά την αναφερόμενη χρονολογία που γράφεται στο κοινωνικό ιστορικό του Νοσοκομείου «Αλεξάνδρα», σύμφωνα με όσα αναφέρουν οι κοινωνικοί λειτουργοί. Επίσης, θα σας καταθέσω και τις ληξιαρχικές πράξεις θανάτου.

Υπάρχουν πολλές παρόμοιες περιπτώσεις υιοθετημένων παιδιών που δόθηκαν προς υιοθεσία στο εξωτερικό με αδιευκρίνιστες διαδικασίες και ως ενήλικες πλέον αναζητούν τις βιολογικές τους οικογένειες.

Σύμφωνα με τον Σύλλογο Έρευνας και Αποκάλυψης Στοιχείων Υιοθετημένων Παιδιών, υπάρχει διαχρονική παράλειψη των κυβερνήσεων να ερευνήσουν τις αναγκαστικές εξαφανίσεις χιλιάδων νεογέννητων παιδιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

 Πέραν των πλημμελειών και παραλείψεων από την πλευρά της πολιτείας στο θέμα της διερεύνησης των υποθέσεων αυτών, τα θύματα όταν απευθύνονται στις ελληνικές αρχές, αντιμετωπίζουν απροθυμία έως και άρνηση να τους επιτρέψουν την πρόσβαση στις πληροφορίες που τους αφορούν, επικαλούμενοι ότι δεν πρέπει να έχουν πρόσβαση στα προσωπικά τους δεδομένα. Μάλιστα, ο κ. Καγκάνης στην προσπάθειά του να βρει πληροφορίες για την υπόθεσή του αντιμετώπισε έναν Γολγοθά γραφειοκρατίας και άρνησης των υπηρεσιών να του επιτρέψουν την πρόσβαση στα στοιχεία του φακέλου του.

Παρά τη σαφή διάταξη του άρθρου 1559 του Αστικού Κώδικα ότι το θετό τέκνο μετά την ενηλικίωσή του έχει το δικαίωμα να πληροφορείται πλήρως τα στοιχεία των φυσικών γονέων του, οι αρμόδιες αρχές, οι κοινωνικές υπηρεσίες και τα ιδρύματα της Ελλάδας εμποδίζουν την πρόσβαση σε προστατευόμενες πληροφορίες.

Πολλές χώρες παγκοσμίως βρίσκονται αυτή τη στιγμή στη διαδικασία διερεύνησης και αναζήτησης διορθωτικών μέτρων για την ιστορία των εξαναγκαστικών υιοθεσιών. Η χώρα μας, δυστυχώς, παρότι έχει κυρώσει τη Διεθνή Σύμβαση για την Προστασία Όλων των Προσώπων από την Αναγκαστική Εξαφάνιση, ν. 4268/2014, καταδεικνύει απόλυτη ανεπάρκεια στην πάταξη μιας τόσο ειδεχθούς και εγκληματικής πρακτικής, όπως οι ιστορίες των χαμένων παιδιών της Ελλάδας.

Εν ενόψει όλων των παραπάνω, αναμένουμε να μας απαντήσετε σήμερα ποια κατάλληλα μέτρα έχετε λάβει για τη διερεύνηση των πράξεων υιοθεσίας ανήλικων τέκνων θυμάτων εξαναγκαστικής εξαφάνισης που πραγματοποιήθηκαν τις τελευταίες δεκαετίες στη χώρα μας, σύμφωνα με το άρθρο 3 του ν. 4268/2014. Το Υπουργείο σας με ποιον τρόπο έχει συνδράμει επαρκώς τους υιοθετημένους ανήλικους-θύματα εξαναγκαστικής εξαφάνισης στην άσκηση του δικαιώματός τους να αποκαταστήσουν την ταυτότητά τους και να βρουν τις βιολογικές τους οικογένειες;

 Τον Ιανουάριο του 2025 πραγματοποιήθηκε στη Γενεύη της Ελβετίας παγκόσμιο συνέδριο για τις εξαναγκαστικές εξαφανίσεις της Επιτροπής των Ηνωμένων Εθνών, όπου συμμετείχαν εκατόν είκοσι κράτη. Η Ελλάδα έστειλε εκπρόσωπο στο συνέδριο αυτό; Αν η απάντησή σας είναι θετική, τι στοιχεία δώσαμε; Τι στοιχεία παρουσίασε η χώρα μας; Ρωτήθηκε στο παρελθόν η Ελληνική Κυβέρνηση από τα Ηνωμένα Έθνη αν η χώρα μας έχει στοιχεία για τις εξαναγκαστικές εξαφανίσεις; Πώς ακριβώς αντιλαμβάνεται η Κυβέρνηση την αναβάθμιση της ποιότητας των υπηρεσιών προς τους πολίτες μέσω της περίφημης ψηφιοποίησης και της χρήσης ψηφιακών εργαλείων, όταν η χώρα μας δεν έχει αρχεία για τις υιοθεσίες που έχουν πραγματοποιηθεί τις τελευταίες δεκαετίες; Ποια μέτρα προτίθεστε να λάβετε για τη διαμόρφωση πολιτικών, με στόχο την εξάλειψη της μάστιγας των εξαναγκαστικών εξαφανίσεων των ανήλικων παιδιών στη χώρα μας;

Τέλος, πώς προτίθεστε να κινηθείτε σε διπλωματικό επίπεδο, ώστε να ζητήσετε τη συνδρομή κρατών εκτός της Ευρωπαϊκής Ένωσης, όπως η Αμερική, ο Καναδάς και η Αυστραλία, στην προσπάθεια συλλογής στοιχείων για παιδιά που πιθανόν μεγάλωσαν στο έδαφός τους;

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κυρία συνάδελφε, νομίζω ότι δεν είναι μόνο συμφωνία των δύο κομμάτων μας. Νομίζω ότι είναι διακομματική η συμφωνία σε όλους τους τριακοσίους συναδέλφους της Βουλής ως προς το κομμάτι της αλλαγής όλης αυτής της εξαιρετικά βλαπτικής πρακτικής πάνω στις παράνομες υιοθεσίες και τις απαγωγές. Και για την αντιστροφή αυτής της πρακτικής, δύο είναι τα πράγματα τα οποία μπορούμε να συζητήσουμε. Το πρώτο είναι πώς αυτό το πράγμα δεν θα συνεχίσει να γίνεται. Το δεύτερο είναι πώς μπορούμε να βοηθήσουμε τους ανθρώπους παραπάνω, οι οποίοι έπεσαν πραγματικά θύματα πρακτικών σαν αυτές τις οποίες περιγράφετε. Και δεν είστε ούτε η πρώτη και, δυστυχώς, ούτε η τελευταία που περιγράφετε τέτοιου τύπου πρακτικές. Υπάρχουν και σε πάρα πολλές δικογραφίες, αλλά και πολλές φορές στα μέσα μαζικής ενημέρωσης.

Τώρα, στο πρώτο –που, αν θέλετε, για μένα είναι και το πιο σημαντικό- στο πώς, δηλαδή, αφού έχει ήδη αποτυπωθεί αυτή η βλαπτική πρακτική πάνω σε συμπολίτες μας, εμείς ως πολιτεία διασφαλίζουμε το «ποτέ ξανά», είναι το κομμάτι το οποίο με λίγη ανάλυση, καθότι γι’ αυτό μπορώ προσωπικά να σας μιλάω για μέρες, περιέγραψα στην πρωτολογία μου. Δηλαδή, μίλησα για το πώς έχουμε πλέον ένα διαφανές σύστημα υιοθεσιών, αναδοχών, με ένα ενιαίο μητρώο, με μία καταγραφή της διαδικασίας σε κάθε φάση αυτής, δηλαδή από την αίτηση, στην κοινωνική έρευνα, στα εκπαιδευτικά μαθήματα, στις καταθέσεις των εγγράφων που χρειάζονται, στην ολοκλήρωση της διαδικασίας και στο «matching», στο πώς μιλούν οι κοινωνικοί λειτουργοί μεταξύ τους. Και σε κάθε στάδιο αυτής της πολύ αναλυτικής διαδικασίας υπάρχει αποτύπωση, «timing» και πολύ ισχυρός έλεγχος από πλευράς πολιτείας ποιος κάνει τη δουλειά του και ποιος δεν κάνει τη δουλειά του.

Τώρα, το δεύτερο κομμάτι –και η ανάλυση αυτού είναι και γενική, αλλά και ειδική- υπάρχουν επίσης πάρα πολύ συγκεκριμένες και σαφείς απαντήσεις. Υπάρχει ψηφιοποίηση όλων των εγγράφων και των δικαστικών αποφάσεων για τις υιοθεσίες και τις αναδοχές από το 1950 μέχρι και σήμερα. Από το 1950 μέχρι το 2015 είναι στο σύστημα το οποίο κρατούμε, το «e-pronoia» και από το 2015 και μετά, στο σύστημα το οποίο φτιάξαμε και μετουσιώνει την πολιτική μας για το ενιαίο σύστημα υιοθεσίας-αναδοχής, το ANYNET.

Οπότε δεν είναι απλά ότι πήραμε από όλα τα δημόσια ιδρύματα την πληροφορία, τη σκανάραμε –για να χρησιμοποιήσω και αυτόν τον νεολογισμό- και τη βάλαμε σε έναν υπολογιστή. Υπάρχει αυτή η πληροφορία ψηφιοποιημένη και για όλες τις υιοθεσίες και τις αναδοχές οι οποίες έγιναν από το 1950 μέχρι και το 2015. Από το 2015 και μετά βρίσκονται στο «e-pronoia» στην πρώτη περίπτωση και στη δεύτερη στο ANYNET, στην πλατφόρμα δηλαδή που ήδη τρέχουμε.

Τώρα, επειδή στην ερώτησή σας επικαλείστε μια πολύ συγκεκριμένη περίπτωση και σας απάντησα γενικώς τι κάνουμε –γιατί στο «γενικώς» υπάρχει η υποχρέωση των ιδρυμάτων να συνδράμουν στην πληροφορία αυτήν, αν την αναζητήσει ο ενήλικας ο οποίος ήταν ο ίδιος τεκνοθετημένος- υπάρχει η δυνατότητα του ενήλικα να ψάξει και να βρει τα στοιχεία αυτά και υπάρχει το αποκλειστικό δικαίωμα του ενήλικα ο οποίος έχει υιοθετηθεί, να το ψάξει. Δεν είναι αντίστροφο με τους βιολογικούς γονείς οι οποίοι άφησαν το παιδί τους.

Τώρα, συγκεκριμένα στην περίπτωση αυτή, επειδή μίλησα και με την κοινωνική δομή, με το Κέντρο Κοινωνικής Πρόνοιας Αττικής το οποίο αναφέρετε στη δική σας ερώτηση, εδώ πέρα η διαβεβαίωση που είχα και η αλληλογραφία η οποία μου προωθήθηκε είναι ότι τα στοιχεία αυτά πέρασαν γρήγορα στον άνθρωπο ο οποίος τα αιτήθηκε και μάλιστα τα στοιχεία που μου πέρασαν είναι και ότι ευχαρίστησε κιόλας τον κοινωνικό λειτουργό. Το συγκεκριμένο ίδρυμα έχει –και είναι από τα πιο ιστορικά- Τμήμα Αναζήτησης Ριζών και, μάλιστα, ο ίδιος ο αιτών ευχαρίστησε και την κοινωνική λειτουργό για την υπηρεσία που το ίδρυμα παρείχε.

Οπότε και υπάρχει ρυθμιστικά η υποχρέωση να γίνεται αυτό και ψηφιακά έχει αποτυπωθεί όλη αυτή η πληροφορία δεκαετιών, αλλά και κυριότερα –και εμμένω σε αυτό- έχουμε αλλάξει σελίδα, κυρία συνάδελφε. Έχουμε αλλάξει σελίδα, γιατί ακόμη και αν όλα τα ανωτέρω δεν λειτουργούν καλά, υπάρχει η ψηφιοποιημένη πληροφορία, από την οποία κανείς δεν μπορεί να ξεφύγει, γιατί το κράτος σε ένα τόσο σημαντικό και τρυφερό ζήτημα έχει πλέον διασφαλίσει απόλυτη διαφάνεια.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κατόπιν συνεννόησης δεν θα συζητηθεί η τρίτη με αριθμό 1034/5-6-2025 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς την Υπουργό Παιδείας, Θρησκευμάτων και Αθλητισμού, με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου ‘‘Μιχάλης Κούσης’’».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 11.27΄ λύεται η συνεδρίαση για την προσεχή Δευτέρα 16 Ιουνίου 2025 και ώρα 14.00΄, με αντικείμενο εργασιών του Σώματος: κοινοβουλευτικός έλεγχος, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**